
הצעת חוק הסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2006), התשס"ו-2006, מ/236 – הצבעות


היו"ר יעקב ליצמן:

	אני מחדש את הישיבה. אנחנו עוברים להצביע על חוק ההסדרים.

	נעבור קודם כול על דברים שבוודאות יוצאים מן החוק. 

	פרק י"ד: יסודות התקציב – סעיפים 42-43. אני מבקש מעו"ד הלית מגידו להסביר לנו על רגל אחת במה מדובר.

הלית מגידו:

	סעיף 29 הקיים לחוק יסודות התקציב קובע את הכלל, שאי אפשר שתנאי השכר או הפנסיה של העובדים בגוף נתמך או בגוף מתוקצב יחרגו מכפי הנהוג והמקובל במשק לגבי כלל העובדים, אלא באישור שר האוצר. במסגרת חוק ההסדרים ביקשו להעמיק את האכיפה כלפי העובדים כאשר יש להם הסכמים מעין אלה.

	סעיף 43 דן בחיוב אישי וניכוי משכר של עובדים. 

היו"ר יעקב ליצמן:

	את הסעיפים הללו אנו מפצלים. 

	מי בעד פיצול סעיפים 42-43? ירים את ידו. מי נגד? מי נמנע?

הצבעה

בעד פיצול סעיפים 42-43 מחוק ההסדרים – רוב
נגד – אין
נמנעים – אין 
פיצול סעיפים 42-43 נתקבל.

היו"ר יעקב ליצמן:

	אני מבין שחבר הכנסת חיים אורון מאוד-מאוד לא אוהב את הפיצול הזה. אתה לא צריך להגיב. 

חיים אורון:

	הצבעתי בעדו. 

ראובן (רובי) ריבלין:

	אני מציע שהפיצול יהיה לוועדת החוקה, חוק ומשפט. 

היו"ר יעקב ליצמן:

	זה לא שייך אלינו. אני מעביר את זה למליאה, לא לוועדת הכנסת. תהיה הצבעה במליאה, ושם זה כבר לא משחק שלי. 

ניסן סלומינסקי:

	אני מציע שיוציאו את כל ה'עזים' החוצה. 

שלי יחימוביץ:

	יש לי הערה לסדר. הסעיף של הממונה על השכר בפרק י"ד, שפוצל כרגע – הובטח לנו הבוקר על-ידי יושב-ראש הקואליציה שהוא יורד ולא מפוצל. מה שנעשה הוא בניגוד להסכם, פשוט מאוד. 

היו"ר יעקב ליצמן:

	יש לכם רק אפשרות אחת, לבקש רביזיה. 

שלי יחימוביץ:

	אני מבקשת רביזיה. 

ישראל כץ:

	אפשר להציע להצביע. 

היו"ר יעקב ליצמן:

	אפשר להצביע על הרביזיה, ואחר-כך להצביע ולהמית את החוק. 

שלי יחימוביץ:

	למה חברי הכנסת אלי אפללו ואביגדור יצחקי לא נמצאים כאן?

היו"ר יעקב ליצמן:

	אין לי אפשרות ליירט אנשים לכאן ...

ישראל כץ:

	אני יכול לבקש להצביע כעת בוועדה בעד ונגד?

הלית מגידו:

	לא, אתה צריך קודם כול לבקש רביזיה על החלטת הוועדה לפצל. 

היו"ר יעקב ליצמן:

	נתקבלה כעת החלטה בהצבעה לפצל את הפרק הזה. עכשיו אתה אומר: התחרטנו, אנחנו לא רוצים לפצל, אנחנו רוצים להמית את החוק. אז צריך קודם כל לבקש רביזיה על החלטת הוועדה, ואם הרביזיה תעבור נצביע פעם נוספת האם להמית את החוק או לא. 

ישראל כץ:

	בסדר. אני מבקש רביזיה. 

ראובן (רובי) ריבלין:

	יכולים להמית את החוק גם בשלב הבא. 

היו"ר יעקב ליצמן:

	חבר הכנסת יצחקי, הצבענו על פיצול פרק י"ד, לגבי הממונה על השכר. כעת אומרים חברי כנסת ממפלגת העבודה שהוסכם להוריד את הפרק לגמרי. 

אביגדור יצחקי:

	יש סיכום בין משרד האוצר ובין מר עופר עיני יושב-ראש ההסתדרות. תיכף נציגי האוצר יציגו בפנינו את החלטתם. 

היו"ר יעקב ליצמן:

	הצבענו על פיצול החוק הזה. באים חברי כנסת ממפלגת העבודה ואומרים שהובטח להם שממיתים את החוק הזה. לא אכפת לי לבקש רביזיה. 

אביגדור יצחקי:

	אז אני מבקש רביזיה. 

	סליחה, סעיפי הממונה על השכר, בנוגע ל-2% ועוד משהו – מה הסיכום?

קובי הבר:

	סוכם על דעת יושב-ראש ההסתדרות שסעיף 29 יפוצל מן החוק.

שלי יחימוביץ:

	הוא יורד. לא מפוצל. 

קובי הבר:

	זה היינו הך. 

שלי יחימוביץ:

	זה לא היינו הך. יש סעיפים שמחקנו, ויש סעיפים שפיצלנו. 

ראובן (רובי) ריבלין:

	אם החוק מפוצל ממסגרת חוק ההסדרים, הכנסת ממשיכה לדון בו. להרוג אותו משמע לקבוע שהוא לא קיים יותר. 

חיים אורון:

	זה להרוג ברכות.

קובי הבר:

	במשך כל השנים כך נהגו בוועדת הכספים, זאת המתכונת. כשאנחנו אומרים למר עופר עיני למשל שדבר מה לא יהיה אנחנו מתכוונים שאנחנו מוציאים את זה בדרך של פיצול. יש באותו פרק י"ד, העוסק בחוק יסודות התקציב, סעיף שנוגע למשל בחיוב בכירים והגענו אתו כבר להבנות שאולי זה יחזור. 

ראובן (רובי) ריבלין:

	זה חוק שפוגע בחוק חוקתי. 

קובי הבר:

	אז אנחנו מורידים אותו מחוק ההסדרים.

שלי יחימוביץ:

	אתם מורידים או מפצלים?

קובי הבר:

	מורידים מההצבעה עכשיו. 

שלי יחימוביץ:

	לא מקובל עלי. זה חוק שהיה עליו קונצנזוס בין קואליציה ואופוזיציה ובין היועצים המשפטיים, כולם מיגרו אותו לגמרי. פתאום הוא חוזר אלינו?

קובי הבר:

	אבל אני לא רוצה שתצביעו עליו עכשיו. 

היו"ר יעקב ליצמן:

	הדיון הזה לא שייך אלי, לא שייך לאופוזיציה, אלא זה ויכוח ביניכם. היות וערכתי כבר הצבעה אני מבקש שתחליטו בחוץ מה אתם רוצים ותחזרו אלי. תודה רבה.

ישראל כץ:

	מתי תהיה רביזיה? זה כן נוגע אלינו. 

היו"ר יעקב ליצמן:

	אני אחליט. 

ניסן סלומינסקי:

	כבר קרה שחבר הכנסת ליצמן החזיק רביזיה במשך יותר מחודשיים ימים. 

אלחנן גלזר:

	יש לי שאלה. ל-5 סעיפים לא התייחסנו. לגבי שניים מהם אמרת שיעברו בחקיקה בזמן כלשהו, ולגבי עוד שלושה אמרת שזה התחשבנות שנתית והסדר מול קרנות הפנסיה. האם זה יהיה, או לא יהיה? איך יהיה? או שזה לוקש מבית מדרשו של משרד האוצר?

שלי יחימוביץ:

	יש לי הצעה לסדר. בישיבה שעשינו כאן בצד נוכחתי לדעת שמתוך 9 סעיפים שאמורים להיכנס לתוקף ב-2006 רק שלושה מתוקצבים. אני מבקשת לפתור את הבעיה הזאת. 

היו"ר יעקב ליצמן:

	זה לא שייך לוועדת הכספים, עם כל הכבוד. זה שייך רק לקואליציה.

שלי יחימוביץ:

	אני מבקשת שזה יירשם. אנחנו אמורים להצביע על זה כאן. 

היו"ר יעקב ליצמן:

	הדרך לטפל בדברים האלה היא אחת – מול הקואליציה, ובהצבעה. לכן זה לא שייך אלי. 

ראובן (רובי) ריבלין:

	היא יכולה להגיש הסתייגויות. 

חיים אורון:

	ברגע שהמסמך הונח על שולחן הכנסת, ומניחים שמישהו מתכוון לממש אותו, אם זה לא גלוי בתקציב אני מניח שיש דרכים אחרות ומבקש לדעת מה הן. 

היו"ר יעקב ליצמן:

	אם יש בעיה חברת הכנסת שלי יחימוביץ תודיע שזה מאחורי הפרגוד או מתחת לשטיח. 

שלי יחימוביץ:

	גם אני לא יודעת על הפרגוד הזה. 

חיים אורון:

	אנחנו צריכים לקבל תשובה מסודרת. לדעתי חובת הכנסת לקבל אינפורמציה מסודרת איך סעיפים שהם התחייבויות קואליציוניות באים לידי ביטוי. 

היו"ר יעקב ליצמן:

	חבר הכנסת אבו וילן ישאל ביום רביעי את שר האוצר: "אדוני, האם יש הסכמים שלא ידועים לכנסת?" אני מכיר את חבר הכנסת אבו וילן, כבר שנים הוא עושה את זה. 

חיים אורון:

	לא זאת הבעיה. ההסכמים הונחו על השולחן. אנו מניחים שכולם הניחו אותם בונה פידה ומממשים אותם באופן תקציבי מסודר. שידווחו לנו עכשיו: הסעיף הזה נדחה בהסכמה לשנה הבאה, הסעיף הזה יחול השנה, הסעיף הזה מופיע בחוק, הסעיף הזה מופיע בתקנה. 

היו"ר יעקב ליצמן:

	את הסעיף הזה לא יבצעו. 

חיים אורון:

	אז שיגידו את זה לפרוטוקול. 

ניסן סלומינסקי:

	הסעיף הזה נכנס, אבל בלי תקצוב. 

ראובן (רובי) ריבלין:

	לבקשת חברת הכנסת יחימוביץ, הואיל ולא ידוע, אפשר היום בחוק התקציב, לכל משרד ייעודי שהחוק הזה צריך להתבצע על-ידו, להוסיף הסתייגות שאת רוצה את הכסף שמגיע. יבוא האוצר ויגיד שזה כבר מתוקצב – מצוין. שיראה היכן. אם לא – ההסתייגות שלך תתקבל. 

היו"ר יעקב ליצמן:

	אני שמח מאוד שהאופוזיציה עוזרת לקואליציה. 

ישראל כץ:

	יש לי הצעה אחת, שליד אותם סעיפים יהיה כתוב א"ג: אלוהים גדול ...

ראובן (רובי) ריבלין:

	הסכמים צריך לקיים, בעיקר אם הם בעל-פה. 

שלי יחימוביץ:

	לא נראה כך. 

היו"ר יעקב ליצמן:

	אם יש לכם בעיה מול יושב-ראש הקואליציה אתם יכולים לעשות מה שתרצו.

חיים אורון:

	לא, אני רוצה תשובה ממר יוסי גורדון. 

היו"ר יעקב ליצמן:

	לא תקבלו תשובה כעת. 

ראובן (רובי) ריבלין:

	תגישו הסתייגויות. 

היו"ר יעקב ליצמן:

	תצביעו נגד, תעשו מה שתרצו, אבל תדברו ביניכם. תודה רבה. אין תשובות עכשיו. 

	אנחנו עוברים לפרק ד': מסים. היו לנו שתי שאלות: על הרטרואקטיביות, ועל החישוב הנפרד של בני זוג. ביקשתי ממשרד האוצר שהחישוב הנפרד יחול גם על משפחות נכים, כשאחד מבני הזוג נכה. אני מבקש שקודם כול תסבירו לנו את הרטרואקטיביות ואחר-כך נמשיך. 

מיכל הנר (דויטש):

	מדובר על פרק ד', סעיפים 13, 14 ו-15. 

	סעיף 13 מורכב מ-6 פסקאות, שמתקנות סעיפים שונים בפקודה.

	פסקה (1), העוסקת בסעיף 32, מדברת על אי התרה בניכוי של הוצאות לימודים שהינן הוצאות לרכישת השכלה או מקצוע, למעט הוצאות שהן לצורך שמירה על הקיים.

	פסקה (2), העוסקת בסעיף 40ד לפקודה, מרחיבה את הסעיף כך שיתיר לתת נקודות זיכוי גם על לימודי מקצוע ולא רק על לימודי הוראה. "לימודי מקצוע" מוגדרים כ"לימודים לרכישת מקצוע בהיקף שנות לימוד הזהה ל-1,700 שעות לימוד הנהוגות במוסד להשכלה גבוהה".

ראובן (רובי) ריבלין:

	כמה שנים זה?

מיכל הנר (דויטש):

	בהיקף של תואר שני. 

בועז סופר:

	חצי נקודת זיכוי ניתנת פר שנת לימודים. אם יש שלוש שנות לימודים – שלוש; אם יש שתי שנות לימודים – שתיים. 

ישראל כץ:

	זה סעיף מיטיב. 

מיכל הנר (דויטש):

	זה סעיף שמרחיב את הסעיף שנתן חצי נקודת זיכוי רק ללימודי הוראה. אנחנו מרחיבים את זה ללימודי מקצוע. 

	פסקה (3), המתקנת את סעיף 45א(ב), עוסקת בפנסיה התקציבית – אי התרת הזיכוי של 35%, אבל אנחנו מבקשים לפצל אותה. 

שלי יחימוביץ:

	לא מקובל עלי. נאמר לי שזה יורד לגמרי. 

מיכל הנר (דויטש):

	אנחנו לא יכולים להוריד כלום. 

הלית מגידו:

	אני חוזרת על דברי מן הישיבה הקודמת, משרד האוצר לא יכול לחזור בו מן הסעיף הזה. אתם כוועדה יכולים להצביע נגד. 

אביגדור יצחקי:

	האם אני יכול לדחות סעיף, להסיר אותו מסדר היום?

הלית מגידו:

	ניתן להעלות רק את הפסקה הזאת להצבעה.

היו"ר יעקב ליצמן:

	אני נגד להמית. הקואליציה רוצה להוריד את הסעיף, אבל אני מהאופוזיציה. 

ראובן (רובי) ריבלין:

	אדוני היושב-ראש, בעניין הזה אני מציע לך ללכת עם הקואליציה, וכל אימת שהיא תמשיך בדרך הזאת לתמוך בה. 

ישראל כץ:

	אדוני היושב-ראש, אני מבקש להצביע על הפסקה הזאת לפני שמצביעים על החוק. 

היו"ר יעקב ליצמן:

	מי מציע את זה? חברת הכנסת שלי יחימוביץ מציעה. 

	מי בעד סעיף 13(3)? מי נגד? מי נמנע?

הצבעה

בעד סעיף 13(3) – אין 
נגד – רוב
נמנעים – אין 
סעיף 13(3) לא נתקבל.

היו"ר יעקב ליצמן:

	סעיף 13(3) לא נתקבל.

מיכל הנר (דויטש):

	פסקאות (4) ו-(4א), שעכשיו מספרן ישתנה בהתאמה ל-(3) ו-(4), מתקנות את סעיף 57(ב) וסעיף 66(ה), שעניינם במתן אפשרות לעשות חישוב נפרד להכנסה של בני זוג העובדים במקום עיסוק קבוע אחד. עד היום הסעיף הזה היה בתוך הוראת שעה שנקראת "החוק לתיקון פקודת מס הכנסה (הוראת שעה)", של חבר הכנסת פורז.  התיקון בנוסח הכחול מתקן את הוראת השעה. אנחנו הופכים את הסעיף הזה להוראת קבע. ההוראה הזאת היתה לשלוש שנים – 2004, 2005 ו-2006 והיתה מוגבלת עד סכום הכנסה מסוים בשנים 2004 ו-2005. בשנת 2006 אנחנו מבקשים, בד בבד עם הפיכת ההוראה להוראת קבע, להגביל את סכום ההכנסה ל-30,000 שקלים. 

בועז סופר:

	להגדיל ולהגביל. 

מיכל הנר (דויטש):

	הסכום הזה, של 30,000 שקלים, יתואם על-פי הוראות סעיף 120א לפקודה, כפי שנכתב בפסקה 66(ה)(5). 30,000 שקלים – זאת היתה הצעת הממשלה.

	בנוסף, אנחנו מבקשים להחיל את הפסקאות הללו רטרואקטיבית מיום 1 בינואר 2006, ויש לנו לכך טעמים טובים לדעתנו, וקיבלנו גם גיבוי ממשרד המשפטים שיכול להסביר מדוע זה נשמע לו סביר. הסברנו את זה, מנהל רשות המסים היה כאן בדיון הקודם. 

ראובן (רובי) ריבלין:

	האם זה משנה מצבם של אנשים לרעה?

מיכל הנר (דויטש):

	לא. אנסה להסביר. הצעת החוק הזאת הונחה על שולחן הכנסת באוגוסט 2005. 

ראובן (רובי) ריבלין:

	זה לא אומר שום דבר. אני התפרנסתי מ-1 בינואר ועד יולי - - - 

היו"ר יעקב ליצמן:

	אבל זה שנתי. 

אביגדור יצחקי:

	כרואה החשבון שלכם אסביר בשתי דקות את העניין. יש בני זוג שעובדים ביחד באותו עסק – בחנות, במרפאת רופא השיניים או במשרד האדריכל. עד לפני התיקון של חבר הכנסת פורז, שהכניס את זה בהסכם הקואליציוני, לא הסכימו לראות את שכר האישה או את שכר בן הזוג כשכר נפרד מבן זוגו. זה גם בעל שעובד אצל אשתו. 

שלי יחימוביץ:

	זה חוק שנוגע בעיקר לנשים. 

אביגדור יצחקי:

	התיקון של חבר הכנסת פורז קבע שיעשו לכל אחד חישוב בנפרד. עד אז החישוב היה מאוחד, כלומר פרנסת האישה הצטרפה להכנסת הבעל, ועל סך כל ההכנסות של שניהם קבעו מיסוי. המשמעות היא שכאשר האישה באה לחשב את מיסיה בעצם היתה במס השולי של בעלה, או להיפך. 

	חייבים לציין שרבים מהנוגעים בדבר עשו קצת פיקציה בעניין הזה, היו עושים חילופים. כלומר, אשתו של אדם אחד היתה עובדת אצל אדם שני, ואשתו של השני היתה עובדת אצל הראשון וכתוצאה מכך היתה להם אפשרות להגיד שההכנסה נפרדת. זה נעשה רק לצורכי מיסוי.

	דרך אגב, זה נכון בעיקר במקומות בהם ההכנסה לא ממש גדולה וזה יכול לעזור מאוד לבני הזוג, כמו בבתי-עסק קטנים – מתפרה או חנות קטנה או כל מיני גלנטריות. צריך לגרום לכך שלאישה תהיה הכנסה כלשהי משלה.

	אני סבור שהשכר הראוי שצריך להיקבע כתקרה הוא שכר המינימום. צריך לזכור שעל שכר המינימום אין מס, ולכן בעצם מוסיפים על כל הסכום הזה את המס השולי של הגבר והוא בעצם הולך לטובת המשפחה, או במקרה הזה ההכנסה הנקייה של המשפחה עולה בסכום המס על 30,000 השקלים האחרונים. 

	בדיון שהיה כאן בנוכחות מנהל רשות המסים הצעתי שבמקום 30,000 שקל ייקבע ששכר המינימום השנתי הוא התקרה, וכך זה גם יוצמד למדד לאורך כל הדרך. אני סבור שיש לכך הסכמה. אני מציע שכולנו נסכים על כך. 

	ברור שזה יחול רטרואקטיבית מתחילת שנת 2006. 

בועז סופר:

	אגיד את הסכום: עיגלנו את זה ל-3,500 שקל כפול 12, זה 42,000 שקל במונחים שנתיים. 

מיכל הנר (דויטש):

	גם בפסקה (4) וגם בפסקה (4א). 

אביגדור יצחקי:

	זה יהיה צמוד תמיד לשכר המינימום. 

בועז סופר:

	כל פקודת מס הכנסה צמודה למדד. 

סמדר אלחנני:

	לא כדאי. 

חיים אורון:

	כמה עולה ההטבה הזאת, שאני בעדה?

בועז סופר:

	100 מיליון שקל. 

חיים אורון:

	בעבר כשחברי כנסת היו מציעים את זה נאמר לנו שזה יעלה מיליארדים. 

היו"ר יעקב ליצמן:

	מי בעד ההצעה של חבר הכנסת אביגדור יצחקי? מי נגד? מי נמנע?

הצבעה

בעד סעיף 13 פסקאות (4) ו-(4א) – רוב
נגד – מיעוט
נמנעים – אין 
סעיף 13 פסקאות (4) ו-(4א) נתקבל.

היו"ר יעקב ליצמן:

	הצעת חבר הכנסת יצחקי בסעיף 13 פסקאות (4) ו-(4א) אושרה. תודה רבה. 

ישראל כץ:

	אני רוצה להבהיר באופן אובייקטיבי את המשמעות. כלומר בשנת 2006 ניתנת הטבה בגובה 21,000 שקל. 

סמדר אלחנני:

	פחות. 

חיים אורון:

	זה הרטרואקטיביות. 

אביגדור יצחקי:

	עד גובה שנתי של 42,000 שקל בשנת 2006. 

ישראל כץ:

	אדוני היושב-ראש, השאלה חשובה, והתשובה עוד יותר. האם יינתן לכל אישה או גבר העונים על ההגדרה הזאת פטור עד לסכום של 42,000 שקל?

בועז סופר:

	כן, במונחים שנתיים. 

ישראל כץ:

	מחקיקת החוק ועד סוף השנה?

מיכל הנר (דויטש):

	לא, מ-1 בינואר 2006 ועד 31 בדצמבר 2006. 

ישראל כץ:

	ומי שלא עבד, שעבד רק חצי שנה?

אביגדור יצחקי:

	אז ישלם על חצי השנה השני. 

סמדר אלחנני:

	חישוב המס הוא שנתי. 

היו"ר יעקב ליצמן:

	נצביע כעת על נושא הרטרואקטיביות. הם מבקשים על כך הצבעה נפרדת. 

מיכל הנר (דויטש):

	אתם הרי צריכים להצביע על כל סעיף. זה לא קשור אלינו. זה סעיף 15א. 

ראובן (רובי) ריבלין:

	הרטרואקטיבית היא לטובת האזרח או נגדו?

בועז סופר:

	אנחנו כורכים את  התקרה של 42,000 שקל ברטרואקטיביות. אנחנו מסכימים לקבוע תקרה של 42,000, ובלבד שזה יהיה רטרואקטיבי.

ישראל כץ:

	למה עדיף לכם שזה יהיה רטרואקטיבי?

בועז סופר:

	בשל נוחות תפעולית. אני אומר בשיא הכנות, אחרת אנחנו לא מסוגלים להתעסק עם זה. 

סמדר אלחנני:

	יש כאן נוסחת התאמה למדד המחירים, כמו כל התקרות הסוציאליות. זה הסכום לשנת 2006 בלי התאמה או עם התאמה?

בועז סופר:

	זה הסכום ל-2006 בלי התאמה. זה הסכום. 

סמדר אלחנני:

	ומה הנוסחה לשנת 2007?

בועז סופר:

	עם התאמה למדד – 42,000 שקל פלוס מדד. 

מיכל הנר (דויטש):

	כרגיל, על-פי סעיף 120א לפקודה פסקה (5). 

היו"ר יעקב ליצמן:

	נצביע על ההסתייגויות. האם יש כאן הסתייגויות מהותיות? לא נצביע על כולן. 

חיים אורון:

	ההסתייגות של חברת הכנסת שלי יחימוביץ מהותית. 

הלית מגידו:

	ככלל, כל הסתייגות אשר מבקשת לבטל סעיף היא על פניה מהותית. יחד עם זאת, כמעט ואין ולו סעיף אחד בהצעת החוק הזאת אשר מי מחברי הכנסת לא הגיש בקשה לבטלו. מכיוון שבאופן מסורתי אנחנו רואים את הבקשה לביטול לא אל מול השוני המוצע בהצעת החוק אלא אל מול המצב הקיים, אני מציעה שלא נעבור סעיף-סעיף שאותו מבקשים לבטל, אלא רק הסתייגויות שמבקשות שינויים מהותיים. 

היו"ר יעקב ליצמן:

	נצביע על הסעיף ואם מאשרים אותו אין צורך להצביע גם על ההסתייגות. גם אם מוצע במקום "30,000 שקל" לקבוע "50,000 שקל" זה לא מהותי, כי כבר דיברנו על כך וזה יורד. אז כל ההצעות הללו יורדות. 

הלית מגידו:

	ההסתייגות המהותית הראשונה היא של קבוצת בל"ד, המציעה לשנות את מכסת השעות מ-1,700 שעות לימוד ל-1,200 שעות לימוד. 

מיכל הנר (דויטש):

	אנחנו מתנגדים. יש לזה עלות תקציבית. 

בועז סופר:

	זאת פריצה רחבה מאוד של מסגרת התקציב. 

היו"ר יעקב ליצמן:

	מי בעד הסתייגות קבוצת בל"ד? מי נגד? מי נמנע?

הצבעה

בעד הסתייגות קבוצת בל"ד לסעיף 13(2)(ד) – מיעוט
נגד – רוב
נמנעים – 3
הסתייגות קבוצת בל"ד לסעיף 13(2)(ד) לא נתקבלה.

היו"ר יעקב ליצמן:

	ההסתייגות של קבוצת בלד לא נתקבלה ותעלה למליאה. 

הלית מגידו:

	ההסתייגויות הבאות של חברי הכנסת יחימוביץ, סלומינסקי, גלזר ובן ששון, לעניין שינוי הסכום מ-30,000 שקל ל-54,000 שקל. 

היו"ר יעקב ליצמן:

	זה לא מהותי. ברגע שדיברנו על 42,000 שקל – כל ההסתייגויות האלה יורדות. לא מצביעים על זה. 

הלית מגידו:

	אם כך, אין יותר הסתייגויות לפרק המסים. 

ישראל כץ:

	למה ביטול סעיפים הוא לא מהותי?

היו"ר יעקב ליצמן:

	כי ברגע שמצביעים בעד החוק אז אוטומטית נקבע כך או כך. 

ישראל כץ:

	אבל מבקשים לבטל סעיף, לא את כל החוק. 

היו"ר יעקב ליצמן:

	זה אותו דבר.

ישראל כץ:

	ביטול סעיף זה לא מהותי?

היו"ר יעקב ליצמן:

	לא. תעלה את זה לדיון במליאה. 

	יש לי הצעה שאני מבקש שתקבלו. 

 	"בסעיף 13 להצעת החוק, אחרי פסקה (1) יבוא:

"(1א)	בסעיף 37, בסופו יבוא "או שהוא או בן זוגו עיוור או נכה, כמשמעותו בסעיף             9(5)(א)"."

תחילה: "תחילתו של סעיף 13(1א), ביום י"א בטבת, התשס"ז (1 בינואר 2006)."

	אני מדבר על משפחה בה אחד מבני הזוג נכה, שגם לו תהיה זכאות לחישוב נפרד.

חיים אורון:

	הוא מבקש לתת את הזכות הזאת גם לנכה. 

בועז סופר:

	בסעיף 37, לפני כשנה בוטלה נקודת הזיכוי למי שבן זוגו אינו עובד. הרעיון היה כלכלי ומשמעותו שאנו רוצים לתמרץ יציאה לעבודה. הגיעו אלינו תלונות. אמרו שטוב שרוצים לתמרץ אנשים לצאת לעבודה, אבל יש מקרים בהם מפאת נכות פיזית זה כלל לא ניתן. חשבנו על כך פעם נוספת, בדקנו את העלות ומצאנו שהיא לא גבוהה ומסתכמת בכ-15 מיליון שקלים. לכן אנחנו מפנים את זה לסעיף 9(5), האומר: הנכות שאושרה על-ידי הביטוח הלאומי.

אביגדור יצחקי:

	איזה גובה נכות?

היו"ר יעקב ליצמן:

	מה שמוכר בחוק. 

בועז סופר:

	מי שבן זוגו נכה או עיוור, כהגדרתו בחוק, יקבל נקודת זיכוי. 

סמדר אלחנני:

	גם קשישים מקבלים את הנקודה הזאת. 

בועז סופר:

	צודקת הגברת אלחנני שאמרה שבזמנו ביקשתם להחריג את הגמלאים, מתוך אותו רציונל. אנחנו בעצם קובעים כאן עוד חריג. 

היו"ר יעקב ליצמן:

	על אף שהאוצר רצה להחיל את זה מ-2007, אני מתנגד ומבקש שזה יחול מ-1 בינואר 2006.

	מי בעד ההסתייגות שלי? מי נגד? מי נמנע?

הצבעה

בעד הצעת חבר הכנסת ליצמן לסעיף 13 – רוב
נגד – אין
נמנעים – אין 
הצעת חבר הכנסת ליצמן לסעיף 13 נתקבלה.

היו"ר יעקב ליצמן:

	ההצעה שלי נתקבלה. תודה רבה. 

סמדר אלחנני:

	אני רוצה להזכיר לכם שביטול נקודת הזיכוי הופיע בזמנו – וזאת היתה הצעת חבר הכנסת אלי אפללו – בתור ביטול חצי נקודת זיכוי, כיוון שנשים שאינן עובדות אינן משלמות מס בריאות. זה אמור היה לפצות על עניין מס הבריאות. למה זה היה חצי נקודת זיכוי? בהמשך למה שאמר חבר הכנסת ליצמן, הכוונה המקורית היתה חצי נקודת זיכוי כי זה הסכום אותו משלמים למס בריאות אנשים שאין להם משכורת. אני רוצה להזכיר שהביטול לא צריך להיות של נקודה שלמה, אלא של חצי נקודה. 

הלית מגידו:

	עכשיו על הוועדה להצביע על פרק ד': מסים, סעיף 13 פסקאות (1), (2), (4), (4א) ו-(5); סעיף 14; סעיף 15 פסקאות (1), (2) ו-(3); וסעיף 15א – התחילה הרטרואקטיבית. בנוסף לכך, על הסתייגותו של חבר הכנסת ליצמן, שהתקבלה ותהיה חלק מנוסח החוק ולא הסתייגות, לרבות התחילה שלה ב-1 בינואר 2006. 

היו"ר יעקב ליצמן:

	מי בעד פרק ד', הסעיפים שפירטה היועצת המשפטית? מי נגד? מי נמנע?

הצבעה

בעד פרק ד': מסים – 10
נגד – 3
נמנעים – אין 
פרק ד' נתקבל.

היו"ר יעקב ליצמן:

	פרק ד': מסים נתקבל. 

	אנחנו עוברים לפרק א': מטרת החוק, לסעיף 1. האם יש הסתייגויות מהותיות?

ראובן (רובי) ריבלין:

	אני מבקש להוסיף הסתייגות של הליכוד, של חברי הכנסת כץ וריבלין. אנחנו מציעים לומר כי "מטרת החוק להחזיר עטרה ליושנה".

היו"ר יעקב ליצמן:

	אני מצטרף לזה.

הלית מגידו:

	לשם החוק אין הסתייגויות מהותיות. 

חיים אורון:

	בעיני זה מהותי מאוד. 

היו"ר יעקב ליצמן:

	אני קובע שההסתייגויות לשם החוק לא מהותיות. 

ישראל כץ:

	השם מעביר מסר.

ראובן (רובי) ריבלין:

	אם הוגשו כל-כך הרבה הסתייגויות לשם החוק אני מציע שתצביע על הסתייגות אחת.

היו"ר יעקב ליצמן:

	נצביע על הסתייגות אחת לשם החוק. רבותי, איזה שם הכי יפה להסתייג ממנו?

חיים אורון:

	אני מציע ששם החוק יהיה: "אוסף חוקים מן הגורן ומן היקב לקיבוע מדיניות שעבר זמנה".

היו"ר יעקב ליצמן:

	מי בעד הצעת חבר הכנסת אורון לשם החוק? מי נגד? מי נמנע?

הצבעה

בעד הסתייגות חבר הכנסת אורון לשם החוק – 4
נגד – רוב
נמנעים – אין 
ההסתייגות של חבר הכנסת אורון לשם החוק לא נתקבלה.

היו"ר יעקב ליצמן:

	תודה רבה. אני מבקש רביזיה. 

	מי בעד הרביזיה? מי נגד? מי נמנע?

הצבעה

בעד רביזיה על החלטת הוועדה בעניין שם החוק – מיעוט
נגד – רוב
נמנעים – אין 
הרביזיה לא נתקבלה.

היו"ר יעקב ליצמן:

	השם "אוסף חוקים מן הגורן ומן היקב לקיבוע מדיניות שעבר זמנה" לא נתקבל. 

	נצביע על שם החוק. מי בעד שם החוק? מי נגד? מי נמנע?

הצבעה

בעד שם החוק – רוב
נגד – מיעוט
נמנעים – אין 
שם החוק נתקבל.

היו"ר יעקב ליצמן:

	שם החוק נתקבל. 

	נעבור לפרק א': מטרת החוק, לסעיף 1. 

הלית מגידו:

	יש הסתייגות מהותית אחת של קבוצת מרצ.

חיים אורון:

	אלה פרקים מקווי היסוד הכלכליים של הממשלה. אני מציע להכניס אותם למטרת החוק. במקום המטרה הערטילאית "מדיניות כלכלית", אני מציע שיהיה כתוב : "הממשלה רואה בכלכלה יציבה וצומחת יעד לאומי מן המעלה הראשונה; הממשלה תנהל מדיניות של צדק חברתי על-ידי צמצם הפערים החברתיים". הכול הועתק מתוך ההסכם הקואליציוני שהונח לפני שבועיים על שולחן הכנסת. 

היו"ר יעקב ליצמן:

	צריך להוסיף עוד משפט אחד: "ותחזיר את הכספים הייחודיים" ...

חיים אורון:

	בלי תוספות, אלא העתק נקי לגמרי של קווי היסוד של הממשלה.

ראובן (רובי) ריבלין:

	הסכם אפשר להפר. חוק אסור להפר. 

חיים אורון:

	מטרת החוק היא חלק מן החוק. 

היו"ר יעקב ליצמן:

	קיבלתי שזה לא מהותי. 

הלית מגידו:

	הסתייגות אחרונה של חבר הכנסת ברוורמן.

אבישי ברוורמן:

	אני מבקש שההסתייגויות שלי לחוק ההסדרים יעלו במליאה. 

היו"ר יעקב ליצמן:

	אני מגיש הסתייגות: "מטרת החוק להרוס משפחות ברוכות ילדים".

חיים אורון:

	זה לא מהותי.  זה יעלה למליאה. אתה תקבע בשבילי מה מהותי ואני אקבע בשבילך. 

היו"ר יעקב ליצמן:

	במקרה הזה אני עדיין קובע. 

מנחם בן-ששון:

	לא רק שזה לא נכון, אפילו לא יפה להגיד את זה. 

היו"ר יעקב ליצמן:

	אם אתה רוצה דווקא אז אצביע על ההצעה. מי בעד מטרת החוק שאני הצעתי? מי נגד?

הצבעה

בעד הצעת חבר הכנסת ליצמן למטרת החוק (סעיף 1) – 4
נגד – רוב
נמנעים – אין 
הצעת חבר הכנסת ליצמן למטרת החוק (סעיף 1) לא נתקבלה.

היו"ר יעקב ליצמן:

	ההצעה שלי למטרת החוק לא נתקבלה.

הלית מגידו:

	אפשר להצביע על סעיף 1, שהוא פרק א'. 

היו"ר יעקב ליצמן:

	מי בעד פרק א': מטרת החוק, סעיף 1? מי נגד? מי נמנע?

	הצבעה

בעד פרק א: מטרת החוק, סעיף 1 – רוב
נגד – 4 
נמנעים – אין 
פרק א': מטרת החוק, סעיף 1, נתקבל.

היו"ר יעקב ליצמן:

	פרק א': מטרת החוק נתקבל. תודה רבה. 

	נעבור לפרק ו': חקלאות. היות ויש שינויים בחוק הזה, ואני מניח שהם הוכנסו לאור הסכמות שנתקבלו, אבקש ממשרד האוצר קודם כול להסביר לוועדה מה השינויים. אבקש להודיע לי אם זה בהסכמה של כל חברי הקואליציה ואחר-כך נחליט. 

ראובן (רובי) ריבלין:

	לנו יש בקשה לפיצול הפרק. 

אסף מאיר:

	לאור הנושאים שעלו בישיבה הקודמת באנו במגע עם משרד החקלאות ולאור ההערות הכנסנו מספר תיקונים, שהמהותי בהם מקובל ככל הידוע לי על שר החקלאות. 

	התיקון המהותי ביותר מאפשר לשרים – שר החקלאות ושר האוצר – להחיל את החוק על גידולים נוספים שלא נמצאים כרגע בחוק באופן רגיל, אם ראו שלגביהם לא ניתן לקבל הסדר ביטוח נאות, ואז החוק יחול עליהם. זה התיקון המהותי שפותר את הבעיה שהעלו חברי הוועדה בישיבה הקודמת. 

אורית נוקד:

	כולל בעלי-חיים ועופות?

אסף מאיר:

	כולל עופות, כולל בעלי-חיים. אני מתייחס לסעיף 18(8) לתיקון, שמתקן את סעיף 6(ב) לחוק פיצוי נפגעי אסון טבע, התשמ"ט-1989. 

	נעשו כעת עוד כמה תיקונים נוספים. אין חובה לשקם את הנזק אלא אם מדובר בקרקע חקלאית. 

שלי יחימוביץ:

	הקינון ירד?

אסף מאיר:

	כן. גם אין חובה לחזור ולהיות חקלאי, גם זה ירד מאז הישיבה הקודמת. 

היו"ר יעקב ליצמן:

	אז מה נשאר מהחוק המקורי? זה חוק חדש לגמרי. 

אסף מאיר:

	המהות של החוק נשארה. שיעורי ההשתתפות העצמית פחתו גם הם – כעת זה 10% ו-20%, במקום 20% ו-30%. אלה התיקונים המרכזיים. 

	התחולה היא לגבי אסונות טבע שיקרו מעתה והלאה.

ישראל כץ:

	היו שטפונות בצפון. 

יוסי ישי:

	עליהם יחול החוק כפי שהוא היום. 

היו"ר יעקב ליצמן:

	על כביש ואדי ערה יש בין כה תביעה. 

אסף מאיר:

	על שטפונות שכבר אירעו יחול החוק כפי שהוא היום, לפני התיקון, לבקשת משרד החקלאות. 

	במסגרת ההסכמות עם משרד החקלאות הצהרנו, ואני מצהיר גם כאן, שנעשה במשותף כל הניתן כדי שב-5 השנים הקרובות יהיה הסדר לביטוח חלופי עבור נכסים שלא חל עליהם החוק כפי שקיים היום, באותם תנאים – 80% השתתפות מדינה. 

שי חרמש:

	אני מבקש לתקן את הסיכום שהושג עם משרד החקלאות. יש הערה אחת שאנחנו מבקשים להוציא, והיא תנאי לעניין. אני מדבר על פסקה 18(3)(ג) שמתקצבת את החוק. לא בכל מקרה חוק אסונות טבע מתוקצב, אלא אם כן למישהו יש קשרים עם ריבונו של עולם שקובע את מסגרת האסון. כל מה שנאמר עד כה מקובל עלינו, קרי: שאל תוך הביטוח הרב-גידולי ייכנסו כל אותם גידולים שלא נכנסו עד היום. העובדה שלשר האוצר ולשר החקלאות יש אפשרות להחזיר אל תוך חוק אסונות טבע גידולים שונים מקובלת עלינו. 

היו"ר יעקב ליצמן:

	אתה מגיש על כך הסתייגות?

שי חרמש:

	כן, בוודאי. זה התנאי כדי שהסעיף יעבור. 

היו"ר יעקב ליצמן:

	האוצר מתנגד. 

חיים אורון:

	לי ולחבר הכנסת שי חרמש יש נוסח הסתייגות לסעיף 18. תסתכלו בדף ההסתייגויות. 

אביגדור יצחקי:

	אומרים שכאשר יש אסון טבע צריך לתקצב אותו. מה אומר חבר הכנסת שי חרמש?

אסף מאיר:

	הרעיון פשוט: כאשר היא שוקלת את מגוון השיקולים, כשבאים בפניה כל הנתונים, הממשלה צריכה להחליט מה היא מסגרת התקציב, אחרי שראתה את הנתונים על היקף הנזקים. לדעתי אין כאן בעיה. 

שי חרמש:

	מה אתה מציע?

אסף מאיר:

	הממשלה רואה את היקף הנזקים ואז מחליטה מה התקציב הכולל שיעמוד לרשות זה, כמובן בכפוף להיקף. 

שי חרמש:

	אני מציע שהחוק יהיה כפי שהיה עד היום, לא מתוקצב, ואם יהיה אסון טבע כלשהו יצטרכו להתמודד אתו. 

אסף מאיר:

	כך כתוב. הממשלה תקבע את זה בבוא העת. 

אבשלום (אבו) וילן:

	אדוני היושב-ראש, יש כאן כשל לוגי. כאשר אתה אומר שתתקצב אסון טבע זה כמו – מלחמת יום כיפור פרצה כבר אחרי שנת תל"ג. אתה לא יכול לעצור באמצע את הצבא ולהגיד לו: יש לך תקציב, אין לך תקציב. בהגדרה לוגית אסון טבע או מלחמה הם דברים של כוח עליון. מה אתה מציע? אתה עושה כאן הבה נתחכמה. אתה אומר: על-פי ההגדרה שלי לא משנה מה גודל האסון, אני מחליט בכמה אתקצב אותו. אז מה כל רעיון הביטוח לאסון טבע?

חיים אורון:

	אם אנחנו מדברים עכשיו לא לצורך הפולמוס, בכל החלטת ממשלה יופיע סעיף תקציבי. לכן לא תוכל לברוח מזה. כלומר, יוכרז אסון טבע, הממשלה תקבע קריטריונים ותגיד שהיא מקציבה את הסכום הזה. ההבדל בין הנוסח שאמרת בדבריך ובין הנוסח המופיע בהסתייגות שחבר הכנסת שי חרמש ואני ניסחנו, שאנחנו קבענו את הנורמה. ההסתייגות הזאת אומרת: על-פי הנורמה כל ענפי החקלאות מבוטחים בביטוח רב-סיכוני. יש מקרים שאתם מחליטים להוציא ענף כלשהו מן הכלל, למשל כי בענף הפטם של הפרגיות הקטנות יש הסכם ביטוחי פרטי הרבה יותר טוב מהדבר הזה, סחתיין. אבל זאת הנורמה. אתם אומרים: נתנו הצהרה לפרוטוקול שזאת הנורמה, והשרים יבחנו את זה בחיים. אנחנו יודעים איך השרים יבחנו בחיים: יציעו עכשיו הסדר, שחלק מהאנשים יגידו שהוא גבוה מדי או נמוך מדי והשתתפות עצמית וכולי. החוק הזה בא פעם אחת לקבוע במפורש: יש נורמה בחקלאות שמתבצעת כהלכה גם מבחינה כלכלית בפירות ובהדרים ואנחנו משיתים את הנורמה הזאת על כל ענפי החקלאות. עכשיו יילכו השרים ויתקינו תקנות, כפי שכתוב כאן. זה לא משחרר את השרים. לכן אם זה יתקבל כך תופיע ההסתייגות הזאת במסגרת החוק.

אלי אפללו:

	מבחינת הקישור יתכן ונפלה כאן אי-הבנה. 

סמדר אלחנני:

	אני שואלת את נציג האוצר, האם הממונה על הביטוח באוצר היה מאשר לאיזו חברת ביטוח התבטאות כזאת? אתה יודע היטב, יש סיכונים לנזקי טבע ואתה צריך להתחיל לתקצב את זה כקרן. שום חברת ביטוח לא היתה מקבלת אישור להתבטאות כזאת.

אביגדור יצחקי:

	כתוב בפסקה 18(3)(ג): "הכריזה הממשלה על אסון טבע כאמור בסעיף קטן (א), תחליט מהי מסגרת התקציב הכולל שיוקצה לשם הערכת הנזקים עקב אסון הטבע ולשם תשלום הפיצויים בשל הנזקים כאמור". אני יכול להגיד: ברגע שיש אסון טבע הממשלה רואה מה גובה הנזק ואז מודיעה שהתקציב הוא מיליארד שקל. אני לא מבין כל-כך את ההבדל בין הנוסח של חברי הכנסת אורון וחרמש ובין הנוסח בהצעת החוק. 

היו"ר יעקב ליצמן:

	אתה תומך בחבר הכנסת שי חרמש?

אביגדור יצחקי:

	אני רוצה לתמוך במה שנותן פתרון. זה לא שייך לא לחבר הכנסת שי חרמש, לא לחבר הכנסת חיים אורון ולא למשרד האוצר. 

אבישי ברוורמן:

	אתה צריך שם תוספת תקציב. 

אביגדור יצחקי:

	אתה לא צריך להכניס תוספת תקציב עכשיו. כאשר קורה אסון טבע מחליטה ממשלת ישראל כמה כסף צריך להקצות כדי לכסות את הנזקים.

היו"ר יעקב ליצמן:

	ואם ממשלת ישראל היא אסון טבע? ...

שי חרמש:

	בסעיף שמעל לכך, סעיף 18(3)(ב)(3), כתוב: "סבירות הקצאת המשאבים הנדרשים בהתאם לפסקאות (1) ו-(2), בהתחשב במגבלות תקציב המדינה ובסדרי העדיפויות של הממשלה בהקצאת משאבים". לפיכך יתכן שלא יפצו את החקלאים. 

סופה לנדבר:

	תקחו לדוגמה את שפעת העופות שהתפרצה כאן בשנה האחרונה ותבהירו איך זה יתפרש לאור תיקון החוק. אני מבקשת לקבל הסבר כי המהות קשורה לשאלה איך מפרשים את החוק הזה. 

אסף מאיר:

	לשאלתך על שפעת העופות, במקרה הזה פעלנו על-פי חוק פקודת מחלות בעלי-חיים. שפעת העופות לא הוכרזה כאסון טבע ויש מספר הסברים לכך. 

סופה לנדבר:

	אבל מחלה זה אסון טבע. 

אסף מאיר:

	בהקשר הספציפי הזה, לא. 

ישראל כץ:

	אם מכריזים עליה כאסון טבע אז היא כן. 

ראובן (רובי) ריבלין:

	אם לא הייתם נותנים 35 מיליון שקל כדי לפצות את החקלאים שנפגעו משפעת העופות בכל בית היתה שפעת עופות היום. 

קריאה:

	הם עוד לא קיבלו את הכסף.

ראובן (רובי) ריבלין:

	אם עוד לא קיבלו אז בפעם הבאה תתפשט שפעת העופות. הצלחנו להתגבר רק כי נתנו כסף. 

אביגדור יצחקי:

	אני מודיע שפסקה 18(3)(ב)(3) יורדת. 

חיים אורון:

	אני לא רוצה להסתיר, ואל תגידו לי שזה אמבוש, זה לא אמבוש. החוק על נזקי טבע הגדיר באופן מדויק מאוד מהו נזק טבע והתייחס לנושא התשתיות. במציאות בה חלק מהחקלאות מעוגן בהסכם שנקרא "הסכם הפירות וההדרים", וחלק מהחקלאות נמצא בכל מיני מחוזות אחרים, ההסתייגות שלי באה להסדיר את כל מבנה הביטוח בחקלאות ואת המבנה של פיצוי על נזקי טבע, ומטילה על שרי האוצר והחקלאות להחיל אותו הסכם שקיים בפירות ובהדרים על כל ענפי החקלאות. נכון, זאת ההסתייגות. לכן אני בפרלמנט. אני לא חייב לקבל את מה שאתם מציעים. אני פונה לחברי הכנסת להצביע בעד הצעתי, ואז ייווצר מבנה חוקי שלם שבתוכו יפעלו לטיפול בנזקי טבע על-פי החוק. אני מבקש שיצביעו בעד ההסתייגות שלי, והיא כן שייכת לעניין. 

היו"ר יעקב ליצמן:

	קודם כול הם רוצים לפצל את הסעיף הזה. 

חיים אורון:

	פסקה 18(3)(ב)(3) לא שייכת. אם ההסתייגות שלי לא תתקבל אצביע נגד כל החוק. 

אביגדור יצחקי:

	לא חייבים לקבל את ההסתייגות שלך. 

חיים אורון:

	מי אמר שחייבים? אבל אני רוצה להסביר לחברים מדוע ההצעה שלי טובה. 

אביגדור יצחקי:

	עומד כאן מנכ"ל משרד החקלאות. עם כל הכבוד, עמלו על הסכם, דנו והגיעו לנוסח הזה. 

חיים אורון:

	סלח לי, הוא פעם עבד אצלי. אני לא עובד אצלו. 

היו"ר יעקב ליצמן:

	חתמו על ההסכם?

יוסי ישי:

	חבר הכנסת חרמש ביקש לפרוטוקול שמשרד האוצר יבהיר שההסכם הרב-סיכוני יוחל - - - האוצר נתן תשובה חיובית. 

חיים אורון:

	אבל אני רוצה שזה יופיע בחוק. 

שי חרמש:

	רוצה, אבל לא יוצא. 

חיים אורון:

	בסדר, כל אחד והמקום שלו. 

היו"ר יעקב ליצמן:

	מי בעד הוצאת סעיף 18(3)(ב)(3)? מי נגד? מי נמנע?

הצבעה

בעד הוצאת סעיף 18(3)(ב)(3) – רוב
נגד – אין
נמנעים – 3
ההצעה להוציא את סעיף 18(3)(ב)(3) נתקבלה.

היו"ר יעקב ליצמן:

	הוחלט להוציא את סעיף 18(3)(ב)(3). 

ראובן (רובי) ריבלין:

	זה שהצבענו בעד לא אומר שאנחנו בעד כל החוק. 

הלית מגידו:

	יש שתי הסתייגויות מהותיות. האחת, של חבר הכנסת אורון, כפי שהוצגה כאן, בעניין ההסדר הביטוחי של 80%-20%. הוא מציע לומר: "על אף האמור בכל דין, שר החקלאות ופיתוח הכפר ושר האוצר יגבשו הסדר ביטוח רב סיכוני לכל ענפי החקלאות ...".

היו"ר יעקב ליצמן:

	מי בעד ההסתייגות של חבר הכנסת חיים אורון? מי נגד? מי נמנע?

הצבעה

בעד ההסתייגות של חבר הכנסת אורון לסעיף 18(1) – 6
נגד – רוב
נמנעים – 
ההסתייגות של חבר הכנסת אורון לסעיף 18(1) לא נתקבלה.

אבשלום (אבו) וילן:

	חבר הכנסת סלומינסקי, אתה מייצג כאן 90 ישובים שחיים מחקלאות ועל ראשם עושה עסקאות אפלות ומונע ביטוח לכל סוגי החקלאות. יש 76 מושבי הפועל המזרחי ואתה אמור לייצג אותם.  

היו"ר יעקב ליצמן:

	עוד פעם, מי בעד ההסתייגות של חבר הכנסת אורון? מי נגד? מי נמנע?

הצבעה

בעד ההסתייגות של חבר הכנסת אורון לסעיף 18(1) – 6
נגד – 9
נמנעים – 1 
ההסתייגות של חבר הכנסת אורון לסעיף 18(1) לא נתקבלה.
 
היו"ר יעקב ליצמן:

	ההסתייגות של חבר הכנסת אורון לסעיף 18(1) לא נתקבלה. 

חיים אורון:

	כמה עולה ההימנעות הזאת (של חבר הכנסת סלומינסקי)? אפשר לדעת את המחיר? המונה עובד ...

ראובן (רובי) ריבלין:

	אם היתה מתקבלת ההסתייגות, כמה זה היה עולה?

קריאה:

	זה לא היתה עולה כלום. זה עניין של גישה. 

אבשלום (אבו) וילן:

	חייבים לקרוא את ההסכם עם המפד"ל. כמה שילמתם? כמה זה עולה?

אביגדור יצחקי:

	יש עוד הסכמים שטרם הונחו על שולחן הכנסת. 

אבשלום (אבו) וילן:

	אתה חייב להקריא את זה לפני שאני שואל. כל הסכם עם המפד"ל אתה חייב להקריא לפני כל הדברים. 

ראובן (רובי) ריבלין:

	המפד"ל הצביעה כדרכה בקודש ... 

היו"ר יעקב ליצמן:

	רבותי, אנחנו מצביעים על ההסתייגות של קבוצת בל"ד, שרוצים להחיל את החוק על כל הבתים גם כן, בנוסף לתשתיות חקלאות. מי בעד ההסתייגות של בל"ד? מי נגד? מי נמנע?

הצבעה

בעד ההסתייגות של קבוצת בל"ד לסעיף 18(1) – אין
נגד – רוב
נמנעים – 3
ההסתייגות של קבוצת בל"ד לסעיף 18(1) לא נתקבלה.

היו"ר יעקב ליצמן:

	ההסתייגות של קבוצת בל"ד לסעיף 18(1) לא נתקבלה. 

	אנחנו מצביעים על כל פרק ו: חקלאות.

הלית מגידו:

	אציין על אלו סעיפים מצביעים: סעיף 18 פסקאות (1), (2) ו-(3), בפסקה (3) למעט סעיף קטן (ב) פסקה (3) שמדברת על סבירות הקצאת המשאבים, על פסקאות (4), (5), (6), (7) ו-(8), וכן על סעיף 18א שעניינו התחולה. 

היו"ר יעקב ליצמן:

	מי בעד פרק החקלאות? מי נגד? מי נמנע?

הצבעה

בעד פרק ו': חקלאות – 9
נגד – 2 
נמנעים – 
פרק ו: חקלאות נתקבל.

היו"ר יעקב ליצמן:

	פרק ו': חקלאות נתקבל. תודה רבה. 

אלי אפללו:

	חבר הכנסת אורון, כך אתה דואג לחקלאים?

היו"ר יעקב ליצמן:

	נעבור לפרק ב': ביטוח לאומי. אני מבקש שתודיעו לפרוטוקול האם האוצר מבקש לפצל סעיפים שונים. 

חיים אורון:

	מדוע לא נכנסו כל ההסתייגויות שלי? למשל על קצבת ילדים. זה הופיע בנוסח הכחול ואני רוצה להגיש הסתייגות. 

גיל שבתאי:

	זה הוצא במליאה. 

היו"ר יעקב ליצמן:

	איזה סעיף בביטוח הלאומי הממשלה מבקשת לפצל?

רביב סובל:

	סעיף 2(1)(ג) פוצל כבר במליאה. כל סעיף 2 פוצל כבר במליאה. אנחנו מבקשים לפצל גם- - - 

היו"ר יעקב ליצמן:

	אני מבקש שמישהו יודיע לפרוטוקול אילו סעיפים אתם רוצים להוציא או לפצל. 

גיל שבתאי:

	בהחלטת מליאת הכנסת ב-17 במאי הוחלט לפצל את סעיפים 2(1), 2(13), 3, 5 ו-6. 

היו"ר יעקב ליצמן:

	זה כבר פורסם. 

אבשלום (אבו) וילן:

	מה נשאר?

רביב סובל:

	אנחנו מבקשים לפצל גם את סעיף 4(ד).

אביגדור יצחקי:

	אני מבקש שיסבירו כל אחד מן השינויים ויבהירו מה מספר הסעיף ומה העמוד. 

היו"ר יעקב ליצמן:

	הוא הסביר עד כה אילו דברים פוצלו במליאה. עכשיו הוא אומר מה עוד יפוצל.

אביגדור יצחקי:

	(2), (3), (5) ו-(6) זה סעיף שנוגע לימי השירות הצבאי הסדיר הנכללים. האם זה פוצל?

רביב סובל:

	סעיף 2(5), אליו התייחסת, לא פוצל. 

יואל בריס:

	במליאה פוצלו סעיפים 2(1), 2(13), סעיף 3 בעמוד 301 וסעיפים 5 ו-6 בעמוד 302. 

היו"ר יעקב ליצמן:

	שואלים מה עם סעיף 2(2), לגבי החשב הכללי. 

יואל בריס:

	סעיף 2(2) לא פוצל.

היו"ר יעקב ליצמן:

	פסקה 2(5) לא פוצלה, פסקאות 2(3) ו-2(4) לא פוצלו. מי רוצה לפצל את זה?

חיים אורון:

	אני. 

יואל בריס:

	הערה קטנה שרצינו להגיד כהשלמה, שסעיף 4(ד), בעמוד 302 למעלה, הוא סעיף תחולה של סעיף שפוצל. סעיף התחולה לא פוצל ועכשיו צריך לפצל גם אותו כי הוא הולך יחד עם סעיף 3. 

היו"ר יעקב ליצמן:

	מישהו דורש לפצל עוד משהו כאן?

חיים אורון:

	אני מבקש לפצל את פסקה 2(2). 

היו"ר יעקב ליצמן:

	זאת הסתייגות מהותית ונצביע עליה בהמשך. 

ראובן (רובי) ריבלין:

	חבר הכנסת אורון, את פסקה 2(2) אתה מבקש לפצל ואילו על כל השאר להצביע נגד?

חיים אורון:

	זאת בקשה עניינית. אני מבקש לפצל בדרך של להרוג. את השאר, אחר-כך. 

אביגדור יצחקי:

	אנחנו בעד פיצול סעיף 2(2), שעניינו מינוי החשב הכללי. אני מבקש להצביע. 

היו"ר יעקב ליצמן:

	לפצל את פסקה 2(2) או להמיתה?

	חברת הכנסת יחימוביץ, תצביעי אתי, תקשיבי לי טוב. אני מבטיח לך שלא יקרה לך כלום בשל כך. אם הסעיף יעבור אז הוא יפוצל. יש שתי הצבעות: קודם כול נצביע מי בעד ומי נגד פסקה 2(2), ואם יהיו בעד נצביע האם לפצל את הפסקה. 

אביגדור יצחקי:

	זה לא טוב. אם יצביעו מי בעד ומי נגד הפסקה זה עשוי להוריד את החוק. 

היו"ר יעקב ליצמן:

	אז מה? אם זה נופל, נופל. נצא להתייעצות סיעתית של 5 דקות. אני מציע להמית את הפסקה הזאת. 

אביגדור יצחקי:

	בואו נעבור בינתיים לסעיף הבא. אולי אתן לכם להמית את הפסקה הזאת. 

רביב סובל:

	בסעיף 2, פסקאות (3), (4), (5) ו-(6) - - - 

אביגדור יצחקי:

	לגבי צמצום ימי שירות צבאי, יש הצעה. אפשר לבחור באחד משני דברים. מבחינתנו בעייתי שלחייל ממחר בבוקר לא ייכללו ימי השירות שלו לצורך הזכאות לדמי אבטלה. יחד עם זה יש הצעת פשרה, לדחות את תחולת החוק בשנה. בנוסף, עד היום כל חייל שהלך להכשרה מקצועית קיבל 70% דמי אבטלה. אנחנו מציעים להעלות את זה ל-100% דמי אבטלה. היום יש לו הגבלה של 6 חודשים ואנו מציעים שמי שיילך להכשרה מקצועית – זה לא יהיה מוגבל לו לחצי שנה אלא ללא הגבלת זמן עד תום תקופת ההכשרה. 

ראובן (רובי) ריבלין:

	זה הרבה יותר הגיוני. 

היו"ר יעקב ליצמן:

	היות וביקשתי התייעצות סיעתית, יש לך 5 דקות לנסח את הדברים שאמרת ונצביע עליהם. 

אביגדור יצחקי:

	אולי כדאי קודם כול לעבור על כל הסעיפים של הביטוח הלאומי, שנתייעץ על כולם ביחד. 

	לגבי עבודה לא מתאימה – אני מבקש לפצל את סעיפים 2(7) ו-4(ג). 

ראובן (רובי) ריבלין:

	הפשרה שמציע משרד האוצר, כפי שמנוסחת בפסקה 2(7), אינה טובה. 

רביב סובל:

	אין שום שינוי בנוסח בפסקה 2(7).

ראובן (רובי) ריבלין:

	הצעתי לכם עוד לפני 5 חודשים לפצל את זה מחוק ההסדרים. 

אביגדור יצחקי:

	לגבי עבודה לא מתאימה – מאחר ואנחנו חלוקים על התמריץ והתועלת של הדבר הזה, יש לנו כאן בעיה. על אף כל ההסברים – ואני בדרך כלל מבין לאט – לא הבנתי איך לאדם יש מוטיבציה ללכת לעבודה שלא מתאימה לו ולא לקבל דמי אבטלה. לכן אנחנו מבקשים לפצל את זה. 

	לגבי סעיף 2 פסקאות (8) עד (12), לגבי עולי הפלאשמורה – אני מציע שנצביע בעד. 

היו"ר יעקב ליצמן:

	אלה כל הסעיפים? ביקשתי 5 דקות התייעצות סיעתית. 

	(הישיבה נפסקה ב-16:40 ונתחדשה ב-17:00)

היו"ר יעקב ליצמן:

	אני מחדש את הישיבה. היו לנו שתי הסתייגויות. קודם כל נצביע על ההסתייגות שלי, להמית את סעיף 2(2).

אביגדור יצחקי:

	אדוני היושב-ראש, זאת בקשה אישית שלך? זה חשוב לך נורא?

היו"ר יעקב ליצמן:

	כן. מי בעד סעיף 2(2)? מי נגד? מי נמנע?

הצבעה

בעד סעיף 2(2) – אין
נגד – רוב 
נמנעים – 
סעיף 2(2) לא נתקבל.

היו"ר יעקב ליצמן:

	סעיף 2(2) לא נתקבל. 

	אנחנו עוברים להצעה של חבר הכנסת אביגדור יצחקי בעניין ההכשרה המקצועית. 

ישראל כץ:

	יש לי הערה לסדר. היינו באמצע הצבעה על ההסתייגות שלו והפסקת את הישיבה ל-5 דקות. 

היו"ר יעקב ליצמן:

	חבר הכנסת יצחקי, אני מבקש שתגיד בקצרה מה אתה מציע ונשמע את דין האוצר, האם הם מסכימים, ואחר-כך נצביע. 

אביגדור יצחקי:

	בסעיף 2 פסקאות (3)-(6) ובסעיף 4(ב) מדובר על צמצום ימי ההכשרה של חיילים. היום חיילים, על בסיס שירותם בצבא במשך 3 שנים, יכולים לקבל דמי אבטלה. 

היו"ר יעקב ליצמן:

	אתה לא אומר את מספרי הסעיפים הנכונים. 

גיל שבתאי:

	הוא מתייחס לסעיף 4(א) בנוסח המונח על שולחן הוועדה. 

היו"ר יעקב ליצמן:

	מה אתה מבקש לעשות בסעיפים הללו?

אביגדור יצחקי:

	אני מבקש שהוועדה תקבל את הסעיפים ותדחה את התחולה בשנה, ולקבל הסכמה ממשרד האוצר לגבי הכשרה מקצועית.

היו"ר יעקב ליצמן:

	האם האוצר מסכים על הסעיפים הללו?

קובי הבר:

	לגבי הדחייה בשנה – כן. 

ישראל כץ:

	זה עד 1 בינואר 2008?

אביגדור יצחקי:

	כן. 

היו"ר יעקב ליצמן:

	אני שמח שהקואליציה הצטרפה לאופוזיציה. 

אביגדור יצחקי:

	תחילה ב-1 בינואר 2008. 

רביב סובל:

	שנה מיום התחילה. 

שלי יחימוביץ:

	יושב-ראש הקואליציה אומר דבר אחר. 

קובי הבר:

	לגבי ההכשרה המקצועית, אנחנו מבצעים עכשיו עבודה עם מנכ"ל משרד ראש הממשלה ועם התאחדות התעשיינים כדי לראות איך נוכל להקל על ההכשרה המקצועית לחיילים משוחררים – בין באמצעות מלגות כאלה או אחרות, בין דרך התחייבות של מקומות התעסוקה. תוך כחודשיים נסכם את הנושא הזה ואז נחזור לוועדה ונציג את הסיכום בפניכם. 

אביגדור יצחקי:

	אם כך, השנה תיספר מיום הפעלת תוכנית ההכשרה. 

קובי הבר:

	אל תקשור בין שני הדברים. עם המלונות אנחנו עומדים לסכם את הדברים כבר תוך 2-3 שבועות ואילו עם התעשיינים ייקח לנו קצת יותר זמן. אני לא יכול להגיד מועד. אל תקשור בין שני הסעיפים. אחזור לוועדה עם תשובה עד 1 באוגוסט. 

חיים אורון:

	אז בואו נפצל, ותבוא ב-1 באוגוסט עם הכול. 

אביגדור יצחקי:

	לא לפצל. אם נפצל אצלם משהו, זה יותר גרוע מאשר לא לעשות כלום.

חיים אורון:

	מה זה "אצלם"? הם עובדים אצלך, לא להיפך. 

קובי הבר:

	נחזור אליכם עוד לפני שהכנסת יוצאת לפגרה.

היו"ר יעקב ליצמן:

	נקבל את מה שתיאר מר קובי הבר על ההכשרה ויתר הדברים. משרד האוצר התחייב בפנינו לשוב לכאן – אני לא יודע אם באוגוסט – שבחוק ההסדרים הבא - - - 

קובי הבר:

	לא, זה לא בחקיקה. זה לא בהכרח מחייב חקיקה. 

היו"ר יעקב ליצמן:

	 אני כן רוצה חקיקה. אחרת, זה לא יהיה. 

ישראל כץ:

	עד אז כבר לא יהיה חוק הסדרים. 

חיים אורון:

	חבר הכנסת ליצמן, אם לא תעצור את זה – הם לא יבואו לכאן. שיבואו לכאן שוב עם הכול. 

קובי הבר:

	אנחנו עושים את זה לא בגלל הסעיף הזה. שני הסעיפים הללו לא קשורים זה לזה. לגבי הכשרה מקצועית – אנחנו עושים את זה מאינטרסים של שוק העבודה. 

ישראל כץ:

	מה היו התנאים? אני לא מבין, היתה הצעה אחת. 

סמדר אלחנני:

	איזה הסדר אתה צריך לסגור?

אביגדור יצחקי:

	היום חייל שמשתחרר ורוצה הכשרה מקצועית מקבל 70% ממה שמגיע כדמי אבטלה, ולא 100%, ורק לתקופה מרבית של חצי שנה. מוצע לשנות את זה ולקבוע שיקבל 100% על ההכשרה, וכן שלא תהיה הגבלה בזמן ההכשרה. 

ישראל כץ:

	מי מציע את זה?

אביגדור יצחקי:

	זאת הצעה שלנו. אין צורך בחקיקה לעניין זה. מנכ"ל משרד ראש הממשלה רוצה לעשות את זה. הם לא נגד. הם בעד. 

היו"ר יעקב ליצמן:

	חבר הכנסת אביגדור יצחקי, על מה אתה מציע שנצביע, על ההצעה של מר הבר או על ההצעה שלך? ההצעה שלכם שונה. 

אביגדור יצחקי:

	אני רוצה שתצביע על ההצעה הבאה: תחילת החוק בעוד שנה, ובינתיים הם יתארגנו. 

היו"ר יעקב ליצמן:

	הוא אומר: התחילה – שנה ממועד תחילת החוק. האם אתה מסכים לזה?

קובי הבר:

	כן, שנה מתחילת החוק. 

היו"ר יעקב ליצמן:

	יש לנו הסכמה אחת. 

	מה לגבי המהות? מה אתה מציע? מר הבר מציע משהו אחר. 

אביגדור יצחקי:

	אני מציע שהם יסדירו את זה. חייל שיוצא להכשרה מקצועית – וזה יעודד אותו לצאת להכשרה מקצועית – יקבל במקום 70% דמי אבטלה 100% דמי אבטלה, ותקופת ההכשרה לא תהיה מוגבלת בחצי שנה אלא תהיה בלתי מוגבלת. 

היו"ר יעקב ליצמן:

	האם האוצר מסכים להצעה?

קובי הבר:

	בעיקרון מה שחבר הכנסת יצחקי אומר מקובל עלינו. טרם נקבעה הטכניקה והשיטה. ומה זה "בלי הגבלה"? אני לא יודע מה זה. העיקרון מקובל עלינו ואנחנו נחזור עם הפתרון לכנסת. 

ראובן (רובי) ריבלין:

	מה עשיתם בינתיים? למה זה בחוק ההסדרים? אנחנו צריכים להצביע על זה.

קובי הבר:

	בחוק ההסדרים יש את מה שמונח כאן, עם תחילה בעוד שנה. 

היו"ר יעקב ליצמן:

	חבר הכנסת יצחקי, מה קורה כאן? אתם רוצים עוד 5 דקות? אני יכול בינתיים להמשיך הלאה. 

אביגדור יצחקי:

	לא. אנחנו מאשרים את החוק ודוחים בשנה את התחילה שלו. 

ישראל כץ:

	אבל זה לא החוק שאתה מציין. 

רביב סובל:

	בסעיף 4(א) יהיה כתוב "שנה מיום תחילתו של חוק זה".

ראובן (רובי) ריבלין:

	עם זה אין בעיה. אנחנו במילא נצביע נגד כי אנחנו רוצים לבטל את זה. 

ישראל כץ:

	מה קורה בשנה הקרובה?

אביגדור יצחקי:

	בשנה הקרובה – כלום. יישאר מה שהיה. 

ישראל כץ:

	ומה קורה עם החיילים בינתיים בשנה הזאת?

אביגדור יצחקי:

	בשנה הזאת הם בינתיים מסיימים את נושא ההכשרה. 

קובי הבר:

	החיילים מקבלים מה שהם קיבלו עד כה.

חיים אורון:

	זה היה חוק שהרע את התנאים. כעת דוחים את ההרעה. 

אביגדור יצחקי:

	לא בטוח שזה היה רע. 

קובי הבר:

	היום חייל שמשתחרר, בלי שום תיקון יכול ללכת מהבקו"ם ללשכת העבודה ולחתום. אם הוא רוצה הכשרה מקצועית, מקזזים לו 30% מדמי האבטלה. אנחנו מציעים שבשנה הקרובה לא יהיה שום שינוי. בשנה הקרובה חייל היוצא מן הבקו"ם יוכל ללכת ללשכת העבודה, לחתום ולקבל דמי אבטלה, כפי שהיה עד עכשיו. 

ישראל כץ:

	ומה עם הכשרה?

קובי הבר:

	הוא יוכל לקבל הכשרה מקצועית. כרגע מפחיתים לו אוטומטית 30%. אנחנו מציעים שהחל מעוד שנה זה לא יקרה יותר. יש לנו שנה לכאורה להסדיר את זה כדי לאזן, אבל אני אומר לכם שנבוא עם תשובה כבר בעוד חודשיים, לא בעוד שנה שלמה. יש לכם די זמן לתפוס אותנו בעסק הזה. אנחנו נמצא פתרון מקצועי להכשרה. 

ראובן (רובי) ריבלין:

	אבל בינתיים אתה מאשר את ההסדר שאתה קובע כאן. 

אביגדור יצחקי:

	מתי נכנס נושא ההכשרה לתוקף?

קובי הבר:

	מעוד שנה. 

ראובן (רובי) ריבלין:

	מר קובי הבר נוהג לדייק. הוא אומר כדלקמן: לפניכם יש הצעה. לגבי נושא אחד אני מסכים, שהתחילה תהיה שנה מיום ההצבעה בקריאה שלישית על החוק. לעומת זה כל ההסדרים האחרים, שאני מתכוון באוגוסט להודיע לכם אם אני מסכים לשנות אותם - - - 

רביב סובל:

	לא האם יש הסכמה, אלא איך נעשה את זה. בחודש אוגוסט נודיע לכם איך אנחנו מתמודדים עם ההכשרה המקצועית של החיילים. 

ראובן (רובי) ריבלין:

	אתה כבר אומר שאם לא נעגן את מה שהוא אומר אז לאוגוסט הבא קבעת כבר הסדר. אז תחזרו לכאן בעוד חודשיים ונשנה את זה. 

רועי קרת:

	אני מהביטוח הלאומי. אני רוצה לתקן טעות ששמעתי. היום חייל משוחרר שסיים 12 שנות לימוד, תקופת ההכשרה המוכרת שלו מוגבלת ל-70 ימים. כלומר הוא יכול לקבל דמי אבטלה ל-70 יום בתוך תקופת ההכשרה, ולא ל-6 חודשים, ומורידים לו גם 30%. הוא מקבל את דמי האבטלה במשך 70 ימים לכל היותר וביום ה-71 מפסיק לקבלם. 

ישראל כץ:

	כלומר אם זה יימשך עוד שנה זה גרוע.

היו"ר יעקב ליצמן:

	אני מצביע על מועד התחילה.

חיים אורון:

	אני מציע שקודם כול תצביע על פיצול בונה פידה. אם תבואו בעוד חודש והכול יהיה גמור נאשר את החוק. 

ישראל כץ:

	אני מציע לקבל את התיקונים של חבר הכנסת אביגדור יצחקי, אך לדחות את תחולתם בחודשיים כדי לתת להם זמן להתארגן. 

היו"ר יעקב ליצמן:

	אני מצביע על סעיף 4(א), הקובע את מועד התחילה: "שנה מיום תחילתו של חוק זה", במקום "ביום התחילה" כפי שהוצע מלכתחילה. מי בעד השינוי הזה? מי נגד? מי נמנע?

הצבעה

בעד סעיף 4(א), עם התיקונים – רוב
נגד – אין
נמנעים – 4
סעיף 4(א) המתוקן נתקבל.

היו"ר יעקב ליצמן:

	סעיף 4(א) נתקבל. 

	נעבור לוויכוח השני שהתנהל כאן. 

אביגדור יצחקי:

	אין ויכוח. תוך חודשיים נביא הצעה להכשרת חיילים משוחררים. 

היו"ר יעקב ליצמן:

	אבל זה לא בחוק.

	נעבור להצבעה על כל החוק.  

חיים אורון:

	יש הצעה קודמת לפצל את החוק. אני מתכוון לפיצול במשמעות פיצול, לדון על זה תוך חודש-חודשיים, כאשר כל החבילה תהיה גמורה, ואז נצביע על החוק. אני לא בעד להרוג אותו.

ראובן (רובי) ריבלין:

	ושמשרד האוצר יביא את ההסדר. 

חיים אורון:

	אם יביאו חבילה שלמה עם הטבה להכשרה מקצועית, כשיביאו אותה נשמח לאשר. 

אביגדור יצחקי:

	הביאו כבר. זה יסודר. 

חיים אורון:

	כאשר זה יובא אלינו נאשר את החוק. 

אביגדור יצחקי:

	אם תוך חודשיים לא יביאו את זה תוכלו אז להחליט להחיל את זה רק עוד 3 שנים. 

ראובן (רובי) ריבלין:

	הוא אומר: תאשר חוק עכשיו ובאוגוסט אגיד לך מה הוא מכיל. 

אביגדור יצחקי:

	אם לא יביא, תוכל לדחות את התחולה בעוד שנתיים. 

קריאה:

	אז למה לא להכניס את זה בחוק ההסדרים הבא?

היו"ר יעקב ליצמן:

	חבר הכנסת רובי ריבלין, הוא צודק בדבר אחד, שעוד מעט יהיה חוק הסדרים נוסף. 

חיים אורון:

	לא רק חוק הסדרים. אפשר להביא את זה בחוק שלא במסגרת חוק ההסדרים. 

ראובן (רובי) ריבלין:

	יש לי קושי, שאני חושב שכל מה שאומר מר הבר נכון ואני רוצה להצביע אתו, כי אתו יחד יצרנו את החוק. יחד עם זה אין היגיון במה שהוא אומר לגבי הניסיון למצוא כאן פשרה. אחת משתיים, או שהאוצר מבקש להביא הסדר חדש, או שלא מבקש להביא הסדר חדש. אם הוא מביא הסדר חדש אז למה לנו להצביע היום?

קובי הבר:

	יש פה אי-הבנה על התהליך. האוצר הציע לשנות את דמי האבטלה לחיילים משוחררים לתקופת ההכשרה. זה מה שמונח בפני ועדת הכספים. בדרך חבר הכנסת אביגדור יצחקי ביקש מאתנו, בלי קשר לחקיקה הזאת, לטפל בסוגייה הזאת. אמרנו לו שהוא מתפרץ לדלת פתוחה כי במילא אנו עוסקים בסוגייה הזאת. אין לקשור בין שני הדברים הללו. בחלק של ההכשרה המקצועית אנחנו מטפלים בלי קשר לתיקון המוצע כאן. אנחנו מבקשים שתדונו בסעיף על דמי האבטלה, זאת כל בקשתנו. 

היו"ר יעקב ליצמן:

	אתם מבקשים שאני אעמיד להצבעה את הסעיף הזה. תודה רבה. 

חיים אורון:

	אני מבקש בכל זאת לפצל. 

היו"ר יעקב ליצמן:

	נצביע קודם כול על הפיצול, או על קבלת החוק?

ישראל כץ:

	קודם כול תצביע על הפיצול, אחרת אין טעם. 

אביגדור יצחקי:

	אם מקבלים את החוק אז בשביל מה צריך לפצל?

חיים אורון:

	אם מפצלים אני יכול להביע את עמדתי. 

היו"ר יעקב ליצמן:

	אומר לי היועץ המשפטי עו"ד גיל שבתאי שקודם כול צריך להצביע על הפיצול כי זאת הסתייגות. 

	מי בעד פיצול? על אילו סעיפים בדיוק מדובר?

רביב סובל:

	סעיף 2 פסקאות (3)-(6), שלפני רגע סוכם שאם יאושרו תחילתם תהיה בעוד שנה. יש כרגע הצעה לפצל אותם. 

היו"ר יעקב ליצמן:

	אני מצביע על הצעת פיצול סעיף 2 פסקאות (3)-(6). אם יתקבל הפיצול נצטרך לפצל גם את התחילה, עליה הצבענו כבר קודם לכן. מי בעד הפיצול? מי נגד? מי נמנע?

הצבעה

בעד פיצול סעיף 2 פסקאות (3)-(6) – 6
נגד – 9
נמנעים – אין 
הצעת פיצול סעיף 2 פסקאות (3)-(6) לא נתקבלה.

היו"ר יעקב ליצמן:

	אין פיצול. 

	עכשיו אנחנו מצביעים על הסעיפים הללו בחוק, כולל שינוי מועד התחילה – שנה מיום תחילת החוק, עליו הצבענו קודם. מי בעד סעיף 2 פסקאות (3)-(6) וסעיף 4(א)? מי נגד? מי נמנע?

הצבעה

בעד סעיף 2 פסקאות (3)-(6) וסעיף 4(א) – 8
נגד – 6
נמנעים – אין 
סעיף 2 פסקאות (3)-(6) וסעיף 4(א) נתקבלו.
 
היו"ר יעקב ליצמן:

	הסעיף נתקבל. 

חיים אורון:

	יש כאן 20 עדים שלא הבנתם על מה אתם מצביעים. 

היו"ר יעקב ליצמן:

	כאילו עד עכשיו כן הבינו ...

	מי בעד פיצול פסקה 2(7)? מי נגד? מי נמנע?

הצבעה

בעד פיצול פסקה 2(7) – רוב
נגד – מיעוט
נמנעים – 
ההצעה לפצל את פסקה 2(7) נתקבלה.

היו"ר יעקב ליצמן:

	פסקה 2(7) פוצלה. 

רביב סובל:

	צריך לפצל גם את סעיף קטן 4(ב), מועד התחילה של פסקה 2(7).

היו"ר יעקב ליצמן:

	מי בעד פיצול סעיף קטן 4(ב)? מי נגד? מי נמנע?

הצבעה

בעד פיצול סעיף קטן 4(ב) – רוב
נגד – מיעוט
נמנעים – 
ההצעה לפצל את סעיף קטן 4(ב) נתקבלה.

היו"ר יעקב ליצמן:

	סעיף קטן 4(ב) פוצל. 

	אנחנו מצביעים על סעיף 2 פסקאות (8)-(12) וסעיף 4(ג).

ישראל כץ:

	קודם כול צריך להצביע על ההסתייגות של חבר הכנסת סטס מיסז'ניקוב, ואם היא תיכנס אז צריך להצביע על הכול. 

סטס מיסז'ניקוב:

	אני מציע לומר בהצעת החוק כי כל מי שהגיע לכאן בתוקף חוק הכניסה וקרובי המשפחה שלו נכנסו קודם לכן מכוח חוק השבות – וזה פוסל את כל מה שנאמר כבר קודם לכן על תושבי מזרח ירושלים – יכלילו אותו בין אלה שמקבלים קצבאות ביטוח לאומי. 

היו"ר יעקב ליצמן:

	אני חושב שההצעה הגיונית ואני תומך בה בהחלט. נצביע על זה. 

סטס מיסז'ניקוב:

	אני מדבר על עולים.

אלי אפללו:

	זה לא עולים. 

סופה לנדבר:

	הציבור הזה הוא עולים חדשים. 

אלי אפללו:

	לגבי עולים – אני מסכים. לגבי מי שאינו עולה – לא. 

סופה לנדבר:

	הרי הם לא מקבלים כלום. 

אלי אפללו:

	הם מקבלים סל קליטה. אני בעד שזה יחול על עולים בלבד, לא על מישהו אחר. 

היו"ר יעקב ליצמן:

	חבר הכנסת סטס מיסז'ניקוב, חבר הכנסת אפללו מנסה להסביר למה אתה לא צודק, ואני סבור שאתה צודק ורוצה להצביע. 

סטס מיסז'ניקוב:

	אבל אנשים לא הבינו את ההצעה שלי. 

היו"ר יעקב ליצמן:

	הם לא הבינו לפני כן וגם לא יבינו אחרי כן. 

ישראל כץ:

	הוא מתכוון שאפשר לתמוך בשני הדברים גם יחד. 

סופה לנדבר:

	חבר הכנסת ליצמן, תן לו להסביר. אולי הוא ישנה את עמדתם. 

היו"ר יעקב ליצמן:

	אני בטוח במאה אחוז שיצביעו נגד, לא משנה מה יהיה ההסבר. הם לא רוצים להצביע בעד. אז הסברת, נימקת, חבר הכנסת אפללו דיבר נגד. לא משנה מה תאמר. 

סטס מיסז'ניקוב:

	אני מבקש להמשיך בהסבר כי קטעו אותי באמצע. מדובר באנשים שלא זכאים לפי חוק השבות והם קרובי משפחה של אנשים הגרים כאן, למשל אבא או אמא של חייל ששירת כאן בחיל קרבי שנכנס מתוקף חוק הכניסה וקיבל מעמד א'5, דהיינו תושב ארעי. הוא לא זכאי לביטוח בריאות או לביטוח לאומי או לגמלה וחי כאן כמו נטע זר. לאחר 5 שנים הוא יקבל אזרחות, אולם בחמש השנים האלה הוא חי כמו מסכן. 

ישראל כץ:

	כמה אנשים כאלה יש?

סטס מיסז'ניקוב:

	יש אלפים כאלה. 

אלי אפללו:

	הם לא עולים חדשים. 

היו"ר יעקב ליצמן:

	מי בעד ההסתייגות של חבר הכנסת סטס מיסז'ניקוב? מי נגד? מי נמנע?

הצבעה

בעד ההסתייגות של חבר הכנסת סטס מיסז'ניקוב לסעיף 2 פסקאות (8)-(12) – 5
נגד – 9
נמנעים – 
ההסתייגות לא נתקבלה.

סופה לנדבר:

	איך אתם לא מתביישים? אתם לא מבינים שלמשפחות הללו אין מה לאכול?

סטס מיסז'ניקוב:

	ביקשתי עזרתכם רק בנושא הזה. 

אלי אפללו:

	למה כשחבר הכנסת אביגדור ליברמן היה בקואליציה לא טיפל בזה?

היו"ר יעקב ליצמן:

	מי בעד סעיף 2 פסקאות (8)-(12) וסעיף קטן 4(ג)?

הצבעה

בעד סעיף 2 פסקאות (8)-(12) וסעיף קטן 4(ג) – 8
נגד – 5 
נמנעים – 
סעיף 2 פסקאות (8)-(12) וסעיף קטן 4(ג) נתקבלו.

היו"ר יעקב ליצמן:

	סעיפים 2 פסקאות (8)-(12) ו-4(ג) נתקבלו. 

	נצביע על סעיף התחילה, לגבי כל הפרק. 

גיל שבתאי:

	עד כה לא נקבע יום תחילה לחוק כולו. מאחר והפרק הזה עוסק בגמלאות נדרשת קביעה של יום התחילה. יום התחילה המוצע לעניין פרק זה הוא 1 בחודש שלאחר פרסומו, שהוא 1 ביולי 2006. 

היו"ר יעקב ליצמן:

	איפה כתוב שזה לא חל על כל ההסתייגויות שקיבלנו קודם?

רביב סובל:

	כי כתבנו "שנה מיום התחילה".

היו"ר יעקב ליצמן:

	אתה מציע לכתוב: תחילה ב-1 ביולי 2006.

	מי בעד סעיף התחילה? מי נגד? מי נמנע?

הצבעה

בעד סעיף התחילה, כפי שהוקרא – רוב
נגד – מיעוט
נמנעים – 
סעיף התחילה נתקבל.

היו"ר יעקב ליצמן:

	סעיף התחילה נתקבל. 

	תסבירו את סעיף 7. 

רביב סובל:

	להזכיר לוועדה, מדובר בתיקון טכני של טעויות מחוק קודם.

היו"ר יעקב ליצמן:

	אל תעשו עוד פעם טעויות. 

	מי בעד סעיף 7? מי נגד? מי נמנע?

הצבעה

בעד סעיף 7 – רוב
נגד – מיעוט
נמנעים – 
סעיף 7 נתקבל.

היו"ר יעקב ליצמן:

	סעיף 7 נתקבל. 

	בכדי להיות זהירים נצביע על הפרק כולו. מי בעד פרק ב': ביטוח לאומי, עם כל ההסתייגויות וכל השינויים? מי נגד? מי נמנע?

הצבעה

בעד פרק ב': ביטוח לאומי – 9
נגד – 4
נמנעים – 
פרק ב': ביטוח לאומי נתקבל.
	
היו"ר יעקב ליצמן:

	פרק ב': ביטוח לאומי נתקבל. תודה רבה. 

היו"ר יעקב ליצמן:

	אנחנו עוברים לפרק י"א: רישוי שירותי תעופה.

	רבותי, אני לא רוצה לחזור על זה, לא נעים לי. אני לא רוצה השתתפות בהצבעות של אף אחד פרט לחברי כנסת ויהיו נוכחים בהצבעות אך ורק פקידי ממשלה. לא נעים לי, אני לא רוצה להוציא אנשים החוצה. 

ראובן (רובי) ריבלין:

	כאן יש הסתייגויות מהותיות מאוד. אני בעד החוק, אני בעד שמים פתוחים, אבל יש הגבלה של הדדיות. גם חברת הכנסת יחימוביץ הגישה הסתייגות מהותית.

שלי יחימוביץ:

	אני שוקלת להסיר את ההסתייגות שלי. 

אתי בנדלר:

	ההסתייגות הראשונה היא של קבוצת חד"ש, שמציעה לבטל את הסעיף. 

היו"ר יעקב ליצמן:

	הצעה לבטל היא לא הסתייגות מהותית. אם הוועדה תתמוך בהצעת החוק אז אוטומטית ההסתייגות תיפול.

 	ההסתייגות המהותית הראשונה היא לסעיף 35(3). חברת הכנסת שלי יחימוביץ מציעה להוסיף סעיף קטן (ד) אחרי סעיף קטן (ג) הקיים בו, האומר כדלקמן: "שר התחבורה לא יעניק רשיון למוביל זר להפעלת טיסות מסחריות מן המדינה או אליה, ולא יחדש רשיון כאמור, אלא אם כן לא יהיה במתן או בחידוש רשיון כאמור כדי לפגוע בתעופה הישראלית או בעובדים בחברות התעופה הישראליות".

היו"ר יעקב ליצמן:

	זה הפלא ופלא. בואו נצביע בעד. גם חברת הכנסת שלי יחימוביץ תצטרף אלינו. 

ראובן (רובי) ריבלין:

	ברשותך, אני מבקש מחברת הכנסת שלי יחימוביץ, שאני מוכן להצטרף להגדרה הרחבה מדי שלה, אני מציע לה, כדי שבאמת יוכלו להשיג רוב להסתייגות שלה, להצטרף להסתייגות שלי. אני לא רוצה להצביע נגד ההסתייגות שלה. אני מציע לה להתכנס, לעשות התכנסות להסתייגות שלי, שהיא יותר מצומצמת. 

היו"ר יעקב ליצמן:

	אני מבקש לרשום לפרוטוקול שחבר הכנסת ריבלין תומך בהתכנסות ...

שלי יחימוביץ:

	אני מורידה את ההסתייגות שלי. 

ראובן (רובי) ריבלין:

	הצעתי לה לעשות את זה באופן טוב יותר ולהצטרף להסתייגות שלי. 

היו"ר יעקב ליצמן:

	לא אכפת לי מה היתה השאלה שלך על בעד. אולי תסבירי מה נגד. 

אלי אפללו:

	מה זה חשוב? היא הסירה את ההסתייגות. היא לא חייבת להסביר. 

אביגדור יצחקי:

	תזמין אותה אחר-כך לחדר ותשאל אותה. 

ישראל כץ:

	בדיון כל חברי הוועדה תמכו בהסתייגות של חבר הכנסת רובי ריבלין. 

היו"ר יעקב ליצמן:

	אבל כולם אמרו "בלי נדר".

ישראל כץ:

	מוצע לוודא שבשיקול הדעת של השר לוקחים בחשבון את אלמנט ההדדיות. למה לא לתמוך בזה?

אתי בנדלר:

	יש הסתייגות של חבר הכנסת ראובן ריבלין, ואחריה הסתייגות דומה מאוד של קבוצת האיחוד הלאומי-מפד"ל, אז אקרא את ההסתייגות של חבר הכנסת ריבלין.

היו"ר יעקב ליצמן:

	אני מציע לך לבדוק אם הם לא הורידו את הסתייגותם. 

ראובן (רובי) ריבלין:

	אני מתחייב בפני היושב-ראש לא להוריד את הסתייגותי.

היו"ר יעקב ליצמן:

	חבר הכנסת ניסן סלומינסקי, אתה מוריד את ההסתייגות שלכם?

ניסן סלומינסקי:

	איזו הסתייגות?

אתי בנדלר:

	מייד אזכיר לך, חבר הכנסת סלומינסקי. אקרא את ההסתייגות של חבר הכנסת ריבלין ואזכיר אגב כך מה ההסתייגות שלכם. חבר הכנסת ראובן ריבלין מציע להוסיף סעיף קטן (ד) כדלקמן:

"(1)	שר התחבורה לא יעניק רשיון למוביל זר להפעלת טיסות מסחריות מן המדינה או אליה, ולא יחדש רשיון כאמור, אלא אם כן הבטיח קיום שוויון והדדיות מלאה" - -  

	ההבדל היחיד בין ההסתייגות שלכם להסתייגות של חבר הכנסת ריבלין, שאתם מציעים למחוק את המילה "מלאה".

ניסן סלומינסקי:

	אחרת זה יילך ישר לבג"ץ. 

ראובן (רובי) ריבלין:

	שמעתי ואני מסכים להוריד את המילה "מלאה" מההסתייגות שלי. 

אתי בנדלר:

	אם כך אלה הסתייגויות זהות. ההסתייגות ממשיכה כדלקמן:

- - "בביצוע בפועל של הטיסות המסחריות של המוביל הישראלי למדינת המוביל הזר, וכי לא קיימות מגבלות אפקטיביות כלשהן, מטעמי ביטחון, זכויות טיס, נמלי תעופה או כל טעם אחר, לביצוע שווה של טיסות כאמור".

	בהמשך יש הגדרה של "מוביל ישראלי" ו"מוביל זר".

חיים אורון:

	אני רוצה להגיד משהו מהותי. לצורכי אופוזיציה אצביע ביחד עם חבר הכנסת רובי ריבלין, אבל עו"ד אתי בנדלר שכנעה אותי שהתיקונים שהוכנסו בגוף החוק מאזנים מספיק את עניין ההדדיות. אני לא רוצה לרוץ לקראת "אל-על" מעבר לצורך בהדדיות שמופיע בתוך הצעת החוק. אני סבור שבתיקונים שהוכנסו בוועדה נוצר איזון לעומת החוק המקורי, שם הממשלה פגעה אולי קצת ב"אל-על". מרגע שנתנו מעמד שווה גם להסכמים הבין-לאומיים וגם להדדיות בגוף החוק--- 

ישראל כץ:

	איפה יש הדדיות בגוף החוק?

חיים אורון:

	גברת אתי בנדלר תסביר לך. לכן אצביע עם חבר הכנסת ריבלין מטעמי אופוזיציה, למרות שנדמה לי שהחוק המקורי במקרה זה נכון יותר. 

שלי יחימוביץ:

	חבר הכנסת ג'ומס אורון, תודה לאל שהמציאו אותך ...

ראובן (רובי) ריבלין:

	אני לא דואג ל"אל-על". אני דואג לעובדי "אל-על". 

ניסן סלומינסקי:

	מאחר והגשתי הסתייגות על ההדדיות, ולאחר מכן הסבירה היועצת המשפטית שזה נמצא בגוף החוק ונוצר איזון, אני סבור שאפשר לוותר על ההסתייגות שלי. 

אביגדור יצחקי:

	החוק הזה לפי דעתי, למרות עמדת "אל-על", בסופו של דבר רק יעזור ל"אל-על" ולא יפריע לה. לכן אין להכניס היום הסתייגויות כלשהן שאוסרות טיסות של מפעילים זרים. אני מאמין שכל שר תחבורה במדינת ישראל יודע לדאוג גם למוביל הלאומי שלו. 

היו"ר יעקב ליצמן:

	מי בעד ההסתייגות של חבר הכנסת ריבלין? מי נגד? מי נמנע?

הצבעה

בעד ההסתייגות של חבר הכנסת ראובן ריבלין לסעיף 35(3) – 4
נגד – רוב
נמנעים – 
ההסתייגות של חבר הכנסת ראובן ריבלין לסעיף 35(3) לא נתקבלה.

היו"ר יעקב ליצמן:

	ההסתייגות לא נתקבלה. 

אתי בנדלר:

	בישיבה הקודמת חברי הכנסת אפללו וטיבי הגישו הסתייגות. אני מבינה שחבר הכנסת אפללו מוריד את הסתייגותו. נשאר רק חבר הכנסת טיבי. האם הוא נמצא כאן? בסדר, אוסיף לו הסתייגות. 

	בנוסח של החוק אני מפנה אתכם לעמוד 3. אני מבקשת שהוועדה תחליט האם היא רוצה לכלול את התוספת המסומנת בקווים מודגשים בסעיף 8א(ד): "לא הגישה הוועדה את חוות דעתה בתוך התקופה האמורה, יהיה השר רשאי להפעיל את סמכויותיו אף ללא קבלת חוות-הדעת". האם להשאיר את זה או למחוק את זה?

עמית לנג:

	אנחנו מציעים למחוק את כל סעיף קטן (ד), כך שהשר יהיה חייב לערוך התייעצות ולקבל חוות-דעת ורק לאחר מכן לקבוע אם הוא מאשר או לא. 

היו"ר יעקב ליצמן:

	מי בעד סעיף 35(5), סעיף קטן 8א(ד) בחוק רישוי שירותי התעופה, התשכ"ג-1963? האוצר אומר שלא רק שהוא רוצה למחוק את התוספת, אלא רוצה למחוק את כל סעיף קטן 8א(ד). נצביע על ההצעה כעת. אם הסעיף הזה ייפול, זה יתבטל. 

אביגדור יצחקי:

	הוא אומר שבכל מקרה שר התחבורה יהיה חייב לקבל חוות-דעת. 

עמית לנג:

	נכון, זאת המשמעות אם מוחקים את סעיף קטן (ד).

אתי בנדלר:

	בכל מקרה יצטרך השר לקבל חוות-דעת, והוועדה לא צריכה להגיש תוך זמן מסוים. 

היו"ר יעקב ליצמן:

	מי בעד סעיף 35(5) סעיף קטן 8א(ד) בחוק רישוי שירותי התעופה, התשכ"ג-1963? מי נגד? מי נמנע?

הצבעה

בעד סעיף 35(5) סעיף קטן 8א(ד) בחוק רישוי שירותי התעופה, התשכ"ג-1963 – מיעוט
נגד – רוב 
נמנעים – 
סעיף 35(5) סעיף קטן 8א(ד) בחוק רישוי שירותי התעופה, התשכ"ג-1963 לא נתקבל.

היו"ר יעקב ליצמן:

	סעיף קטן 8א(ד) בסעיף 35(5) לא נתקבל. 

אתי בנדלר:

	הוכנס סעיף חדש, סעיף 8ב בחוק רישוי שירותי התעופה, שלא אושר בוועדה, "סייג לחובת ההיוועצות" – הקובע מתי תהיה חובה בכלל להיוועץ בוועדה, על אילו סוגי טיסות. את הסעיף הזה הציעו ביחד משרד התיירות ומשרד האוצר. לאחר ששאלנו כאן בוועדה שאלה האם באמת הכוונה להטיל חובת היוועצות על כל סוגי הטיסות, לרבות למשל טיסות ריסוס, או טיסות רומנטיות בשמי הארץ, או טיסות להובלת טובין הם חשבו פעם נוספת ובאו עם ההצעה הזאת, על אילו סוגי טיסות הם רוצים שהחובה הזאת תחול. זה סעיף חדש שעדיין לא קראו בוועדה. 

	סעיף 8ב – סייג לחובת ההיוועצות

"(א)	הוראות סעיפים 3, 5 ו-8 לענין התייעצות בשר התיירות יחולו לגבי רשיון להפעלה או להשכרה של כלי טיס גדול לשם הסעת נוסעים בטיסה מסחרית.

(ב)	הוראות סעיפים 3, 5 ו-8 לענין קבלת חוות-דעת מהוועדה המקצועית יחולו לגבי רשיון להפעלה או להשכרה של כלי טיס גדול לשם הסעת נוסעים או הובלת טובין בטיסה מסחרית. 

(ג)	בסעיף זה, "כלי טיס גדול" – כלי טיס שמשקלו המרבי המורשה להמראה עולה על 5,700 קילוגרמים."

חיים אורון:

	איפה ההדדיות?

אתי בנדלר:

	סעיף 5 לחוק העיקרי מדבר על שלבים בסירוב למתן רשיון. פסקה (3) באותו סעיף קובעת שאחת העילות לסירוב כאמור היא "כשמתן הרשיון אינו תואם הסכם בין-לאומי בענייני תעופה אזרחית שבין ישראל לבין מדינת חוץ, או הסכם שבין חברה ישראלית לבין חברת חוץ שאושר על-ידי שר התחבורה לעניין חוק זה, או שהרשיון עשוי לפגוע בביצועם של הסכמים בין-לאומיים". זה מופיע בחוק העיקרי.

היו"ר יעקב ליצמן:

	מי בעד פרק י"א: רישוי שירותי תעופה, סעיף 35 לחוק ההסדרים? מי נגד? מי נמנע?

הצבעה

בעד פרק י"א: רישוי שירותי תעופה, סעיף 35 – רוב
נגד – מיעוט
נמנעים – 
פרק י"א: רישוי שירותי תעופה נתקבל.

היו"ר יעקב ליצמן:

	פרק י"א רישוי שירותי תעופה נתקבל. 

	אנחנו עוברים לפרק ט': מינהל מקרקעי ישראל. חבר הכנסת ישראל כץ, יש הסתייגות שלך לביטול סעיפים. היות ואני בדרך כלל מעלה הסתייגויות כאלה למליאה אז אין צורך להצביע עליה כעת. אני לא מצביע על הסתייגויות מעבר למה שמהותי. הסתייגות לא מהותית תעלה למליאה. 

	מי בעד פרק ט': מינהל מקרקעי ישראל? מי נגד? מי נמנע?

הצבעה

בעד פרק ט': מינהל מקרקעי ישראל – רוב
נגד – מיעוט
נמנעים – 
פרק ט': מינהל מקרקעי ישראל נתקבל.

היו"ר יעקב ליצמן:

	פרק ט': מינהל מקרקעי ישראל אושר ברוב. תודה רבה. 

	אנחנו עוברים לחוק זכויות הדייר בדיור הציבורי – סעיף 74 בחוק ההסדרים.  

אביגדור יצחקי:

	דוחים בשנתיים. 

היו"ר יעקב ליצמן:

	מה זה שנתיים? תגיד לנו תאריך. 

יוסי גורדון:

	דוחים מ-1 בינואר 2007 ל-1 בינואר 2009. 

חיים אורון:

	אני מציע לדחות רק בשנה. 

היו"ר יעקב ליצמן:

	אני מבקש מחבר הכנסת רן כהן להסביר לנו מה הוא רוצה, ואנחנו נצביע. 
 
רן כהן:

	אדוני היושב-ראש, חברי הכנסת, אני מודה שבשעתיים האחרונות היתה לי כאן חוויה. שנים רבות לא ישבתי בוועדת הכספים. אני רוצה להסביר שני דברים. 

	לגבי סעיפים 74-75, הנוגעים לחוק זכויות הדייר בדיור הציבורי, אני מבין שנשארה כאן הרעה רק לגבי דיירים ממשיכים, מעכשיו והלאה. סעיף 74, שנותר בהצעת החוק, בכל זאת קובע שמעתה והלאה מצבם של דיירים ממשיכים הורע לעומת החוק המקורי שחברת הכנסת תמר גוז'נסקי חוקקה. אני מציע לכם לא לקבל את זה. לדעתי זה הרעה לא ראויה וגם לא מידתית. לדיירים ממשיכים יש זכויות. בעניין הזה נקבעה הלכה בכנסת, ואין סיבה להרע עליה. 

	לגבי החוק שלי, אליו מתייחס סעיף 76, אני רוצה להסביר רק דבר אחד. הרי ערכנו על כך דיון כבר לפני שבוע. החוק הוקפא עד 1 בינואר 2007, כלומר בחצי השנה הקרובה החוק במילא מוקפא, וגם לא יכול כרגע לחזור לחיים. אין שום סיבה להמשיך את ההקפאה שלו מעבר ל-2007. כלומר, אם לא מקבלים את הצעת משרד האוצר החוק נשאר מוקפא, אך רק עד ינואר 2007. אני מציע לכם ומבקש מכם שתשאירו את החוק כפי שהוא עכשיו, מוקפא עד 1 בינואר 2007, ותדחו את בקשת האוצר להקפיא לתקופה נוספת. אם אין לכם ברירה, בשל ההסכמים הקואליציוניים, ואתם רוצים לדחות את זה עוד - - - 

שלי יחימוביץ:

	זה לא בקשת משרד האוצר. האוצר ביקש לכתוב שהחוק בטל. 

רן כהן:

	אני מציע ומבקש לבטל את בקשת משרד האוצר, לבטל את הביטול של האוצר. אם אתם מציעים פשרה אז אל תתפשרו על שנתיים, תתפשרו על שנה. 

אביגדור יצחקי:

	יש כאן שני נושאים: 1) בן ממשיך 2) דחיית החוק לשנתיים. מאחר ואני רוצה לא לאפשר את נושא הבן הממשיך, כי לדעתי יש בזה בעיה ואנחנו צריכים לדון בה ביתר כובד-ראש, לכן אני סבור שנכונה הפשרה שנדחה את זה לשנתיים, מ-1 בינואר 2007 ל-1 בינואר 2009, ונבטל את העניין של הבן הממשיך. יש בכך הגינות בסיסית. 

רן כהן:

	האמן לי, זה לא פשרה. זה קבורה נוספת של החוק. 

אביגדור יצחקי:

	האוצר רצה לבטל את החוק במילא. 

רן כהן:

	מהיום הראשון שהחוק נחקק הוא מוקפא, מ-1998. מה התוצאה? יותר מ-20,000 דירות נמכרו, אבל התוצאה היחידה – שמאז לא נבנתה אף דירה עבור חסרי דיור. אילו החוק היה בתוקף היו נבנות אלפי דירות. 

אביגדור יצחקי:

	מכרו את הדירות האלה במחיר נמוך מאוד לדיירים שלהן. זה ההישג העיקרי של החוק הזה. 

היו"ר יעקב ליצמן:

	יש לנו כרגע על השולחן שתי הצעות: הצעה אחת של חבר הכנסת רן כהן, לבטל את הביטול וגם את הפיצול ולהשאיר את חוק הדיור הציבורי (זכויות רכישה), התשנ"ט-1998 כפי שהוא; והצעה שנייה של חבר הכנסת אביגדור יצחקי, לבטל את הביטול ולהשאיר דחייה לעוד שנתיים. 

שלי יחימוביץ:

	אני קצת מתוסכלת. דווקא כי אני כל-כך תומכת בחוק הזה וכל-כך מתנגדת לרעיון העוועים לבטל אותו במחי-יד התכוונתי לצאת למלחמת חורמה בעניין הזה, אבל קיבלתי מחבר הכנסת רן כהן שיחת טלפון בו אמרת לי: עזבי, תתפשרי. 

רן כהן:

	אמרתי: אם תתפשרו אז תבקשו דחייה של שנה בלבד. 

שלי יחימוביץ:

	אני לא מקבלת את זה. הייתי מוכנה ממש להילחם על זה, החוק הזה נורא חשוב לי. אתה התקשרת אלי ואמרת לי שדי לך שנקפיא אותו לשנה. 

רן כהן:

	יש כאן הרבה אנשים שדיברתי איתם ולכולם אמרתי אותו דבר – לבטל את הביטול, ואם אי אפשר – להתפשר על דחייה בשנה.  

שלי יחימוביץ:

	גם בישיבה שהתנהלה בגני התערוכה, כולם פה אחד, כולל אתה, הייתם מוכנים להקפאה, עד שבא חבר הכנסת אלי אפללו ואמר: לא, אני רוצה לבטל את הביטול. 

רן כהן:

	לפני שבוע הייתי בעד חבר הכנסת אלי אפללו. 

שלי יחימוביץ:

	אתה שולח אותי למלחמה קצוצת כנפיים, בהשראתך.  

חיים אורון:

	אני מציע בהתחלה להצביע על ההצעה של חבר הכנסת אפללו, לבטל את הביטול, ולאחר מכן נצביע על ההצעה לדחות את החוק בשנה, ולחילופין לשנתיים. 

היו"ר יעקב ליצמן:

	נצביע על ההסתייגות של חבר הכנסת אלי אפללו. חבר הכנסת אלי אפללו הציע בישיבה הקודמת לבטל את החוק. 

קריאה:

	אני מבקש התייעצות סיעתית. 

היו"ר יעקב ליצמן:

	נצא להתייעצות ל-5 דקות ובינתיים אנחנו נתפלל מנחה. 

	(הישיבה נפסקה ב-18:30 ונתחדשה ב-19:00)

היו"ר יעקב ליצמן:

	אני מחדש את הישיבה. היכן חבר הכנסת אלי אפללו?

ראובן (רובי) ריבלין:

	אני מאמץ את ההסתייגות של חבר הכנסת אלי אפללו. יש סיכוי טוב שהוא לא יגיע.

היו"ר יעקב ליצמן:

	אני מבקש שחבר הכנסת אפללו יהיה כאן וינמק את ההסתייגות, נשמע מה הוא רוצה בדיוק. אחר-כך נשמע את ההסתייגויות להסתייגות, אם יש. חבר הכנסת אפללו נכנס או לא? מצדי אפשר להצביע בלעדיו. חבר הכנסת ריבלין מאמץ את ההסתייגות של חבר הכנסת אלי אפללו, שהוריד אותה.

ראובן (רובי) ריבלין:

	אני מבקש לנמק. כאשר נפגשנו ביום ראשון בתל-אביב בישיבה בגני התערוכה, כל מי שבא לידי ביטוי, ללא יוצא מן הכלל, תמך בחוק הדיור הציבורי (זכויות רכישה), התשנ"ט-1998 של חבר הכנסת רן כהן, אשר נתקבל במליאת הכנסת בארבע קריאות כמעט ללא התנגדות ואשר הנסיבות גרמו להקפאתו. לחוק המקורי היו מעט מתנגדים שהתנגדו פורמלית. למעשה היחיד שהתנגד הוא השר שטרית, שהיתה לו ורסיה אחרת לחוק, אבל כולם גמרו את ההלל על החוק. יותר מכך, החוק עבר בארבע קריאות בכנסת ישראל. הנסיבות גרמו לכך שממשלות ישראל בשנים שונות ביקשו, כל אחת מסיבותיה היא, לדחות את ביצוע החוק, מתוך טענה שנעשה פיילוט אשר מנסה לבחון את הדרך הטובה ביותר ליישם את הרעיון שעמד מאחורי החוק. 

	בישיבה ביום ראשון אף אחד מן האנשים שהתבטא בפני הוועדה לא התנגד לחוק. כולם תמכו בכך שהחוק יבוצע הלכה למעשה. רבים מהחברים גם הסתייגו, ביניהם חברים מהקואליציה. על כל פנים, התמיכה היתה כמעט מקיר אל קיר. לא היה אדם אשר הטריח עצמו להסביר מדוע צריך להסיר את החוק בכלל, או לדחותו לשנים. ברור היה לכולנו שגם אם נבטל את הביטול או נגרום לדחייה, אי אפשר יהיה לבצע את החוק הזה לפני 1 בינואר 2007. גם אם היום נחייה אותו, תחילת ביצועו באופן ריאלי תוכל להיות רק ב-1 בינואר 2007. לכן כולנו הבענו עמדתנו, שאין אנו רואים אסון אם ב-2007 החוק יידחה, ובלבד שברור שלא תהיינה דחיות נוספות. אלה היו עמדות החברים. 

	כמובן, מטעמים שונים, רשאי כל אחד מחברי הכנסת לרחוץ בניקיון הגיונו ולהסביר מדוע אמר מה שאמר. מעולם לא שמעתי את חבר הכנסת רן כהן אומר שהוא מסכים לדחות את זה ל-2008, ולא שמעתי אף אחד מהחברים שהסכים לדחות ל-2008. כאשר הסכמנו אנחנו ל-2007, לא הסכמנו מתוך שרצינו לעשות הנחה, אלא כי הבנו שבלאו הכי לא תהיה תחולתו ותוקפו של החוק מבחינה מעשית אלא ב-2007. כאשר אמרנו 2007 טרח ידידי הטוב חבר הכנסת אפללו – ואני בטוח שאכן עמוק בתוך לבו הוא מרגיש כך, הוא לא אמר דבר מתוך התפרצות אלא הוא מרגיש כך, בתוך עמו הוא יושב – שהוא מתנגד לכל דחייה. לכן נוצרה ההסתייגות של חבר הכנסת אלי אפללו, שאני טרחתי להצטרף אליה, מן הטעם הפשוט שחששתי שמא חבר הכנסת אפללו לא יעמוד בלחצים שיופעלו עליו כאן. 

שלי יחימוביץ:

	אני לא הצטרפתי כי ידעתי שזה לא ריאלי, על אף שהתפתיתי להצטרף. 

ראובן (רובי) ריבלין:

	הואיל והייתי כבר בקואליציות – יש הרבה אנשים שהיו רק באופוזיציה, אני לא, הייתי גם פה וגם שם, הייתי גם בממשלה וגם באופוזיציה, הייתי גם בכנסת וגם מחוץ לכנסת, אני שר לשעבר, יושב-ראש כנסת לשעבר, חבר כנסת לשעבר, הכול הייתי בכנסת – לכן אני אומר לכם, רבותי, הגיעה עת הכרעה. אני מבקש להצביע על הסתייגות חבר הכנסת אפללו, אשר אומצה על-ידי. אני מבין את רחשי לבו של חבר הכנסת אפללו, ואני בטוח שהוא גם מעריך מאוד שאני מדבר באותה התלהבות כפי שהוא דיבר. אני מבקש להצביע שמית על החוק הזה. ההסתייגות אומרת לבטל את ההצעה בחוק ההסדרים, שמציעה להמית בחוק ההסדרים את חוק הדיור הציבורי או לבטל אותו. 

היו"ר יעקב ליצמן:

	מי מטעם משרד האוצר ממונה על החוק הזה? רשות הדיבור לחבר הכנסת אפללו, שחבר הכנסת ריבלין תקף אותו. 

ראובן (רובי) ריבלין:

	חס וחלילה לא תקפתי את חבר הכנסת אפללו. 

אלי אפללו:

	חבר הכנסת ריבלין, יש לי שתי טענות. האחת, אמרת שעשית את כל התפקידים אבל חסר לך עוד תפקיד אחד לעשות – נשיאות.  

ראובן (רובי) ריבלין:

	זה לא משפיע עלי. 

היו"ר יעקב ליצמן:

	אני מבין שאתה מציע לו להיות נשיא, בתנאי שיוותר על - - - 

אלי אפללו:

	לא, בכלל לא. אם אני מציע לו להיות נשיא זה כי הוא ראוי, לא בשל סיבה אחרת. זה לא קשור לעניין.

מוחמד ברכה:

	יש הסתייגות נוספת שמבקשת לבטל את הביטול. 

אלי אפללו:

	לגופו של עניין, הייתי תמך בעניין הזה, אבל יש קואליציה ויש לחצים ויש החלטות. 

סטס מיסז'ניקוב:

	ויש גם מחוסרי דיור.

אלי אפללו:

	אני עושה את זה בלב כבד. 

ראובן (רובי) ריבלין:

	אני יודע, מאמין לך במאה אחוז. 

ישראל כץ:

	ביקשתי לרשום עצמי לצד אנשי הקואליציה, ביקשתי להירשם לכל הסתייגות שהם מגישים, לא כי חשבתי שהן יירדו אלא כי נאמרו דברים נכוחה, וכל מי שדיבר הרי ידע כבר שיש קואליציה, אין כאן שום חידוש. הם דיברו באמת בצורה חריגה, בפרט שהסבירו גם שאין כאן עלות לאוצר, שזה עניין עקרוני, ואנשים שיקנו דירות יכניסו עוד יותר כסף, ויש כל מיני בעיות שזה יפתור. זה יפנה כסף לרכוש בתים, ומחכים עשרות אלפי עולים ועוד כמה אלפי משפחות של ותיקים. דרך אגב, הצבעתי בעד החוק הזה גם כשהייתי בקואליציה.  מה שהצעתי, ואני מציע גם עכשיו – אני מקווה שתהיה לכם פתיחות בעניין זה כי ההצעה שלי עשויה להתקבל על דעת כולם – אמרתי אותה גם אז ואני אומר אותה עכשיו. כשכולם אמרו שמבטלים את הביטול ללא תנאי אמרתי שאני מוכן להקל עם האוצר. הרי מה המהות המוסרית של החוק הזה? כמו שיש בנים ממשיכים במושבים, ויש בקיבוצים, למה לא בשכונות ובערי הפיתוח? אנשים שהתגוררו זמן רב יוכלו לרכוש את הדירות. חבר הכנסת רן כהן יזם דבר שהיתה לו חשיבות מוסרית וחברתית. 

אביגדור יצחקי:

	יסבירו החברים בדבריהם איך מ-1998 ועד היום הם לא החיו את החוק הזה והצביעו בעד דחייתו פעם אחר פעם. תזכרו גם את זה. איך פתאום הכול השתנה? זה לא יתכן. 

רן כהן:

	למרות הכול החוק הזה קבע את הנורמה. 

אביגדור יצחקי:

	אבל אנשים שמדברים עכשיו בעדו הם אלה שדחו אותו בעבר. חושבים שאני דחיתי אותו?

רן כהן:

	טוב שאנשים משנים דעתם. 

ישראל כץ:

	לא שיניתי עמדתי לגבי החוק. הרי 20,000 איש כבר רכשו דירתם במבצע כזה או אחר, ויש עוד כ-75,000. הצעתי שלגבי אלה שעד תאריך תחילת החוק בינואר 2007 כבר דרים בדיור הציבורי, לגביהם לא תהיה דחייה, החוק יוחל, ולגבי חדשים תדחו את זה כפי שתרצו. 

רן כהן:

	אי אפשר. מה שאתה מציע הוא מלא כוונות טובות, אבל לעת עתה החוק מוקפא עד 1 בינואר 2007. אתה כאילו רוצה להחיות אותו. 

ישראל כץ:

	אני מציע לבטל את הביטול לגבי מי שמתגורר בדירות היום.

אלי אפללו:

	אבל זה נושא חדש. 

ישראל כץ:

	מי שיש לו זכויות פוטנציאליות עד ינואר 2007 – הן יחולו מינואר 2007 והוא יוכל לקנות את הדירה. מי שייכנס אחרי זה לא תהיה לו זכות על הדירה. אני מדבר על סעיף 76. 

רן כהן:

	זה לא מעשי. 

ישראל כץ:

	אני סבור שזה מעשי. אם הייתי שר האוצר כך הייתי עושה, היות וכבר הובטח לאנשים והם ציפו כל הזמן. הגם שהפוליטיקאים האריכו את הדחייה, אנשים ציפו לדבר. אנחנו לא יודעים כמה מהדירות יירכשו בכלל. עובדה שרכשו 20,000 ואילו האחרים לא רכשו. לגבי מי שכבר מתגורר בדירות אני מציע לבטל את הביטול, שמינואר 2007 יוכל לרכוש את הדירה, ומי שייכנס מינואר 2007 לא יקבל את הזכויות האלה. 

אלי אפללו:

	זה בלתי אפשרי. היועצת המשפטית תאמר לך. 

ישראל כץ:

	הוא יוכל לקבל דיור ציבורי בלי הזכות הזאת. היום למשרד האוצר אין אמביציה להעביר את החוק. הוא אומר: ככל שאביא יותר דירות ייכנסו יותר אנשים ויוכלו לקנות אותן ולא יישאר לי כלום. כך אנחנו אומרים: רק מי שהתגורר בדירות עד מועד מסוים יהיה זכאי לרכוש אותן. אגב, גם במושבים ובשאר המקומות זה נגמר. אני מציע לאנשי האוצר, החוק יחול על מי שגר בדירות כבר היום, עד ינואר 2007, שאז החוק ייכנס לתוקפו שוב, ומי שייכנס אחרי כן לא יהיו לו זכויות על הדירות. אני סבור שמתוך ה-75,000 שלא רכשו דירותיהם במבצעים – לא כל-כך הרבה אנשים ירכשו אם תהיה להם הזכות הזאת, אבל אנחנו לא נעשה חטא כשנמנע מהם את הזכות העקרונית לרכוש את הדירות שלהם. כך אתם לא תפסידו ויוכלו לבנות ולהכניס אנשים חדשים בלי שיהיו להם זכויות כאשר כולם יידעו את הכללים מראש. אני מבקש לשמוע תגובה ברורה. 

שלי יחימוביץ:

	אדוני היושב-ראש, אני מבקשת מראש שתאפשר לי להשלים את דברי. אני מזכירה לך שלפני כמה שעות נאמר לנו שבתוך שעה וחצי נקבל מסמך כתוב עם השינויים בתקציב בשל ההסכמים הקואליציוניים, אך טרם קיבלנו אותו. 

היו"ר יעקב ליצמן:

	הדף מונח כאן על-ידי והיה צריך לחלק אותו. הוא נותן את כל התשובות. 

שלי יחימוביץ:

	לא קיבלנו את הדף שאתה מציג, אבל לא התכוונתי לזה. אני מדברת על דף אחד עם השינויים שהוכנסו בעקבות ההסכמים הקואליציוניים. 

חיים אורון:

	חסר לנו דף אחד של השוואה שגברת סמדר אלחנני הכינה. 

היו"ר יעקב ליצמן:

	אני מבקשת שתתן את זה לחברת הכנסת יחימוביץ.

שלי יחימוביץ:

	דבר נוסף שחשוב לי לומר לפרוטוקול בשעה זאת, מתוך 9 סעיפים בהסכם הקואליציוני 5 סעיפים לא מתוקצבים. דיברתי עם מר קובי הבר שהסביר שיש לכך סיבות שונות. אחת, שזה מול מינהלת קרנות פנסיה. שתיים, שזה מצריך חקיקה. לא נוכל להצביע בעד התקציב עד שלא נקבל התחייבות לסעיפים הללו. 

היו"ר יעקב ליצמן:

	האם גברתי מציעה שאני אבקש לדחות את התקציב?

שלי יחימוביץ:

	אני מתארת את תמונת המצב נכון לרגע זה ואני בטוחה שאתה, אדוני יושב-ראש הוועדה, בכשרונך הרב תדע לפתור את הבעיה. 5 סעיפים מתוך ההסכם הקואליציוני לא מתוקצבים. 

היו"ר יעקב ליצמן:

	גברתי חברת הכנסת יחימוביץ, ואם אני לא מעוניין לפתור את הבעיות שלכם?

שלי יחימוביץ:

	אכבד את חוסר הרצון שלך.

היו"ר יעקב ליצמן:

	אז אני מודיע לך שאין לי חשק ורצון, חד-משמעית. לא אכפת לי שתצביעו נגד. 

שלי יחימוביץ:

	חשוב לי שהדברים הללו יירשמו בפרוטוקול. 

חיים אורון:

	לא רק זה, על-פי הפרוטוקול הסכמים קואליציוניים הם בתוך הקואליציה ולא נוגעים לוועדה. 

היו"ר יעקב ליצמן:

	יחלקו לכם את החוברת הזאת ששמותיכם רשומים עליה. לא יהיה לכם עוד סט. אל תבואו אחר-כך ותגידו שחסר לכם סט. 

ישראל כץ:

	סליחה, אנחנו באמצע דיון. הצעתי הצעה ואני מבקש לקבל תשובה מן האוצר. חבר הכנסת אביגדור יצחקי, מה תשובתך להצעה שלי?

היו"ר יעקב ליצמן:

	האם משרד האוצר מוכן להגיב על הטענות הקואליציוניות של חברת הכנסת שלי יחימוביץ? הם יוצאים מן החדר. אז בינתיים אני לא מצביע. על הדיור הציבורי אני כן מצביע. יש הצעה של חבר הכנסת ישראל כץ. האם מר יוסי גורדון רוצה להגיב עליה?

ישראל כץ:

	אני מציע שההקפאה תבוטל רק לגבי הוותיקים שיימצאו בדירות בינואר 2007. ב-1 בינואר 2007 ההקפאה עומדת להיות מבוטלת וזה יחול רק על מי שגר בדירות. 

יוסי גורדון:

	דבר ראשון, גם כך ההצעה מדברת רק על הוותיקים. 

 	דבר שני, כבר היום הממשלה עושה מבצעי מכירות כאלה.

ישראל כץ:

	איפה היא עושה? באיזה מבצע?

יוסי גורדון:

	במבצע "כאן ביתי", שהתנהל בפריפריה ולאחרונה הורחב גם למרכז, מבצע הנמצא בעיצומו בימים אלה, של מכירת דירות לדיירי הדיור הציבורי. 

ישראל כץ:

	אז מה מפריע לך שהחוק יהיה?

רן כהן:

	המבצע לא בעיצומו כי יש שביתה ב"עמידר" ולכן לא מוכרים דירות לדיירים. 

יוסי גורדון:

	זה לא משנה. ניתנות שם הנחות גדולות יותר. 

אתי בנדלר:

	ההצעה של חבר הכנסת ישראל כץ היא הצעת חוק אחרת, שצריך לבחון אותה ולבדוק את כל הסעיפים. 

ראובן (רובי) ריבלין:

	חבר הכנסת ישראל כץ, תמיד אפשר יהיה להניח את ההצעה שלך. אנחנו מתכנסים להצעה אחת, לבטל את הביטול שמופיע בחוק ההסדרים. 

אתי בנדלר:

	אני חוששת שההצעה של חבר הכנסת כץ איננה יכולה להתקבל כפי שהיא, משום שהיא מחייבת דיון מעמיק. החוק הוא חוק עם הוראות משולבות. צריך לבחון אילו סעיפים כן ואילו סעיפים לא, האם יש צורך להתקין תקנות לצורך הפעלת החוק וכן הלאה. 

ישראל כץ:

	זה עניין של ניסוח. 

היו"ר יעקב ליצמן:

	מי בעד ההסתייגות של חבר הכנסת ריבלין לסעיף 76?

הצבעה

	יעקב ליצמן
	בעד

	אלי אפללו
	נגד

	מיכאל נודלמן (במקומו אביגדור יצחקי)
	נגד

	זאב אלקין
	נגד

	שי חרמש
	נגד

	אבישי ברוורמן
	נגד

	שלי יחימוביץ
	נגד

	אורית נוקד
	נגד

	אמנון כהן (במקומו אברהם מיכאלי)
	נגד

	יצחק וקנין
	נמנע

	ראובן (רובי) ריבלין
	בעד

	ישראל כץ
	בעד

	סטס מיסז'ניקוב
	בעד

	סופה לנדבר
	בעד

	ניסן סלומינסקי
	אינו נוכח

	אלחנן גלזר
	נגד

	חיים אורון
	בעד

	מוחמד ברכה
	בעד

	אחמד טיבי
	אינו נוכח



בעד ההסתייגות של חבר הכנסת ראובן ריבלין לסעיף 76 – 7
נגד – 9
נמנעים – 1
ההסתייגות של חבר הכנסת ראובן ריבלין לסעיף 76 לא נתקבלה.

היו"ר יעקב ליצמן:

	אני חייב להגיד לכל חברי הכנסת שביום ראשון בתל אביב אף אחד מהחברים לא התנגד להצעה של חבר הכנסת אלי אפללו. 

חיים אורון:

	קבוצת העבודה חתומה על ההסתייגות, כל חברי הסיעה מלמעלה ועד למטה. 

מוחמד ברכה:

	זאת היתה הצבעה על הצעתו של חבר הכנסת רובי ריבלין, או על כל הצעות הביטול?

היו"ר יעקב ליצמן:

	על הצעתו של חבר הכנסת ריבלין. 

מוחמד ברכה:

	יש לי הצעה נוספת לביטול.

היו"ר יעקב ליצמן:

	בעד 7, נגד 9, נמנע אחד, שניים לא נוכחים. ההסתייגות של חבר הכנסת ריבלין לסעיף 76 לא נתקבלה. 

מוחמד ברכה:

	אלה שחשים בייסורי מצפון, יש לכם הזדמנות לחזור בכם ולשפר משהו עכשיו. 

היו"ר יעקב ליצמן:

	נצביע על הסתייגות זהה של חבר הכנסת מוחמד ברכה. 

אתי בנדלר:

	אני מציעה שתשאל מי מבקש את ההסתייגות הזאת, כדי שלא נצטרך לקיים את ההצבעה הזאת עשר פעמים. 

היו"ר יעקב ליצמן:

	מי בעד ההסתייגות של חבר הכנסת ברכה לסעיף 76? מי נגד? מי נמנע?

הצבעה

בעד ההסתייגות של חבר הכנסת מוחמד ברכה לסעיף 76 – 7
נגד – 9
נמנעים – 1
ההסתייגות של חבר הכנסת מוחמד ברכה לסעיף 76 לא נתקבלה.

היו"ר יעקב ליצמן:

	אותן תוצאות: 7 בעד, 9 נגד, נמנע אחד ושניים לא נכחו. ההסתייגות של חבר הכנסת ברכה לסעיף 76 לא נתקבלה. 

אתי בנדלר:

	אדוני היושב-ראש, רשומים לי עוד הרבה מאוד מסתייגים שמבקשים את ביטול הסעיף הזה. אני צריכה לדעת מי רוצה להצטרף להסתייגות.

היו"ר יעקב ליצמן:

	בהתאם למה שנהגנו היום, אין הצבעות על הצעות לביטול סעיף בחוק, כי ברגע שמצביעים על קיום החוק אוטומטית ההצעות הופכות להסתייגויות והכול עולה למליאה. זה לא מהותי. אני מצביע רק על דברים מהותיים. 

מוחמד ברכה:

	הצעות לביטול הן הדבר הכי מהותי. 

היו"ר יעקב ליצמן:

	חבר הכנסת ברכה, אני שמח שאתה מסביר את דברי, אבל אני מסביר את עצמי אחרת. אני חולק על כך. 

מוחמד ברכה:

	אני מבין שההסתייגויות יעלו למליאה.

היו"ר יעקב ליצמן:

	כל ההסתייגויות עולות למליאה. 

	יש הצעה של חבר הכנסת אביגדור יצחקי. אנא הצג אותה בפנינו. 

אביגדור יצחקי:

	אני מציע לדחות את יישום החוק בשנתיים נוספות, עד 1 בינואר 2009. 

חיים אורון:

	אני מציע לדחות את יישום החוק בשנה אחת בלבד, עד 1 בינואר 2008. 

מוחמד ברכה:

	למה לדחות בשנה? אני מציע לדחות אותו ב-7 חודשים בלבד, עד סוף השנה הנוכחית. 

היו"ר יעקב ליצמן:

	נצביע זה מול זה: דחייה בשנה או בשנתיים. מי בעד לדחות עד 2008? מי בעד לדחות עד 2009? מי נמנע? 

הצבעה

בעד תחילת חוק הדיור הציבורי (זכויות רכישה), התשנ"ט-1998 ב-1 בינואר 2008 – 7
בעד תחילת חוק הדיור הציבורי (זכויות רכישה), התשנ"ט-1998 ב-1 בינואר 2009 – 9
נמנעים – 1
ההצעה להחיל את חוק הדיור הציבורי (זכויות רכישה), התשנ"ט-1998 ב-1 בינואר 2009 נתקבלה.

היו"ר יעקב ליצמן:

	החוק נדחה עד 1 בינואר 2009. 

אתי בנדלר:

	אולי עדיף 31 בדצמבר 2008. 

היו"ר יעקב ליצמן:

	לא. 

אביגדור יצחקי:

	אדוני יושב-ראש הוועדה, אני נותן לך אור ירוק להצביע על בן ממשיך. 

היו"ר יעקב ליצמן:

	אני מעלה להצבעה את סעיפים 74-75. אנחנו נצביע על נוסח הצעת החוק. אם תרצו, תצביעו נגד. מי בעד סעיפים 74-75? מי נגד? מי נמנע?

הצבעה

בעד סעיפים 74-75 – אין
נגד – רוב 
נמנעים – 
סעיפים 74-75 לא נתקבלו.

היו"ר יעקב ליצמן:

	בהצבעה פה אחד סעיפים 74-75 לא נתקבלו. 

 	נעבור לסעיף 77 –  הצעת החוק של חבר הכנסת מאיר פרוש.

הלית מגידו:

	היתה הצעת חוק של חבר הכנסת מאיר פרוש, שהתקבלה לפני מספר שנים, שביקשה להיטיב ולפטור מהיטל השבחה הן את ההקדשים הציבוריים והן דירות ששטחן עד 160 מטר מרובע. היה תיקון נוסף לעניין מחסנים, שלא אכנס אליו.

	לאחר שהצעת החוק התקבלה, במסגרת חוק ההסדרים המפורסם שעניינו ביטול והתליה של הצעות חוק שמקורן בהצעות חוק פרטיות התקבל סעיף אשר ביטל למעשה את הצעת החוק של חבר הכנסת פרוש. סעיף זה היה בתוקף לתקופה קצובה.

סמדר אלחנני:

	הוא התלה, לא ביטל. 

היו"ר יעקב ליצמן:

	דחו את החוק, לא ביטלו אותו. 

הלית מגידו:

	הוא בוטל. 

היו"ר יעקב ליצמן:

	אם ביטלו חוק איך אפשר להחיות אותו? הם רוצים כרגע לבטל את החוק. למה?

סמדר אלחנני:

	לבטל את ההתליה. 

הלית מגידו:

	חבל להתווכח על הסמנטיקה. ביקשו למעשה לבטל את הצעת החוק של פרוש, אבל קבעו את זה כהוראת שעה. הוראת השעה הזאת הוארכה מפעם לפעם, וגם בחוק ההסדרים הזה ביקשו בנוסח המקורי להאריך את הוראת השעה, המבטלת או המַתְלָה, עד דצמבר 2008. 

היו"ר יעקב ליצמן:

	חבר הכנסת פרוש ביקש לבטל את היטל ההשבחה על דירות גדולות ששטחן 160 מטר באומרו שזה פוגע במשפחות ברוכות ילדים. משרד האוצר רצה לבטל את זה. הגעתי להסכמה עם משרד האוצר שבמקום 160 מטר יהיה 140 מטר. בעניין ההקדשים הם חוזרים בהם לגמרי. 

ראובן (רובי) ריבלין:

	זה מותנה גם במספר בני המשפחה או רק בגודל הדירה?

היו"ר יעקב ליצמן:

	רק בגודל הדירה. קשה לבדוק את מספר בני המשפחה. 

ראובן (רובי) ריבלין:

	אני ואשתי גרים לבד בדירה של 160 מטר. אני יכול לקבל פטור? יש לי ארבעה ילדים אבל ברוך ה' הם כבר יצאו לדרכם. 

היו"ר יעקב ליצמן:

	אז זכית גם בגלל משפחות ברוכות ילדים. 

הלית מגידו:

	הנוסח המונח לפניכם כולל את ההסכמות אליהן הגיעו כדלקמן: 

 	ראשית, במקום 160 מטר כפי שהציע במקור חבר הכנסת פרוש, לעומת 120 מטר כפי שהציעו במקור אנשי משרד האוצר, הגיעו לפשרה של 140 מטר. 

	דבר שני, יינתן  פטור להקדשים הציבוריים, כפי שהציע במקור חבר הכנסת פרוש. 

	דבר שלישי, לעניין המחסנים – יינתן פטור כפי שהציע חבר הכנסת פרוש. 

חיים אורון:

	אני מבקש להבין את זה. אם אני מבין נכון מדובר על היטל השבחה. מדובר על הכנסה של הרשויות המקומיות. אנחנו כאן בחביבות רבה מורידים היטל של הרשויות המקומיות מהשבחה של דירות עד שטח של 140 מטר. לא אומרים כאן שזה דירה בשטח 140 מטר שגרה בה משפחה מרובת ילדים, אלא אם יש לי במקרה דירה של 140 מטר ואני מכרתי אותה ומשביח אותה והורס אותה ובונה אותה מחדש, מעצם העובדה שיש לי דירה כזאת – אני פטור. 

היו"ר יעקב ליצמן:

	אז מה קרה?

חיים אורון:

	אני מודה שלא אצביע נגד זה, כי אני מבין שכבר נמאס לי לעבוד בממשלה, אבל שמישהו יגיד לנו על כמה כסף מדובר כאן ולשם מה חלוקת המתנות האלה, על-פי מה מחלקים אותן. אני מבין שאנו בתקופת בין השמשות והכול קונים-מוכרים. בסדר, אבל למה זה? אין דבר טוב יותר לעשות? אתם משוגעים לגמרי. 

היו"ר יעקב ליצמן:

	שגעון – יש לי הרבה דברים להגיד על כל היום האיום הזה. אז אנא, אני מבקש. יש לי גם מה להגיד לכם על ההתנהגות של כולכם היום. אם אתם רוצים שאני אפתח את הפה עכשיו בסוף היום, יש לי עוד כוחות. אני אאמן את כולכם כאן, אעשה הפסקה עד מחרתיים. גם אני יודע לעבוד. 

אלי אפללו:

	אדוני היושב-ראש, החוק הזה בא להרוג לגמרי את השלטון המקומי. ממה חי השלטון המקומי? מהיטל השבחה. אם אתם באים להוריד את היטל ההשבחה על הדירות הללו - - - 

היו"ר יעקב ליצמן:

	ולהרוג משפחות בדיור הציבורי זה כן בסדר? איפה הרשויות תומכות במשפחות האלה? איפה אתה תומך בדיור הציבורי של כולם? אל תבלבל את הראש. אתה דואג למישהו? זה פוליטיקה. תגיד את האמת: פוליטיקה, ולא שום דבר אחר. בדיור הציבורי הצעת דבר ואחר-כך בלי בושה ביטלת את הצעתך. אתה מטיף לי מוסר? בושה וחרפה. אני יודע גם לשחק פוליטיקה, האמן לי. מעולם לא חלמתי שחבר הכנסת אפללו יבטל את הסתייגותו. ישבו 25 חברי כנסת ותמכו בהצעת חבר הכנסת אפללו פה אחד, אף אחד לא העיז להגיד אחרת. שלא יספרו לי סיפורים. כנראה שאני תמים מדי. רבותי, כולם כאן שחקנים. אל תספרו לי סיפורים. פוליטיקה. בואו נדבר פוליטיקה. מה, דיור ציבורי לא חשוב? איפה חברת הכנסת יחימוביץ? פתאום שום דבר, הכול בסדר. חבר הכנסת אלי אפללו היה קיצוני יותר מחבר הכנסת רן כהן בישיבה ופתאום נעלם, ובסך הכול התמים ליצמן לא יודע בדיוק במה מדובר ורק הוא מדבר בסך הכול פוליטיקה, הם היו צדיקים. 

אלי אפללו:

	ההצגה נגמרה? אתה לא מאפשר לי להגיד את דברי, אתה מתפרץ באמצע דברי. על אף שאתה יושב-ראש הוועדה, אתה צריך לאפשר לי לגמור את דברי. ההצגה הזאת ידועה, אבל תן לי לגמור את דברי. 

היו"ר יעקב ליצמן:

	אתן לך לדבר ככל שתרצה, אבל האמן לי, אתה הולך לקבל מכה אחת פעמיים היום. אתם לא מכירים אותי. 

אלי אפללו:

	לא מבהילים אותי, ואני לא נבהל. אגיד מה שאני רוצה. מצדי תחזור עוד פעם לעשות את ההצגה הזאת על הדיור הציבורי. 

חיים אורון:

	אפשר לעשות הצבעה חוזרת על הדיור הציבורי?

היו"ר יעקב ליצמן:

	באמת אבקש רביזיה. 

אלי אפללו:

	חבל על ההצגה הגדולה של הצעקות שהיו כאן במקום לדון לגופו של עניין ושכל אחד יגיד מה שיש לו לומר. אתה יכול לא לקבל או כן לקבל, אבל לשמוע את דעתי אתה חייב. 

	היטל ההשבחה שאתה מבקש לבטל היום לדירות הללו, אם זה יהיה לבעלים פרטיים ולא לקבלנים אני לא מתנגד לדאוג למשפחות, לאלה שרוצים. אבל מה אתה הולך לעשות? הפטור הזה יינתן לקבלנים. מי שייהנה מהפטור בהיטל השבחה זה רק קבלנים ולא יגיע למשפחות ברוכות הילדים שאתה דואג להן מאוד. אני מציע שנגביל את זה ונקבע שזה יהיה רק לבעלים פרטיים של דירה אחת ולא להשאיר את זה פרוץ לעסקאות משונות, שאנשים יקנו קרקע חקלאית, יטילו היטל השבחה, והשלטון המקומי הרי חי מההכנסה הזאת. אם אתה רוצה באמת לדאוג לאנשים שיש להם קושי לדאוג לבתים האלה, אני מסכים, אבל לא בדרך שאתה רוצה לנקוט. אני חושש שזה יפגע קשה מאוד בשלטון המקומי ויהרוס אותו לגמרי.  

אביגדור יצחקי:

	אדוני היושב-ראש, קודם כול, אני רוצה לומר שאנחנו לא נגד משפחות, ואנחנו לא בעד הרס משפחות. 

היו"ר יעקב ליצמן:

	הרסתם. עובדה שהיה שר אוצר שהוריד קצבאות ילדים. אתה לא יכול להגיד "לא רצינו להרוס". הרסתם. 

אלי אפללו:

	איזה שר אוצר? מי זה היה?

היו"ר יעקב ליצמן:

	היה פעם ילד שניגש לאביו ואמר: אבא, רוצים להרביץ לי. שאל האב: כיצד אתה יודע שרוצים להרביץ לך? אמר: מרביצים לי. מאיפה יודעים שרוצים להרוס? הרסתם. הורדתם 500,000 ילדים מתחת לקו העוני. עכשיו תסביר לי. 

ראובן (רובי) ריבלין:

	זה היה הליכוד ולא הם. 

היו"ר יעקב ליצמן:

	חבר הכנסת אביגדור יצחקי היה אז אבי אבות התרגיל הזה, ביחד עם הליכוד. 

אביגדור יצחקי:

	אל"ף, אני בעד שלמשפחות ברוכות ילדים יהיה שטח גדול יותר לבית וזה לא יעלה להם הרבה יותר כסף. לעצם העניין, אני בעד למצוא פתרון לבעיה הזאת, אבל יש כאן מספר נושאים שצריך לשים לב אליהם. 

	האחד, אני סבור שזה לא נכון בכל מקום במדינת ישראל. לדעתי בהרצליה פיתוח זה לא צריך לעבור בלי היטל השבחה, לדעתי ברעננה זה לא צריך לעבור בלי היטל השבחה. אפשר להצמיד את זה למבחנים סוציו-אקונומיים או דברים מעין אלה, אפשר בצו של שר הפנים או כל דבר אחר. 

	הדבר הבעייתי השני, והעלה אותו חבר הכנסת אלי אפללו, ואני מציע לך לשים לב אליו, ברגע שאתה משית את זה במקום בו יש קבלנים מאין תוכל לדעת שזה בסוף מגיע לציבור?

אלי אפללו:

	אם זה על דירה קיימת זה משהו אחר. 

ישראל כץ:

	תמכת בהורדת מסים לעשירון העליון, אמרת שזה מניע את הכלכלה. 

היו"ר יעקב ליצמן:

	אני רוצה להזכיר לחבר הכנסת אביגדור יצחקי שהיום התקבלו ביוזמתו דברים שנוגעים להרבה עשירים, עם כל הכבוד. יגיד לי כאן נציג האוצר האם אני אומר אמת או לא. אמת דיברתי. 

אבשלום (אבו) וילן:

	עזוב אותי מהמשפחות ברוכות הילדים. דיברת גם על ההקדשים. האוצר לא אמר כמה זה יעלה לקופה. לא הדירות של 140 מטר, יש גם הקדשים. 

היו"ר יעקב ליצמן:

	אגב, הקדשים זה רובם ערבים.

אבשלום (אבו) וילן:

	כמה זה עולה? אני רוצה לדעת. הם יודעים לעשות תחשיב על כל חוק. מר יוסי גורדון, כמה זה עולה? תנו לנו מספר. 

אביגדור יצחקי:

	אני בעד פתרון לעניין הזה. אפשר לשבת עוד כמה דקות ולחשוב על השיטה הטובה ביותר, אל"ף, שזה לא יפגע ברשויות המקומיות, בי"ת, שזה יגיע באמת לצרכנים. זה הכול. 

ישראל כץ:

	אי אפשר להשאיר את הדברים באוויר. כל התפיסה שחבר הכנסת אביגדור יצחקי ביטא כאן, ושיבחתי אותך על הצגת הדברים, היתה שהנחה בשיעורי המס מביאה ליתר הכנסות. 

היו"ר יעקב ליצמן:

	אתן לחבר הכנסת מאיר פרוש להציג את הדברים ואחר-כך אעשה התייעצות סיעתית עד שיתקבל פתרון. 

מאיר פרוש:

	בסעיף 19 לחוק התכנון והבנייה, המדבר על היטל השבחה, נאמר בפסקה (ג)(1): "בניה או הרחבה של דירת מגורים לא ייראו כמימוש זכויות אם המחזיק במקרקעין או קרובו הגיש בקשה להיתר בניה על אותם מקרקעין שישמשו למגוריו או למגורי קרובו". דהיינו, לא מדובר בקבלנים אלא באדם שרוצה לעשות שינוי תב"ע כדי להרחיב את הדירה שלו.

	היה כתוב בעבר 120 מטר. מאין נלקח ה-160 מטר שהופיע בהצעת החוק שלי? כאשר באים למינהל מקרקעי ישראל ומבקשים דמי היתר להרחיב דירה, עד 160 מטר לא צריך לשלם למינהל. אמרתי, כמו שבמינהל קבעו 160 מטר גם פה בהיטל השבחה יהיה 160 מטר. 

	יתרה מכך, הממשלה החליטה בשנת 1999 שבמינהל מקרקעי ישראל לא ייקחו תשלום עבור היתר להרחבת דירה, לא רק על 160 מטר אלא על 360 מטר. מועצת המינהל לא אישרה את זה. למה מופיע היום בחוק 120 מטר? בשעתו היה 80 מטר. לפני 21 שנים הכנסת אמרה: כמו שבמינהל עברו מ-80 מטר ל-120 מטר, כך נעבור בכנסת מ-80 מטר ל-120 מטר. לפני כמה שנים אמרתי: כמו שבמינהל עברו מ-120 מטר ל-160 מטר, כך יעברו גם כאן. אבל לא מדובר על קבלנים, אלא על אדם שרוצה להרחיב בנייה או להרחיב דירת מגורים למגוריו או לדירת קרובו. 

אלי אפללו:

	היועצת המשפטית מסבירה לי אחרת, שזה יינתן גם לקבלנים. 

היו"ר יעקב ליצמן:

	אני אעשה כעת התייעצות סיעתית. תודה רבה. 

אבשלום (אבו) וילן:

	האוצר לא ענה לי מה העלות התקציבית של ההטבה הזאת להקדשים.

	(הישיבה נפסקה ב-20:00 ונתחדשה ב-20:15)


היו"ר יעקב ליצמן:

	סעיף 70 – מימון מפלגות


	אני מבקש להצביע על פיצול סעיף 70.

הצבעה

בעד פיצול סעיף 70 – רוב
נגד – מיעוט
נמנעים –
הוחלט לפצל את סעיף 70


	- - - (בפרוטוקול חסרים דברים שנאמרו במשך כ-5 דקות)

ראובן (רובי) ריבלין:

	- - - לממן את הדמוקרטיה, שאם לא ניקח מקופת הציבור נצטרך חלילה לקבל תרומות מאנשים בלי שנדע אם מותר או אסור. 

	אחת משתיים, או שאנחנו בעד יוזמת האוצר להוריד לנו ממימון מפלגות, או שאנחנו נגד. אם אנחנו נגד נצביע ונוריד את זה, ואם אנחנו בעד נפצל את זה. אם נסכים בהמשך אז האוצר יביא את זה פעם נוספת. למה לנו לשמש כאסקופה נדרסת? 

היו"ר יעקב ליצמן:

	יש רביזיה. הוא ייצא, נצביע עוד פעם וזה ייפול. 

ראובן (רובי) ריבלין:

	אני מבקש רביזיה ומבקש מחברי, זה לא עניין של קואליציה ואופוזיציה. למה פעמיים? אנחנו אומרים לעיתונות ואומרים לכל הציבור אשר עומדים עלינו למשמר: דמוקרטיה עולה כסף, ומימון מפלגות הוא חלק ממנה. אנחנו לא מסכימים להצעת האוצר. לכן אני מציע רביזיה על ההחלטה. לא לפצל, אלא לבטל.  ברור שהקובעת היא ועדה ציבורית. אף פעם לא עשינו דבר מבלי שוועדה ציבורית בדקה את כל העניין. 

היו"ר יעקב ליצמן:

	חבר הכנסת אביגדור יצחקי, יש רביזיה על סעיפי מימון המפלגות.

אביגדור יצחקי:

	אני חוזר ואומר, מאחר וזאת אמירה לא טובה ולא יפה ולא נכונה, אפילו מכוערת, של מי ששם אותה בתוך החוק הזה אם אוריד את זה עכשיו בשבוע הבא זה יבוא לי עוד פעם. אז עכשיו הם יחכו עם זה. יש ועדה ציבורית שדנה גם על נושא המימון וכל הקשור לזה. אני לא מבין מה זה כל-כך משנה לך אם אני מפצל או אם אני הורג את זה במקום. כי מחר בבוקר יבואו ויגידו 50% ומחרתיים יגידו 40%. מה זה כל-כך בוער לך? 

חיים אורון:

	בואו נעשה רביזיה, ובכל מקרה נצביע כולנו אותו הדבר. אני מוכן להצטרף אליו בזה, אבל שלא ייצא שיש טובים ורעים. 

ראובן (רובי) ריבלין:

	בואו נסכים לרביזיה. 

היו"ר יעקב ליצמן:

	רבותי, מי בעד הרביזיה על סעיף 70? מי נגד? מי נמנע?

הצבעה

בעד רביזיה על סעיף 70 – רוב
נגד – אין
נמנעים – אין 
הרביזיה על סעיף 70 נתקבלה.

היו"ר יעקב ליצמן:

	הרביזיה אושרה. 

	עכשיו נצביע פעם נוספת על הסעיף. מי בעד פיצול סעיף 70? מי נגד? מי נמנע?

הצבעה

בעד פיצול סעיף 70 – רוב
נגד – אין
נמנעים – אין 
פיצול סעיף 70 נתקבל.

היו"ר יעקב ליצמן:

	פיצול סעיף 70 אושר פה אחד. 

ראובן (רובי) ריבלין:

	האוצר לא צריך לומר לכנסת מה מימון המפלגות. הם לא קומיסר על הוועדות הציבוריות, ולכן צריך להעיף אותם לכל הרוחות והשדים. 

אביגדור יצחקי:

	עזוב, אל תדבר על זה יותר. הרי הכול נעשה כדי שלא נדבר על זה. 

היו"ר יעקב ליצמן:

	נעבור לפרק ח: רשויות מקומיות. יש כאן הרבה בעיות. מי שרוצה להגיש הסתייגות מהותית על התקציב אנא יכין אותה עכשיו. אני מקווה לסיים את כל ההצבעות עד שעה 22:00. 

ישראל כץ:

	על המים יצטרכו לערוך דיון ארוך. 

היו"ר יעקב ליצמן:

	על המים נצביע אנבלוק על הכול. 

ראובן (רובי) ריבלין:

	אני רוצה הצבעה שמית על המים – מי רוצה את זה בתור רשות ציבורית ומי בתור רשות ממשלתית. אני רוצה לראות כיצד תצביע חברת הכנסת אורית נוקד. 

ישראל כץ:

	קודם כול מי בעד פיצול ומי נגד פיצול. 

היו"ר יעקב ליצמן:

	חבר הכנסת ריבלין, הרי ראית מה היה בעניין הדיור הציבורי. 

חיים אורון:

	אני מוכן להתחיל להציג את ההסתייגויות. 

ראובן (רובי) ריבלין:

	חבר הכנסת ליצמן, כאשר כעסת רציתי לומר לך, תאמר לנוכחים: כולם היו בני, כולם יושבים על תנאי ...

היו"ר יעקב ליצמן:

	בבוקר רוב חברי הכנסת מהעבודה אמרו שהם נגד ביטול חוק הדיור הציבורי. אני מוכן לתת מחמאה לליכוד. כאשר הליכוד ראה שלא מסתדר לו עם החברים, החליף אותם. כאן לא צריך להחליף אותם, אלא מחליפים את הדעות שלהם. 

אורית נוקד:

	חבר הכנסת ליצמן, אני מוחה. 

ראובן (רובי) ריבלין:

	לכן הצעתי לשנות את תקנון הכנסת ולקבוע שיכולים להצביע רק חברים קבועים, למעט במקרים מיוחדים מאוד שוועדת האתיקה תאשר. 

היו"ר יעקב ליצמן:

	האם יש הסתייגויות מהותיות בפרק הרשויות המקומיות?

הלית מגידו:

	כן. חבר הכנסת אורון, ההסתייגות שלך נכנסה לנוסח. 

אורית נוקד:

	אני מסירה את ההסתייגות שלי. 

הלית מגידו:

	חבר הכנסת ליצמן, נראה לי שנפלה טעות. בטעות שוכפל לכם נוסח לא עדכני על הרשויות המקומיות. אני מעדיפה שלא תצא תקלה תחת ידי הוועדה. אולי אפשר לתת לנו הפסקה או לעבור לנושא אחר ולשוב לזה בהמשך. נוכל לארגן לכם נוסח נכון. אנחנו זקוקים לחצי שעה כדי להביא נוסח מעודכן. 

היו"ר יעקב ליצמן:

	נעבור לפרק ט"ז: שונות, תיקונים בחוק רשות הספנות והנמלים. בנושא זה יש הסכמה. 

הלית מגידו:

	ברשותכם, אנחנו חוזרים לסעיפים 65-66, שעניינם הספנות והנמלים. התעוררה שאלה בעקבות בקשת האוצר שביקש לדחות את ההכרה בקופות גמל מ-30 ביוני 2006 לסוף שנת 2006. חברת הכנסת יחימוביץ ביקשה התייעצות סיעתית והתייעצה עם אנשי ההסתדרות, אני מניחה, ועם מי שנוח לה, והגיעו להסכמות על דחייה. במקום 30 ביוני זה יהיה סוף חודש ספטמבר 2006.

היו"ר יעקב ליצמן:

	זאת ההצעה של חברת הכנסת שלי יחימוביץ ושל משרד האוצר, סוף ספטמבר, ואנחנו כאופוזיציה מציעים נובמבר. 

חיים אורון:

	בהסכם עם העובדים אני לא מתעסק.

הלית מגידו:

	מתוך פרק ט"ז: שונות אנחנו מצביעים על סעיף 65, ובתוכו פסקאות (1) ו-(2), וסעיף 66 שעניינו התחילה והתחולה של אותו תיקון לחוק רשות הספנות והנמלים.  

היו"ר יעקב ליצמן:

	אנחנו מצביעים על סעיפים 65 ו-66, עם הסיכומים שעו"ד הלית מגידו אמרה לפרוטוקול. מי בעד? מי נגד? מי נמנע?

הצבעה

בעד פרק ט"ז: שונות, סעיפים 65-66 – רוב
נגד – אין
נמנעים – אין 
פרק ט"ז: שונות, סעיפים 65-66 נתקבלו.

היו"ר יעקב ליצמן:

	סעיפים 65-66 אושרו פה אחד. 

	נצא להפסקה של 5 דקות.

	(הישיבה נפסקה ב-20:35 ונתחדשה ב-21:30)

היו"ר יעקב ליצמן:

	אני מחדש את הישיבה. אני אומר פעם נוספת, אני מבקש שלא יהיה כאן אף אחד פרט לחברי הוועדה ופקידי הממשלה. אני מתחנן שלא תאלצו אותי להוציא אנשים. אני מבקש לסגור את הדלת. 

	אנחנו עוברים לפרק ט"ו: מים. אני מבין שיש על כך הסכמה בין השר עמיר פרץ ובין ראש הממשלה אהוד אולמרט, שמובארכ יהיה הבורר ...

ראובן (רובי) ריבלין:

	אני יכול להאמין שמי שאמרת שני יסכים. אני לא מאמין שהשר עמיר פרץ יסכים. 

היו"ר יעקב ליצמן:

	רבותי, אנחנו מצביעים על פרק המים. 

ראובן (רובי) ריבלין:

	יש לי הסתייגויות מהותיות מאוד, בעניין הרשות הציבורית מול הרשות הממשלתית. אנו מבקשים שבמקום "הרשות הממשלתית למים" יהיה כתוב "רשות ציבורית מים", כמו רשות ציבורית חשמל, על כל המשתמע מכך. אין לי ספק שבעניין זה מדובר במוצר ציבורי. אנחנו לא רוצים לתת את כל הטיפול במים בידי חמישה אנשים. 

היו"ר יעקב ליצמן:

	אני שואל את עו"ד אתי בנדלר האם ההסתייגות הזאת מהותית. האם מישהו יכול להציג לי את הצעת החוק ואת ההסכמות אליהן הגיעו כאן?

אתי בנדלר:

	כזכור, במהלך הדיונים בוועדה, הוועדה הציגה בפני משרד האוצר שאלות שונות וביקשה התייחסות לכל מיני נושאים. בנוסף לכך גם אני עשיתי כך בפגישות, במספר דיונים שקיימתי עם נציגי האוצר. בעקבות כל אותן קושיות מציע משרד האוצר להכניס מספר שינויים בהצעת החוק. הוא הפיץ כאן מכתב בן מספר עמודים בו התייחסות למספר סוגיות. 

 	הסוגייה הראשונה היא הפיקוח הפרלמנטרי. האוצר מבהיר באילו נושאים הוא מוכן לפיקוח פרלמנטרי ובאילו נושאים לא. 

	הסוגייה השנייה היא קציבת מועד לקביעת כללים שונים. כזכור, נושאים רבים מאוד טעונים קביעת כללים. הרשות אמורה לפעול על-פי כללים שתקבע המועצה. דרשתי מהם שלפחות ייקצב זמן לקביעת אותם כללים כי בהיעדר כללים, על-פי הנוסח המוצע בהצעת החוק הם יפעלו בעצם על-פי שיקול דעת בלתי מוגבל. 

	הסוגייה השלישית מתקשרת להצעה של חבר הכנסת ריבלין, והיא האם מדובר במועצה ציבורית או ברשות ממשלתית. מייד אציג את התשובות שלהם. הם עדיין מציעים שזאת תהיה רשות ממשלתית, אבל מציעים בכל זאת למנות נציג ציבור אחד למועצה, שמונה בהתאם להצעה 6 חברים והם מציעים שיהיו עכשיו 7 או 8 חברים. 

	כמו כן, קיים סעיף בקשר לשקיפות הכללים. 

	ברשותכם, אתחיל דווקא עם הפיקוח הפרלמנטרי. 

 	בנושא הזה הם מציעים שהיטל הפקה יהיה טעון אישור ועדת הכספים. זה עוגן בסעיף הרלוונטי; 

 	תשלום מיוחד המוטל על מפיק מים או ספק מים שחרג מן הכמות המותרת בתנאי הרשיון – גם סכום זה יהיה בכפוף לאישור ועדת הכספים של הכנסת; 

 	פיצויים בשל נזקים – באישור ועדת הכספים של הכנסת; 

 	אישור לפעולות מנהליות פרטניות – כאן הם מציעים באופן מוחלט שלא להיזקק לאישור ועדה מוועדות הכנסת. אני, ברמה העקרונית, כמובן כפוף להחלטת הוועדה, הייתי מוכנה לקבל את זה, למעט בנושא אחד שנראה לי עקרוני מאוד, ואמרתי שאמליץ בפני הוועדה שלא לקבל את עמדתם, וזה נושא הפסקת אספקת המים לצרכנים. נכון שכביכול מדובר בפעולה פרטנית משום שמפסיקים את המים לצרכן ספציפי, אבל אני סבורה שמדובר כאן כמעט בזכות יסוד לקבלת מים והייתי סבורה שבנושא זה ראוי שהכללים יהיו טעונים אישור של ועדת הכספים של הכנסת;

	בנושא התעריפים הם מציעים שלא יהיה פיקוח פרלמנטרי, ואני משאירה את זה כמובן לוועדה כפי שתחליט. 

ישראל כץ:

	זה בניגוד למצב הקיים היום. 

אתי בנדלר:

	חלקית. 

ראובן (רובי) ריבלין:

	פיקוח פרלמנטרי זה הדבר האחרון שמדאיג אותנו, כדי שחברי המרכז לא יבואו. אין לנו מקום בכנסת עד שלא נתרחב. השאלה היחידה, האם הסמכויות לגבי החקלאות עוברות. 

היו"ר יעקב ליצמן:

	אני מבקש להציע שלוויכוח בין שני השרים - - - 

ראובן (רובי) ריבלין:

	זה לא ויכוח בין שני שרים. 

היו"ר יעקב ליצמן:

	אני מציע שבוויכוח הזה לא נחליט היום. נחליט על כל החוק, אבל את זה נשאיר עד מחר בבוקר. 

ראובן (רובי) ריבלין:

	עם כל הכבוד, זה בהחלט מחשבה יצירתית, אבל היא פוגעת במהות האמיתית של ההסתייגות. 

היו"ר יעקב ליצמן:

	על כך תדבר מחר בבוקר. שמעתי את כל הוויכוחים כאן ואני מבין אותם. זה הכול פוליטיקה. את הפוליטיקה נשאיר לפוליטיקאים עד מחר בבוקר. חבר הכנסת ריבלין, האמן לי, אתה לא יודע עד כמה אני אומר לך את האמת. עזוב, יש פוליטיקה פנימית ואני כרגע לא חלק מזה. אגב, יתכן שמחר בבוקר אבוא אליכם ואציע לכם לזרוק את כולם ושאנחנו נחליט עבורם. יתכן שכך נעשה מחר בבוקר. כרגע אני סבור שאנחנו לא צריכים להיכנס לזה. יש כאן ויכוח. אני סבור שכרגע אנחנו, הן חברי האופוזיציה והן חלק מחברי הקואליציה, לא חלק מן הוויכוח. לכן לא ראיתי אפשרות שהעניינים יסתדרו נכון לרגע זה בשעה 21:30. 

	לפיכך יש שתי אפשרויות. אפשרות אחת, לקום וללכת הביתה. אפשרות שנייה, להמשיך לדון בכל יתר הדברים בחוק הזה פרט לסעיף המהותי הזה, הוויכוח בין שניהם. נשאיר להם להסתדר ביניהם הלילה.  אם ההמתנה במשך הלילה לא תעזור, מחר יש שתי אפשרויות: או שיבוא מישהו, אני או מישהו אחר ויגיד: הם לא מסתדרים, אנחנו נעזור להם להסתדר, נכריע עבורם, כולל האופוזיציה, נניח שנביא הצעה זה מול זה והוועדה תחליט למי לתת קולה; או שנגיד שלא עשינו כלום, לא הסתדרנו ואז נפצל את הפרק. זה מחר בבוקר. האם יש התנגדות להצעה שלי?

ראובן (רובי) ריבלין:

	הרפורמה הזאת היא רפורמה בעלת משמעות רבה, והיא לא שייכת רק לשר כזה או אחר. היא בעלת משמעות לגבי כל אזרחי מדינת ישראל והתפיסה הציונית בכלל. יכולים שניהם להסכים. אני חושב שרפורמה כזאת אנחנו צריכים לפצל. אני לא אומר להם לדחות. אני בעד הרפורמה בעיקרה, ובלבד שיהיה סוף מעשה במחשבה תחילה. 

היו"ר יעקב ליצמן:

	אדוני, מחר בבוקר תבקש פיצול, אבל לא הלילה. אני חוזר על ההצעה שלי. אני מבין את הרגישויות ואני לא רוצה שתביכו אותי ביחסים ביני ובין חברי הממשלה. אני מכיר את המצב. לכן ההצעה שלי עומדת בעינה, שתי הצעות: או שאנחנו קובעים שאי אפשר להסתדר ואז לא מצביעים על זה, או שתוצע הצעה שתוכרע בוועדה. 

ישראל כץ:

	ההערות המהותיות של חבר הכנסת רובי ריבלין נכונות ואני מצטרף אליהן. 

היו"ר יעקב ליצמן:

	אז מחר בבוקר תבקשו פיצול של הפרק. 

ישראל כץ:

	אני מצטרף להערות המהותיות. 

	יש לי הערה מקדמית. אנחנו יושבים כחברי ועדת הכספים. אין ספק שהמערכת הפוליטית תקבע את הצבעתם של רוב החברים כאן. אבל בא משרד האוצר ומניח כאן דף שאמור לשקף את הבנתם את רוח הוועדה, בלי קשר לפוליטיקה, בדיון הענייני. מה שחסר כאן, הם מוציאים החוצה את נושא התעריפים לא רק מהפיקוח הפרלמנטרי. הם בכלל לא מתייחסים לעובדה שהיתה כאן הסכמה מקיר לקיר שמשרד החקלאות ושר החקלאות, בלי קשר לוויכוח בין שרים, חייב ללוות את הנושא החקלאי, כי אם הפרלמנט לא מפקח, גם אלה שלא רוצים פיקוח פרלמנטרי רוצים ששר החקלאות יפקח. בינתיים נקבע עד סוף 2008. בכל השיחות שלנו עם אנשי משרד האוצר במסדרונות הם מדברים על הארכה עד שנת 2011 וכן הלאה. אני סבור שצריך להשאיר את זה כל עוד אין חקיקה אחרת. 

	אם משרד האוצר היה בא ואומר: אני מקבל שתישאר סמכות שר החקלאות בנושא החקלאות, אז הייתי דן על החוק כפי שהוא, בצורה עניינית, ואולי רוב החברים היו נוהגים כך, ורוב הסיכויים שהייתי תומך בו, על אף שאני עוד צריך לראות סעיף כזה או אחר. אני מסתכל על דברים שמטרידים אותי. תמכתי גם בחוקים אחרים כאן שהיו לרוחי. 

היו"ר יעקב ליצמן:

	לכן מה ההצעה שלך?

ישראל כץ:

	אני מציע שמשרד האוצר ינהל משא ומתן גם אתנו, שיגיד שהוא מוכן לעגן את סמכות שר החקלאות. 

היו"ר יעקב ליצמן:

	אני רוצה לזרוק לך אתגר. באיזו קונסטלציה – ולא משנה לי כרגע מי, עדיין לא החלטתי אפילו לעצמי במי אני תומך בוויכוח בין השרים – האם יש אפשרות שאתה כחבר אופוזיציה תתמוך בחוק בצורה כזאת או אחרת?

ישראל כץ:

	בוודאי, והיו חוקים שכבר תמכתי בהם. אם החוק יפתור את הבעיות המהותיות. הרי בלאו הכי הממשלה תעביר את התקציב. 

היו"ר יעקב ליצמן:

	כלומר, אתה אומר לי כיושב-ראש הוועדה הזמני: תביא הצעה ואנחנו חברי האופוזיציה מוכנים להכריע במה שהם לא מכריעים. נכון? זה מה ששמעתי כאן?

ישראל כץ:

	אתה כבול, ובצדק, לשיקולים הפוליטיים. אם זה יוכרע פוליטית אז זה יוכרע ברוב ומיעוט. אני מדבר כרגע עניינית על בעיה חמורה שמדברים עליה במסדרונות. אם מוכנים להשאיר את רשות הניקוז באחריות משרד החקלאות, ומוכנים ששר החקלאות יהיה אחראי על תעריפי המים לחקלאות, מבחינתי זה פותר את הבעיה. כל שאר הדברים, שכל אחד ינהל את הקרבות שלו, זה לא תפקידנו ואני גם לא בקיא בפרטים. אני רוצה לדאוג לפחות למינימום הקיומי לחקלאות, ואני לא הולך להיות שר החקלאות ואני לא שר החקלאות, ואני לא מתערב בוויכוח פוליטי בין שרים. 

ראובן (רובי) ריבלין:

	מה שאתה אומר הוא תנאי הכרחי, אבל לא מספיק. אני רוצה לשמוע את הקיבוצים ואת המושבים, אני רוצה לשמוע את החקלאים הפרטיים ואת הרשויות המקומיות, אני רוצה לשמוע את כל האנשים. 

היו"ר יעקב ליצמן:

	לא תשמע אותם, כי היתה אפשרות לשמוע אותם קודם. 

ראובן (רובי) ריבלין:

	אם נפצל את הפרק יהיה פנאי לשמוע את כל האנשים. 

היו"ר יעקב ליצמן:

	עומדות שתי שאלות קשות על הפרק. הראשונה, הכי קשה – פיצול או לא פיצול. 

ישראל כץ:

	אבל זה קשור למהות. 

היו"ר יעקב ליצמן:

	הכול מהות. אני לא אוהב לרמות את עצמנו – הכול פוליטיקה כאן. 

	ודבר שני, שגם הוא חשוב מאוד – יש כאן ויכוח פנימי. נכון שאנחנו לא מתערבים בוויכוחים פנימיים, אני בורח מזה. עד מחר בבוקר ניתן להם אפשרות להתבשל, ואני מודיע שיש להם שתי הצעות ומחר ב-10:00 בבוקר אדון עליהן והוועדה תכריע. לא אני אקבע, לי יש רק קול אחד. 

ישראל כץ:

	הצעתי הצעה ואני מבקש לשמוע את עמדת האוצר בשתי הסוגיות הללו, לפחות שנדע היכן בדיוק אנחנו עומדים.  

חיים אורון:

	חבר הכנסת ליצמן, אני מבין את ההיגיון שלך ויתכן שאם הייתי יושב על כסאך הייתי דוגל באותו היגיון, אבל הוא הפוך בדיוק מההיגיון שלי. בחוק הזה היתה עסקת חבילה. בעצם יש בו שתי עסקאות שצריכות להפוך לעסקת חבילה אחת. 

	יש נושא אחד שאתה אומר: עזבו, הוא לא שייך לוועדה, אבל כולם יודעים שנמצא ברקע הדיון, ועליו מוצאות כאן חלק גדול מהאנרגיות, והוא קשור בהסכם כלשהו שכן קיים או לא קיים בין משרד החקלאות ובין חקלאים או לא חקלאים. הוא נמצא ברקע העניין. זה נושא אחד שאי אפשר לברוח מפניו. 

	בנוסף, בתוך החוק היו לפחות שלושה נושאים שעלו על-ידי חברי הוועדה ואני סבור שהפתרונות, לפחות על-פי קריאה של הנייר של האוצר ועל-פי מה שהספקתי עכשיו לראות בחוק, לא מספקים. 

	נושא אחד הוא הרשות כרשות ציבורית ולא כרשות ממשלתית. זה לא עניין סמנטי. למשל המבחן של הרשות הציבורית בעיני, שיש בה לפחות שני נציגי ציבור. לא כי שניים זה יותר מאחד, אלא כי שניים זה מינימום בהרכב של חמישה, או של שבעה – אני לא יודע כמה מונה ההרכב הסופי – ושני אנשי ציבור זה המינימום שיהפוך את הרשות הזאת לרשות ציבורית. לא ביקשתי רוב לנציגי הציבור אף שאפשר היה להציג גם דרישה כזאת. בידיעה – וזה בשורש המחלוקת שקיימת כאן כל הזמן – שלא מדובר בקביעת מחיר החשמל, ואפילו לא מדובר בקביעת מחיר הטלפון, ואפילו לא מדובר בקביעת מחיר שידורי המונדיאל, אלא מדובר במשהו שהוא באופן אימננטי שילוב בין ערכים כלכליים והרבה ערכים אחרים, שאצל אנשים שונים שוקלים באופן שונה, אבל נדמה לי שאצל כולם שוקלים באופן מסוים. זה לא בא לידי ביטוי כאן. 

	איך מתרגמים את מה שאני אומר עכשיו במילים כמעט ספרותיות לדבר קונקרטי? זה קשור למשל בשאלה כמה נציגי ציבור יש במועצה, זה קשור למשל בשאלה מי ממנה אותם. שר התשתיות ממנה אותם? הוא מציג שני שמות והם נבחרים? אולי אפשר להציע שהוא יצטרך להביא פי שלושה שמות והממשלה תדון מי מביניהם ייבחר?

היו"ר יעקב ליצמן:

	אבל אתה לא אומר הכול בגלוי. אתה לא אומר שיש הסתייגויות שנצביע עליהן בוועדה, ולכן כל זה לא רלוונטי. אני העליתי שני דברים ואתה מדבר על שני נושאים אחרים. תתייחס לנושאים שאני העליתי כאן. הנושאים שאתה מעלה מופיעים כבר כהסתייגויות ויש לכך התנגדות. אנחנו נצביע על ההסתייגויות וזה יוכרע ברוב ומיעוט. הצעתי שנגמור את כל הדברים, נשאיר את הוויכוח הגדול ונצביע מחר בבוקר. 

חיים אורון:

	זה לא ויכוח בין השרים. 

היו"ר יעקב ליצמן:

	הוויכוח בין שני השרים לא שייך לרשות. על הרשות צריך להחליט: או כן, או לא. 

חיים אורון:

	אבל את שני השרים לא מעניין כמה נציגי ציבור יהיו במועצה. את שני השרים מעניין מה הם יהיו בתוך הרשות. 

היו"ר יעקב ליצמן:

	אז לא אכפת לי להצביע על זה עכשיו. על אחריות השרים נצביע מחר בבוקר.

ראובן (רובי) ריבלין:

	אם משרד האוצר יאמר למשל שהוא מצדד במשרד התשתיות הלאומיות, אם משרד האוצר יאמר שהוא רוצה רק רשות ממשלתית, אם משרד האוצר יגיד שהפיקוח ייעשה רק על-ידי האוצר – יתכן שחברי הכנסת כאן ירצו לפצל את הפרק, ולו רק בשל התשובות הללו. 

היו"ר יעקב ליצמן:

	אתם לא מתייחסים להצעה שלי. אחזור עליה בפעם העשירית עכשיו. 

ישראל כץ:

	אני הצעתי פתרון ולא קיבלתי תשובה. 

היו"ר יעקב ליצמן:

	אולי אשאל כל אחד מחברי הכנסת בנפרד. אני רוצה להצביע על הפרק הזה הערב, פרט לסעיף אחד שנוגע לוויכוח בין שני שרים. 

ישראל כץ:

	זה לא סעיף אחד. 

אבשלום (אבו) וילן:

	זה כל המהות, על-פי זה נדע אם אפשר לתמוך או לא. 

ראובן (רובי) ריבלין:

	לא הכול פוליטיקה, יש כאן מהות מעבר לפוליטיקה. 

אבשלום (אבו) וילן:

	אמר לך חבר הכנסת ישראל כץ, ואני אומר לך, וחבר הכנסת שי חרמש יגיד לך, כל הדיונים בשבועיים האחרונים היו מקשה אחת. ההסכם בין החקלאים לאוצר הוא חלק מן ההסכם הכולל. אתה אומר: קודם כול נצביע על ההצעה הכוללת. 

	חבר הכנסת ליצמן, אוכל להגיד לך יותר מזה. שמעתי במסדרונות את היועצת המשפטית של משרד האוצר אומרת שכל ההסכמים שהיא ראתה אינם תקפים מבחינה משפטית לעומת החוק. כלומר, יש בעיה משפטית וחשוב שעד מחר בבוקר נקבל תשובה ברורה. רק עו"ד ימימה מזוז יכולה לענות עליה. 

קובי הבר:

	דרך אגב, אתה שמעת את היועצת המשפטית של משרד התשתיות הלאומיות ולא של משרד האוצר. 

אבשלום (אבו) וילן:

	מדברים איתנו כל הזמן על הסכם, שתוך 3 שבועות צריך לעבור החלטת ממשלה, ואחר-כך יבואו היועצים המשפטיים ויגידו שהוא לא תקף. לדעתי אי אפשר להעביר כך דברים. אני מבקש לקבל עד מחר בבוקר חוות-דעת משפטית מוסמכת, להביא את כל המכלול ואז נצביע. 

שי חרמש:

	אני מבקש שתקשיבו לי 5 דקות בלי הפרעות. אין ויכוח על הצורך ברשות מים אחת. את הדיון הזה כבר עברנו. אני אומר למר קובי הבר, נעשתה כאן דרך ארוכה לתת ביטחונות ארוכי-טווח לחקלאות ומנגנון של שמירה על מחיר מים שאתו אפשר להתקיים ולהסתדר. בל נכחיש את העובדות הללו, שמוצגות במסמך שמונח על שולחננו. 

ישראל כץ:

	אני לא מכיר את המסמך הזה. אולי אני נגד מה שכתוב במסמך? תחלקו את המסמך. 

שי חרמש:

	ביקשתי רק 5 דקות להסביר. 

היו"ר יעקב ליצמן:

	חבר הכנסת ישראל כץ, הוא צודק. 

ישראל כץ:

	אדוני היושב-ראש, גם אתה דוחף אותנו לקבל מסמך שאיני יודע מה הוא כולל. 

היו"ר יעקב ליצמן:

	אני דיברתי על מסמך? יש לי שיטה. לא מסמך. אני לא מכיר את המסמך. אתה מאמין לי? מעולם לא ראיתי אותו. מה אתה רוצה?

קובי הבר:

	המסמך הזה מתורגם לתיקוני חקיקה שמופיעים כאן. אין מה להתייחס למסמך כי מה שקשור בתיקוני חקיקה אנחנו נגיד כאן. 

אבשלום (אבו) וילן:

	מר קובי הבר, זה לא מדויק.

היו"ר יעקב ליצמן:

	גם אני לא מכיר את המסמך ולא ראיתי אותו, אני לא יודע על מה אתם מדברים בכלל. אני דיברתי על שיטה לסיים את החקיקה ולהשאיר את הוויכוח האחרון, הוויכוח בין השרים, להכרעה מחר. אתם מנסים להסביר לי בלא הצלחה למה אם יושאר הדבר הזה זה מהותי. זה בוודאי מהותי. אם לא רוצים להעביר את החוק – זה מהותי. כל דבר מהותי. אם רוצים להעביר את החוק, נשאיר את המחלוקת למחר ונחליט מחר. 

אביגדור יצחקי:

	אבל בחוק הזה צריכים להיכלל השינויים המוסכמים על האוצר ועל החקלאים לפני שמאשרים אותו. 

היו"ר יעקב ליצמן:

	מי אמר לך שלא? הצעתי שנתחיל להצביע עכשיו, נצביע סעיף-סעיף, נצביע על כל אחת מן ההסתייגויות המהותיות ויחליטו. את המחלוקת האחרונה נשאיר למחר. 

אבשלום (אבו) וילן:

	שר החקלאות כבר 5 שנים קובע מחירים. זה לא מופיע בחוק. איפה זה מופיע בחוק?

קובי הבר:

	4 שנים. 

אבשלום (אבו) וילן:

	כבר עברת ל-4 שנים? זה לא מה שהיה מקובל הבוקר. דובר על 5 שנים ולא ראיתי את זה בהצעת החוק. על מה אתה מדבר?

ישראל כץ:

	אבל גם 4 שנים לא כתוב כאן. 

שי חרמש:

	אנו מודעים לרגישות החקלאים לחוסר הבקרה במנגנון מוסדר לטווח ארוך על מחירי המים. זה עומד בצילם של שבועיים דיונים כאן בוועדה כשכל הזמן עוסקים בחוק המים. על הדברים הללו הגענו להבנות והסכמות עם אגף התקציבים. אני מוכרח לומר את זה כאן בפרהסיה. יש הבנות על מנגנון שנותן ביטחון לטווח-ארוך על מחירי המים. יתרה מכך, בשלושה אזורים רגישים הגיעו להסכמות – בשניים חתומות ובשלישי סגרנו הרגע – הגליל העליון, עמק הירדן והמים לנגב מהשפד"ן שהם לב-לבו של הנושא. הלכנו כאן דרך ארוכה מדי מכדי להגיד בהינף אחד שלא צריך את זה. 

	נותרה עוד בעיה, שהיא לא רק פרסונלית אלא גם מהותית, אבל מסתכמת במחלוקת בין שני שרים. אני מניח שאם אפשר יהיה להעביר כעת את ההסכם כפי שמוצע בטיוטה בין משרד החקלאות ומשרד האוצר – וכרגע יושבים לעבד את הפרטים האחרונים – ולהשאיר את סוגיית שר התשתיות הלאומיות בצד – האם כן בפנים, לא בפנים, איך בפנים – נדמה לי ש-95% מן הדרך כבר עשינו. אם ישרפו כאן כרגע הכול - - - 

ישראל כץ:

	המזכר הזה יהיה חלק מן החוק?

שי חרמש:

	בוודאי, המזכר הזה הוא חלק מן החוק. 

ישראל כץ:

	אנחנו לא יודעים מה כלול בו. איך נוכל להחליט? אדוני היושב-ראש, שיחלקו את זה לפחות. אני לא רוצה להגיד שזה נושא חדש.

קובי הבר:

	חלק מהנושאים המופיעים בנייר הזה באים לידי ביטוי בחקיקה. חלק אחר יונח על שולחן הכנסת, כמו כל יתר ההסכמים שמונחים – סיכום בין שר האוצר ושר החקלאות. 

שי חרמש:

	והביטוי שלו תקציבי. 

אתי בנדלר:

	אני חייבת לומר, כמי שאמורה לחתום בסופו של דבר על החוק, שאני לא מכירה את ההסכם, מעולם לא ראיתי אותו ולכן אני לפחות לא יכולה לומר מה מתוך ההסכם הזה, אם בכלל, מעוגן בחוק והאם להסכם כזה, ככל שאיננו מעוגן בחוק, יש תוקף התואם את סעיפי החוק. 

קובי הבר:

	יש לנו ניסוח שמעגן בחוק את ההסכמות.

ישראל כץ:

	גם בלי פוליטיקה, כרגע זה בעייתי. 

אתי בנדלר:

	אני לא יודעת, וישבתי עם אנשי משרד האוצר המון.

דרורה ליפשיץ:

	זה אותו ניסוח שאנחנו מכירים. אין ניסוח שאנחנו מכירים ושמוסכם לכלול אותו בחוק שלא הגיע לידיכם. 

היו"ר יעקב ליצמן:

	אני רואה שאין מנוס אלא להוציא את כולם מהחדר פרט לחברי הכנסת, כולל הפקידים.

יצחק וקנין:

	אדוני היושב-ראש, אני מציע לך לפצל את החוק הזה. חבל, אנחנו יושבים שעות על נושא המים, קמים עם המים והולכים לישון עם המים. 

ראובן (רובי) ריבלין:

	אם זה היה כל-כך דרמטי מדוע לא עשו את זה כבר לפני כמה חודשים? למה דווקא בחוק ההסדרים? 

היו"ר יעקב ליצמן:

	הם רצו שאנחנו נהיה ערים הלילה. 

	אני מבקש מכולם לצאת מהחדר, פרט לחברי הכנסת. אני רוצה לדבר עם חברי הכנסת לבד. 

ישראל כץ:

	חשוב שהאוצר יאמר את עמדתו.  הוא כנראה לא יכול לתת לי תשובה. 

	(הדיון נמשך בנוכחות חברי הכנסת והממונה על התקציבים)
	
היו"ר יעקב ליצמן:

	נעבור לפרק ח': רשויות מקומיות. מה הבעיות?

אביגדור יצחקי:

	יש את נושא ההצמדות. 

היו"ר יעקב ליצמן:

	קודם כול נשמע את ההסתייגויות. האם יש שינויים?

הלית מגידו:

	כן, בוודאי. 

היו"ר יעקב ליצמן:

	קודם כול יגידו לנו את השינויים, אחר-כך נדבר על ההסתייגויות שכבר הוגשו, ואחר-כך אקבל את ההסתייגויות הנוספות. קודם כול, מה חדש בהצעת החוק?

הלית מגידו:

	השינוי הראשון  מופיע בעמוד 3, בסעיף 23(ב). אנחנו מבקשים להחליף את הנוסח שמופיע כאן, כמתחייב מהנוסח של סעיף 23(א), ולקבוע כי הוראות הסעיפים האלה יחולו משנת הכספים 2007 ואילך. 

אפרת קוצ'ינסקי:

	היה סעיף תחולה רטרואקטיבי לינואר 2006. 

הלית מגידו:

	אנחנו מדברים על סעיף קטן 23(ב) בעמוד 3. בנוסח הישן נאמר שהוראות הסעיפים הללו ייכנסו לתוקפם בינואר 2006, ואילו בנוסח המעודכן הסעיפים יחולו משנת 2007. 

	כתוצאה מכך הוספנו בעמוד שלאחר מכן, עמוד 4, הוראת שעה, שבאה לידי ביטוי בסעיף 23א רבא. חבר הכנסת אורון ביקש שאנחנו נוסיף את זה, והבנתי שהוא הגיע להסכמות עם משרד האוצר בעניין זה.

חיים אורון:

	אני מוכן להציג את ההסכמות, רק שלא תחשבו שאני משתף פעולה של השלטון המקומי.  אם הכללים שנקבעו בסעיף הקודם היו מוחלים בשנת 2006 במנגנון שקיים בחוק הזה באופן מעשי לא ניתן היה להחיל אותם בשנת 2006 כי אנחנו נמצאים כבר באמצע השנה, עוד אין תקנות, ואחרי שיהיו תקנות המועצות צריכות לקבל את ההחלטות הללו, והיינו מגיעים לסוף 2006 מבלי שהיו שיעורי ארנונה תקפים. לכן הוצע כאן להפעיל את מנגנון העדכון המופיע בחוק בטכניקה שהיתה עד עכשיו, שהכנסת מחוקקת את הערך של הגידול בארנונה בשנה הקרובה. 

שי חרמש:

	בהצמדה למדד?

חיים אורון:

	בטכניקה שמופיעה כאן, עם הצמדות חלקיות. 

	אני לא מתייחס לערכים האריתמטיים של ההצעה – השחיקה של 0.8% שהתנגדתי לה – אלא למנגנון שיאפשר, מצד אחד לעדכן את הארנונה, ומצד שני להחיל אותה על הרשויות המקומיות בשנת 2007. אחרת, אי אפשר לעדכן ארנונה בשנת 2006 בגלל התאריך שנקבע כאן. 

שי חרמש:

	מה עשו מינואר ועד יוני?

חיים אורון:

	לא עשו. 

סמדר אלחנני:

	היתה רציפות – כפי שהיה בשנה הקודמת, כמו התקציב. 

אביגדור יצחקי:

	אדוני היושב-ראש, המנגנון של 0.8% לא מקובל, והמנגנון של השכר הציבורי גם לא מקובל, עם כל הכבוד. אני צריך שעכשיו הם יעלו את השכר הציבורי ועל חשבון זה יעלו את הארנונה לכולם? אני לא מסכים. 

היו"ר יעקב ליצמן:

	יש דבר אחד שכן מקובל?

אביגדור יצחקי:

	רק העדכון על-פי מדד המחירים לצרכן, כפי שהיה עד היום. מה זה "השכר הציבורי"?

חיים אורון:

	אני לא בעסק. 

אביגדור יצחקי:

	אנחנו מסכמים משהו ולא עומדים בסיכומים. 

חיים אורון:

	אני לא בעסק מן הטעם הפשוט, אני רוצה לדווח לכם שוב, אנחנו כאן גיבורים, הממשלה לא לוקחת אחריות ומטילה את זה על הרשויות המקומיות. על מי? על החלשות. 

אביגדור יצחקי:

	אם רשות מקומית רוצה לא להעלות ארנונה, שלא תעלה ארנונה. זה לא בעיה שלי. 

חיים אורון:

	אתה נותן לה היום הצמדה למדד, שמבחינתה הוא שחיקה של הארנונה. 

אביגדור יצחקי:

	קודם כול נותנים לה 0.8%. 

חיים אורון:

	בלילה אציע להוסיף אם אני לא טועה 800 מיליון למענקי האיזון. אם תקבל את ההצעה הזאת אתמוך בך. אבל אם אתה לא מקבל את ההצעה הזאת, מה שעושים בפועל – שוחקים את הרשויות המקומיות. 

אביגדור יצחקי:

	אבל כאן נותנים עדכון, לא במלוא גובה עליית המדד אלא 80% ממנו. 

היו"ר יעקב ליצמן:

	אולי בגלל שאני עייף לא הבנתי את כל מה שאמר חבר הכנסת אורון עכשיו. אני מבקש שחבר הכנסת אורון יסביר שוב מה הוא מבקש. אני רוצה להצביע על ההצעה עכשיו, כן או לא, ונלך הלאה. תגיד לי מה אתה רוצה. 

חיים אורון:

	הרי כולנו מדברים כאן בקלפים גלויים. היות והם נקלעו למצב עם הרשויות המקומיות- - -

היו"ר יעקב ליצמן:

	אתה מגיש הסתייגות או לא? תענה לי. 

חיים אורון:

	זה מופיע כבר בחוק. סעיף 23(א) הוא בעצם מימוש של מה שאמרתי כאן בעל-פה. אני תומך בזה. הם חיפשו חבר כנסת לתלות עליו את הנושא הזה כי לא יכלו לעשות את זה בדרך אחרת. 

	אבל בכך לא קיבלתי לא את ה-0.8% ולא דברים אחרים שמופיעים בסעיף הקודם. אמרתי להם מראש שאני לא מתחייב לתמוך במנגנון שמופיע בסעיף 23. מה שיוסכם בסעיף 23, מוצע שהמנגנון יוחל ב-2006, לא בטכניקה שמופיעה כאן אלא כסכום מתמטי שיחושב. המשמעות של סעיף 23 ב-2006 היא העלאת הארנונה ב-3.75%, או ב-3.24%. זאת ההצעה כאן. טכניקה אחרת לא תאפשר לרשויות המקומיות לגבות ארנונה. 

היו"ר יעקב ליצמן:

	מה אתה אומר על כך, חבר הכנסת אביגדור יצחקי?

אביגדור יצחקי:

	כל מודל ההצמדה הזה לא מקובל עלי, לכן אני מציע או לפצל או לדחות. זה גם הסיכום שלי עם משרד האוצר, עם מר קובי הבר, וגם השר הירשזון היה צריך לתת על כך תשובה לרשויות המקומיות. 

היו"ר יעקב ליצמן:

	שאלתי מה התשובה שהוא נתן. 

אביגדור יצחקי:

	אני לא יודע. 

היו"ר יעקב ליצמן:

	אפשר לפצל? את כל החוק?

אביגדור יצחקי:

	לא, רק את הסעיף הזה. 

לאה ענתבי:

	אז לא תהיה ארנונה ל-2006. 

אביגדור יצחקי:

	אז יהיה ההסדר הקיים. 

סמדר אלחנני:

	יש ארנונה ל-2006, אבל אין תוספת של הצמדה למדד. 

ראובן (רובי) ריבלין:

	כן עדכנו את המחיר השנה על-פי עליית המדד. ב-1 בינואר 2006 עיריית ירושלים הצמידה את הארנונה לעליית המדד. 

אביגדור יצחקי:

	למה צריך להצמיד את זה למדד השכר הציבורי? כדי שיגדילו את השכר הציבורי ואחרי כן יגדילו את הארנונה? חבר הכנסת ליצמן, אני מציע לפצל את זה.

היו"ר יעקב ליצמן:

	אני מוכן לפצל את כל החוק. יש כמה דברים שאתה ביקשת לפצל, יש כמה דברים שאחרים ביקשו לפצל. 

ישראל כץ:

	כאופוזיציה אחראית אני לא יכול להסכים לזה. אי אפשר להשאיר את הרשויות בלי עדכון. 

לאה ענתבי:

	בלי עדכון בכלל. אם לא מקבלים היום את החוק אז זה כמו בשנה שעברה בלי עדכון בכלל, בלי מדד. 

אביגדור יצחקי:

	הרי גבו כבר מדד ב-2006. 

סמדר אלחנני:

	יש ארנונה והיא מעודכנת. הרי יש מנגנון לגבייה. איך גובים ארנונה עכשיו?

חיים אורון:

	הם אומרים: בלי מדד. 

סמדר אלחנני:

	כמה מדד כבר היה? מה זה משנה בכלל?

שי חרמש:

	האם יש מניעה לקבל החלטה על הצמדה למדד, ולגמור את העניין? זה טריוויאלי. הייתי ראש רשות במשך כ-15 שנים ואני מכיר את זה, במשך כל השנים כאשר לא היתה החלטה היו מצמידים למדד. 

סמדר אלחנני:

	המדד הפעם כל-כך טריוויאלי, חבל על הדיבורים. כמה מדד אפשר להוסיף?

שי חרמש:

	הסיכום הוא על 80%?

חיים אורון:

	הסיכום הוא על סעיף 23. אני לא תומך בו, אבל זה הסיכום. 

ישראל כץ:

	מה התרגום הכספי של סעיף 23?

היו"ר יעקב ליצמן:

	גם על הפרק הזה נדון שוב ונצביע מחר בבוקר. 

ישראל כץ:

	אני סבור שאי אפשר להחליט בלי להזמין לכאן את שר הפנים ולשמוע אותו. 

היו"ר יעקב ליצמן:

	חבר הכנסת חיים אורון, אתה רוצה להציע הסתייגות?

חיים אורון:

	כן. 

היו"ר יעקב ליצמן:

	נמשיך את הדיון מחר, כפי שכותבים בשידוכים: כשיתרצו הצדדים. 

שי חרמש:

	זה יכול להביא אותנו לבחירות. 

היו"ר יעקב ליצמן:

	אני לא מוכן להשתגע כאן שעה שלמה. רבותי, תחליטו מה אתם רוצים. 

	נעבור לסעיף 78 – תחילה. 

הלית מגידו:

	אדוני היושב-ראש, אני מזכירה לך שבשבוע שעבר הצביעו על סעיף התחילה והוחלט להפיל אותו. משרד האוצר מבקש כעת בכל זאת להחזיר סעיף תחילה. מכיוון שכבר היתה הצבעה, לכן יש לעשות רביזיה, ואם תתקבל להצביע על הסעיף. האוצר אומר "1 ביולי 2006", על-פי בקשת משרד המשפטים. לא היה כאן שום מחטף.

היו"ר יעקב ליצמן:

	סעיף 78: "תחילתו של חוק זה ביום א' בטבת התשס"ו (1 בינואר 2006), אלא אם כן נקבע בו אחרת". את זה הפלנו. מי ביקש רביזיה? אם מישהו יבקש רביזיה אעביר את זה. אם לא, לא. 

הלית מגידו:

	מישהו מחברי הקואליציה מתכוון לבקש רביזיה או שנישאר בלי סעיף תחילה? במקור הצעת החוק בנוסח הכחול דיברה על תחילה בינואר 2006, אלא אם כן נאמר אחרת בפרק ספציפי זה או אחר, דהיינו תחילה רטרואקטיבית לכל החוק, דבר שאינו סביר, ואפילו משרד המשפטים ביקש שהוועדה תפיל את הסעיף הזה. התוצאה של דחיית סעיף התחילה, שהחוק ייכנס לתוקפו עם פרסומו, או-טו-טו עוד שבועיים או משהו כזה, אלא אם כן נאמר אחרת בפרק כזה או אחר. 

היו"ר יעקב ליצמן:

	הפלנו את זה בעקבות הסכמה שנתקבלה. 

הלית מגידו:

	בהסכמה ועל-פי בקשת משרד המשפטים. 

היו"ר יעקב ליצמן:

	עכשיו מבקשים לעשות רביזיה. עד לרגע זה אף אחד לא מבקש רביזיה. אם לא יבקשו רביזיה לא תהיה רביזיה. 

זאב אלקין:

	אני מבקש רביזיה. 

הלית מגידו:

	עכשיו מבקש האוצר שבכל זאת ייקבע תאריך תחילה כללי, שאינו מועד פרסום החוק, כלומר אמצע או סוף יוני, כי אם תאריך עגול: 1 ביולי 2006. כל זה, אלא אם כן נאמר אחרת בפרקים הספציפיים. כך למשל רק היום דנו בפרק המסים שחל רטרואקטיבית, ובפרק של הרשויות המקומיות שחל רטרואקטיבית. 

ישראל כץ:

	בגזירות הכנסתם תאריכים, בהטבות לא הכנסתם תאריכים. הגזירות רטרואקטיביות וההטבות לא רטרואקטיביות.

הלית מגידו:

	ההבדל הוא סדר גודל של שבועיים. 

היו"ר יעקב ליצמן:

	יש רביזיה. אנחנו צריכים להצביע כעת על הרביזיה. מי בעד הרביזיה? מי נגד? מי נמנע?

הצבעה

בעד רביזיה על סעיף 78 – 10
נגד – 3
נמנעים – 
הרביזיה על סעיף 78 נתקבלה.

היו"ר יעקב ליצמן:

	הרביזיה התקבלה. 

	מי בעד סעיף תחילה כללי לחוק ב-1 ביולי 2006, אלא אם כן נאמר אחרת בפרק זה או אחר? מי נגד? מי נמנע?

הצבעה

בעד תחילת החוק ב-1 ביולי 2006 (תיקון סעיף 78) – רוב
נגד – מיעוט
נמנעים – 
ההצעה שתחילת החוק תהיה ב-1 ביולי 2006 נתקבלה.

היו"ר יעקב ליצמן:

	תודה רבה, ההצעה נתקבלה. 

ישראל כץ:

	אני רוצה לציין שלא הצבעתי מאחר ולא נמסר לנו פירוט באילו חוקים כתוב תאריך ובאילו חוקים לא כתוב תאריך. קראתי את החוק, אבל אני לא יכול לזכור. 


הצעת חוק התקציב לשנת הכספים 2006, התשס"ו-2006 – הצבעות


היו"ר יעקב ליצמן:

	נעבור להצעה של חבר הכנסת חיים אורון – יעד גירעון של 1.7% במקום 1%. יש לך דקה להסביר ואז נצביע על ההסתייגויות. על זה נעשה הצבעה שמית. 

חיים אורון:

	אני מציע את התיקון הזה בשני מקומות. המקום הראשון הוא חוק התקציב. בתחילת הספר נכתב שגובה התקציב 271 מיליארד שקל. אני הופך את זה ל-273 מיליארד. המשמעות היא תוספת של 1.8 מיליארד שקל, שזה על-פי חשבוני הפער שבין 1% ל-1.7%. 

היו"ר יעקב ליצמן:

	אתה מדבר על תקציב שנתי או חצי שנתי?

חיים אורון:

	אני מדבר על תקציב שנתי.

היו"ר יעקב ליצמן:

	כלומר, גם אם נשארה חצי שנת תקציב, אתה מציע ש-1.7% יחול על כל השנה. 

חיים אורון:

	כל הערכים המופיעים בספר התקציב הם ערכים של תקציב שנתי, ומשרד האוצר הבטיח לנו מספר פעמים שיעשה מאמץ גדול להוציא עד כמה שניתן את התקציב ביתרת השנה. פשוט לקחתי אותו ערך שהופיע שם והעליתי אותו במספר הזה. בכדי למנוע טענה שהתיקון הזה עומד בניגוד לחוק יסודות התקציב, בו נקבע הכלל של אחוז אחד, מופיע התיקון אחרי סעיף 77. אני מציג את שני התיקונים ביחד – בחוק התקציב ובחוק ההסדרים בסעיף 77, שהוא סעיף חדש, כי הספר נגמר בסעיף 76, אלא אם כן נוסף בו משהו והמספר השתנה. 

היו"ר יעקב ליצמן:

	אני שואל אותך ברצינות, חבר הכנסת חיים אורון, האם אין לך בעיה שיטענו שזה נושא חדש? בתקציב אני מבין, אבל בחוק ההסדרים קצת לא נוח לי. 

חיים אורון:

	אני מוכן שיטענו שזה נושא חדש. תודיעו שזה נושא חדש. 

היו"ר יעקב ליצמן:

	אני לא רוצה לעשות את זה. 

שלי יחימוביץ:

	למה אתה לא מציע נושא חדש?

חיים אורון:

	אם יעלו טענה שזה נושא חדש הישיבה תיעצר, לא ידונו על התקציב הלילה ויבואו מחר אחרי שיכנסו את ועדת הכנסת. 

ראובן (רובי) ריבלין:

	אם מישהו מהקואליציה רוצה שיטען נושא חדש. זאת ההצעה שלו, זה הכול. 

היו"ר יעקב ליצמן:

	אני נגד זה. 

ישראל כץ:

	ואם זה על התקציב בלבד אתה מוכן?

היו"ר יעקב ליצמן:

	אז ברור שזה לא נושא חדש. נראה לי שהכי מתאים להעלות את ההצעה הזאת לגבי חוק התקציב, ואז זה לא נושא חדש, ולא בחוק ההסדרים. 

חיים אורון:

	אם היועצת המשפטית אומרת שאין שום בעיה, אני מקבל. 

הלית מגידו:

	אעשה תיקון עקיף לחוק הפחתת הגירעון והגבלת ההוצאה התקציבית בחוק התקציב המילולי. אין שום בעיה.

חיים אורון:

	לא אקשה עליכם במישור הפורמלי. 

אביגדור יצחקי:

	הקשית מספיק במישור הלא פורמלי. תשאל את נתניהו אם הוא מסכים לדבר כזה. 

ישראל כץ:

	נתניהו היה שמח להיענות אלולא היה צריך להסכים לזה מהאופוזיציה. 

היו"ר יעקב ליצמן:

	שמעתי את נתניהו אומר שהוא אסף כל-כך הרבה כסף - - - 

חיים אורון:

	נתניהו אסף כסף, מילא את הקופה וזרק את המפתח לים עם החוק הזה. 

שלי יחימוביץ:

	הדבר היחיד שמונע ממני להצביע בעד ההצעה של חבר הכנסת אורון, שאני מסכימה איתה בכל לבי, היא העובדה שאנו חתומים על הסכם קואליציוני. אבל בשעתיים האחרונות התברר לי שלא כל הצדדים חושבים שצריך לקיים את ההסכם הקואליציוני ואותם 5 סעיפים מתוך 9 עדיין לא נמצאה לי אסמכתה כלשהי שיהיה להם סעיף תקציבי. מר קובי הבר, אנחנו יכולים עכשיו לפתור את הבעיה. בתוך ההסכם הקואליציוני יש שלושה סעיפים מאוד-מאוד חשובים לאזרחי ישראל, ליישום ב-2006, כמו למשל 200 מיליון שקלים להגדלת קצבת הזקנה הבסיסית, שמתברר שצריך להעביר אותם בחקיקה ולא ראיתי להם זכר בתקציב. אני מציעה עכשיו הצעה לדיון – נכריז על שלושת החוקים האלה כעל נושא חדש, נלך לוועדת הכנסת, חבר הכנסת אורון יעלה טענה של נושא חדש ואז יהיה כסף ליישום ההסכם הקואליציוני.  

היו"ר יעקב ליצמן:

	יש לי הצעה טובה יותר – בואו נפצל את חוק התקציב, אם כבר. 

חיים אורון:

	אז יהיו בחירות. 

ישראל כץ:

	הניתוח של קודמתי טוב, אך המסקנות לא נכונות. לא אחזור על הניתוח. אגב הערה על נתניהו, לא סוד שחלקתי עליו בעניין זה. 

אביגדור יצחקי:

	אולי לא חלקת עליו מספיק. אם היית חולק עליו יותר אולי היית מקבל יותר קולות. 

ישראל כץ:

	הקולות שלי הם לא הבעיה. 

 	גם בדיון בוועדה שיבחתי את הדברים שאמרת בעקבות הדיווח של הממונה על הכנסות המדינה. מכיווּן ההכנסות היתה מדיניות מצוינת, על-פי השקפת העולם שלי ושלך, כולל ההנחות בשיעורי המס ושאר הדברים. מכיווּן ההוצאות היתה טעות גדולה מאוד במינון בקיצוץ בקצבאות הזקנה ובקיצוץ חריף מדי בקצבאות הילדים. 

היו"ר יעקב ליצמן:

	לכן מה אתה מציע?

ישראל כץ:

	לכן אני תומך בהחלט, תמכתי ואני תומך בעניין הזה מכיוון ההוצאה, למרות שמי שייהנה מזה היא הממשלה הנוכחית.

שלי יחימוביץ:

	סליחה, מי שייהנה זה האזרחים, זה מדינת ישראל. 

ישראל כץ:

	אני לא פוסל את ההצעה שלך, למרות שמי שייהנה זה הממשלה, ולכן אני מבקש להצביע עליה. 

אביגדור יצחקי:

	לצערי הרב גם בשנה הבאה, ב-2007, יש 1.7% בתוך ההסכם הקואליציוני. ב-1.7% הזה אנחנו לא מוסיפים כסף לאנשים, אלא גורמים לחוסר התייעלות של הממשלה. האמן לי שבתוך האי-ביצוע וכל הדברים האלה יש די כסף גם בלי ה-1.7% כדי לעשות כל מיני דברים. לכן, מאחר ויש הסכם קואליציוני חד-משמעי שפוסל את ה-1.7% ושומר את זה על 1%, אנחנו נצביע בעד. 

היו"ר יעקב ליצמן:

	אגיד לך את האמת, אני מסכים לכל מה שאמרת פרט לדבר אחד, שאמרת שיש הסכם קואליציוני. 

אביגדור יצחקי:

	אין?

היו"ר יעקב ליצמן:

	לא. עובדה שהקואליציה היא הבעייתית ואילו האופוזיציה הכי טובה כאן, אני חייב להגיד לכם. 

שלי יחימוביץ:

	אני מסכימה אתך. אין הסכם קואליציוני. 

ראובן (רובי) ריבלין:

	אדוני היושב-ראש, גבירותי ורבותי, חברותי וחברי, אני רוצה לומר לכם, אני, שלא כמו חבר הכנסת ישראל כץ שהיה שר במפלגתנו בקדנציה הקודמת, חשבתי שבשל הצורך שלנו לטפל במקרו כלכלה ה-1% נכון. חבר הכנסת ישראל כץ היה כל הזמן נגד, והיה לנו ויכוח גם בתוך הליכוד, כאשר הליכוד היה ליכוד. כאשר הגעתי לכאן הייתי עדיין בדעה שעלינו להקפיד על יעד גירעון של 1% כי זה המשך של המערכת שהביאה להבראת הכלכלה בישראל. 

 	והנה זכיתי להיבחר לכנסת ה-17, שבה נבחר גם ידיד טוב מאוד שלי ואיש אשכולות, אדם בר-אוריין וידוע כאחד המומחים הגדולים בכלכלה, חבר הכנסת אבישי ברוורמן. ישבתי כאן בוועדת הכנסת וסברתי שצריך לקבוע יעד גירעון של 1% ולא לסטות ממנו. לאחר שנחתמו כל ההסכמים, וההסכם הקואליציוני התגבש וגם על-פיו נבחרה ממשלה, לצערי הרב חבר הכנסת אבישי ברוורמן, בטעות רבה של חבריו, לא נבחר להיות שר בכיר בממשלה הזאת. ישב כאן חבר הכנסת אבישי ברוורמן כאשר הייתי בזכות דיבור וביקש לומר דברים, ואני יודע שכאשר חבר הכנסת ברוורמן מבקש סימן שיש צורך, כי גם הגיעה התקשורת יחד אתו, ולא בכדִי. הוא דיבר דברים כדורבנות, פתח בהרצאה שהבהירה לי עד כמה הגיוני היום מבחינת המשק והכלכלה, לאחר הצלחותיו של שר האוצר הקודם, שחלילה לנו מלהזכיר את שמו, לעשות שינוי, ואמר: אני מציע הצעה לסדר ומודיע לכם שאגיש הסתייגות לשנות את יעד הגירעון מ-1% ל-1.7%. המום ונסער ונפעם מדבריו של ידידי היקר, באמת אחד האנשים הבכירים ביותר היום בכלכלה העולמית, הלכתי לחבר הכנסת ביבי נתניהו ובדחילו ורחימו הסברתי לו מה אמר חבר הכנסת אבישי ברוורמן. אני מוכרח לומר לך, חבר הכנסת יצחקי, שהוא לא נפל מן הכיסא. הוא אמר: אחרי שאנחנו מלאנו אסמי האוצר ב-12 מיליארד שקלים לא חשוב אם יעד הגירעון 1% או 1.7%. השאלה לאן יילך הכסף, האם זה יגביר את הוצאות הממשלה או יילך באמת למשפחות נזקקות ולחסרי ישע. 

היו"ר יעקב ליצמן:

	מה שרואים משם לא רואים מכאן. 

ראובן (רובי) ריבלין:

	הוא אמר שאי אפשר לפסול על הסף את דבריו של חבר הכנסת אבישי ברוורמן. שאלתי את מר קובי הבר האם 1.4% יכול להתקבל, כלומר האם ניתן למצוא פשרה כלשהי. 

אביגדור יצחקי:

	חבל שהוא התפטר מתפקידו כשר האוצר. 

ראובן (רובי) ריבלין:

	הוא היה כבר שר אוצר באיטליה, עזוב ... אמרתי לכם כבר, הליכוד – החטא, קדימה – עונשו. 

חיים אורון:

	אבל למה אנחנו אוכלים אותה?

ראובן (רובי) ריבלין:

	אני אומר לכם בצורה המפורשת ביותר, ואני גואל עולם כי מביא דברים בשם אומרם, מדוע אתם לא שואלים מה אומר שר האוצר הנוכחי? פתאום כולם רוצים לדעת מה היה אומר שר האוצר הקודם. 

אביגדור יצחקי:

	מה חבר הכנסת אבישי ברוורמן אומר? 

ראובן (רובי) ריבלין:

	חבר הכנסת אבישי ברוורמן – זה ברור כשמש. 

	חבר הכנסת אורון, התביישתי להגיש הסתייגות כזאת כי אני הייתי באותה מפלגה ממנה יצא האיש שקבע את יעד הגירעון של 1%. 

קריאה:

	זה לא אידיאולוגיה. 

ראובן (רובי) ריבלין:

	אבל אני שמח מאוד שחבר הכנסת חיים אורון הגיש את ההסתייגות. היום, לאחר שנועצתי בכל החברים, אני מגיש את הסתייגות חבר הכנסת חיים אורון, שמאמצת באמת בצורה מוחלטת את גישתו המקצועית של חבר הכנסת אבישי ברוורמן. 

אביגדור יצחקי:

	גם בהצבעה על ההתכנסות ביבי לא נפל מהכיסא, אלא רק הסתובב סביבו סחור סחור.

אבישי ברוורמן:

	קודם כול, אני מודה גם על דבריו החמים של ידידי חבר הכנסת רובי ריבלין. על שלושה חטאי ישראל ועל ארבעה לא אשיבנו. 

ראובן (רובי) ריבלין:

	אני מאמין שאתה לא מתכוון לחזור בך.

אבישי ברוורמן:

	היום אני בוש. אני אומר בצורה הברורה ביותר ככלכלן, אמרתי את זה ואני חוזר, שאם ההחלטה של ראש הממשלה אהוד אולמרט לא היתה מבוססת על השיקול מי מוריד את היד לשני ואיך ייראה זה או אחר, במדינה עם עודף תקציבי כזה – כאשר ראש הממשלה יצא מהמדינה עם הגירעון התקציבי הנמוך במערב למדינה עם הגירעון התקציבי הגבוה במערב – אין שום בעיה, ויודע זאת ידידי מר קובי הבר ויודע שר האוצר, להוסיף 1.7 או 1.8 מיליארד שקל ועדיין הגירעון יהיה נמוך. 

 	מכיוון שאני כתבתי את התוכנית הכלכלית של מפלגת העבודה ביחד עם מנכ"ל האוצר לשעבר מר דוד ברודט, מר יורם גבאי הממונה על הכנסות המדינה ופרופ' עמיר ברזילי - - - 

אביגדור יצחקי:

	כולם בעבודה היום? כולם בקדימה. 

אבישי ברוורמן:

	ישבתי אתך לפני הבחירות והסברתי את זה. אתה לא מאמין שצריך להוסיף את הסכום הזה, אני כן מאמין, ואני מאמין גם ברפורמות רציניות ביותר כשהכסף יהיה קשור לרפורמות. אבל לבוא עכשיו, אחרי מערכת בחירות שכולה היתה חברתית, ולשכוח הכול? אני בוש בכך. יום אחד יפתחו את הפרוטוקולים ויבינו איך נחתם ההסכם הקואליציוני הזה. לא אדבר על זה עכשיו. שייעשו את חשבון הנפש. אפשר היה לעשות את זה. אני לא עושה כאן הצגות כמו אחרים. לא אתמוך בהפלת הממשלה בגלל זה. אבל אני בוש שאני כתבתי את המצע של מפלגת העבודה, ואני מאמין בכל מילה בו. אם אני הייתי עושה את ההסכם הקואליציוני זה היה עובר. 

ראובן (רובי) ריבלין:

	לא הבנתי, אתה תומך בהסתייגות?

אבישי ברוורמן:

	אני אומר דבר פשוט מאוד, ארים את היד עם הקואליציה ולא אפגע בממשלה מכיוון שמפלגתי חתמה על הסכם קואליציוני, על אף שאני לא שלם אתו. 

ראובן (רובי) ריבלין:

	עד ששכנעתי את ביבי שאתה צודק ... מה אומר לביבי עכשיו?

אבישי ברוורמן:

	רבותי, אני לא עושה כאן הצגות. הבעיה שכאן הכול הופך להיות קרקס, והבעיה שאפשר לתת לציבור היום, לקשישים ולחינוך ולאזרחים את הכסף הזה וכאן נוהגים אחרת בגלל שמישהו עשה הסכם קואליציוני לא טוב. אני לא אפגע בממשלה הזאת, אבל מי שמוביל את המדינה היה צריך להבין שוויתור זה כוח וגמישות זה עוצמה, ולא חשוב אם מישהו קיבל כל-כך הרבה שרים חסרי משמעות. מה שחשוב כרגע, אני אתמוך בזה, אבל זאת טעות חמורה לממשלת ישראל. 

ראובן (רובי) ריבלין:

	אנחנו בעד ההסתייגות. 

אבישי ברוורמן:

	האמן לי, במצבך הייתי עושה בדיוק אותו דבר כמוך. 

ראובן (רובי) ריבלין:

	אני במצבך. לא במצבי. אני הייתי נגד, אמרתי שיש לשמור על יעד גירעון של 1% ואסור לסטות ממנו. מר קובי הבר הסביר לי שפשרה של 1.4% לא טובה, שייהרג ובל יעבור אסור לסטות מ-1%. 

ישראל כץ:

	חבר הכנסת אבישי ברוורמן, גם אם תצביע נגד – הממשלה לא תיפול. 

אבישי ברוורמן:

	כואב לי הלב שהמפלגה שלי חתמה על הסכם קואליציוני כזה. 

סמדר אלחנני:

	אני רוצה להוסיף נימוק כלכלי להצעת ההסתייגות של חבר הכנסת אורון. חישובי התל"ג עודכנו אחורה בצורה יפה מאוד. התמ"ג של מדינת ישראל גדול יותר מהתמ"ג ששימש לכל החישובים האלה. נכון שהאחוז נלקח מהתקציב, אבל את התקציב תמיד מודדים כאחוזי תמ"ג. לפיכך אני מציעה שלפחות קבלו תיקון אחורה של התמ"ג, אחוזים מתוך זה, איכשהו לחבר את שני הדברים האלה. גם אלה שחושבים על יעד גירעון של 1% צריכים לתקן את החישובים המספריים. בין 1.7% ו-1% אפשר למצוא דרך ביניים. 

ישראל כץ:

	חבר הכנסת אבישי ברוורמן, אם 1.7% טוב לשנה הבאה, למה הוא לא טוב כלכלית עכשיו?

אבישי ברוורמן:

	הוא מצוין. 

היו"ר יעקב ליצמן:

	חבר הכנסת ישראל כץ, איפה כתוב שיקיימו את זה? זה יהיה בין 5 הסעיפים שחברת הכנסת שלי יחימוביץ תחפש. 

	נצביע שמית על ההסתייגות של חבר הכנסת חיים אורון. מי בעד? מי נגד? מי נמנע?

טמיר כהן:
	
הצבעה

	יעקב ליצמן
	בעד

	אלי אפללו (במקומו אביגדור יצחקי)
	נגד



ישראל כץ:

	רגע, תשאל את חבר הכנסת אפללו מה עמדתו. 

היו"ר יעקב ליצמן:

	חבר הכנסת אלי אפללו הצביע בעד. הוא לא חזר בו. 

אביגדור יצחקי:

	אני רואה שיש לך זמן היום. אז למה דחית את הרשויות המקומיות למחר? בואו נצביע על כל השטויות האלה עכשיו. 

היו"ר יעקב ליצמן:

	אל תדאג, לא מצביעים על שטויות היום. 

אביגדור יצחקי:

	יש כאן ציניות באופוזיציה. 

חיים אורון:

	אופוזיציה חסרת אחריות ... 

טמיר כהן:
		
המשך ההצבעה

	מיכאל נודלמן 
	נגד

	זאב אלקין
	נגד

	שי חרמש
	נגד

	אבישי ברוורמן
	אינו נוכח



שלי יחימוביץ:

	רגע, מה עם ההצעה שלי?

חיים אורון:

	חברת הכנסת שלי יחימוביץ רוצה נושא חדש. אם יש נושא חדש עוצרים את ההצבעה. 

שלי יחימוביץ:

	לא קיבלתי תשובות. 

ראובן (רובי) ריבלין:

	כבוד היושב-ראש, אי אפשר להפסיק הצבעה באמצעה.

היו"ר יעקב ליצמן:

	אדוני יושב-ראש הכנסת לשעבר, היועצת המשפטית תומכת בדבריך. לכן אנחנו חייבים כרגע להצביע, ונושא חדש נעביר לוועדה. 

הלית מגידו:

	קודם שיסיימו את ההצבעה. 

טמיר כהן:

המשך ההצבעה

	שלי יחימוביץ
	אינה נוכחת

	אורית נוקד
	נגד

	אמנון כהן (במקומו אברהם מיכאלי)
	נגד

	יצחק וקנין
	נגד

	ראובן (רובי) ריבלין
	בעד

	ישראל כץ
	בעד

	סטס מיסז'ניקוב
	בעד

	סופה לנדבר
	בעד

	ניסן סלומינסקי
	נמנע

	אלחנן גלזר
	נגד

	חיים אורון
	בעד

	מוחמד ברכה
	אינו נוכח

	אחמד טיבי
	אינו נוכח

	אבישי ברוורמן
	נגד

	שלי יחימוביץ
	נגד



בעד ההסתייגות של חבר הכנסת אורון על יעד הגירעון – 6
נגד – 10
נמנעים – 1
ההסתייגות של חבר הכנסת אורון על יעד הגירעון לא נתקבלה.

היו"ר יעקב ליצמן:

	6 בעד, 10 נגד, 1 נמנע. ההסתייגות של חבר הכנסת אורון לא נתקבלה. 

שי חרמש:

	הממשלה ניצלה. 

ישראל כץ:

	אני רוצה לציין לפרוטוקול שהקולות של חברי הכנסת ברוורמן ויחימוביץ נמנו לאחר סיום ההצבעה. 

חיים אורון:

	חבר הכנסת יצחקי, קח בחשבון שיש לך עוד הרבה תרגילים כאלה ואתה תאכל אותם בתיאבון. 

אביגדור יצחקי:

	חבר הכנסת אורון, אם אתה חושב שלא תשלם על כל תרגיל בחזרה – שיהיה לך ברור. 

ראובן (רובי) ריבלין:

	אני מבקש מכל חברי הכנסת לא לשכנע אותי בשום דבר שהם מאמינים בו ... כמו טיפש אני משתכנע, ואחרי כן מוצא עצמי לבד. 

אבישי ברוורמן:

	חבר הכנסת ריבלין, הפסדנו בקרב, אך ננצח במערכה. 

חיים אורון:

	חבר הכנסת ריבלין, אנחנו לא לוקחים שבויים ולא משאירים פצועים בשטח ...

היו"ר יעקב ליצמן:

	אפשר להצביע על רביזיה? ...

ישראל כץ:

	רגע, רשומה רביזיה? צריך לדעת עד מתי. עד מחר. אנחנו הרי מצביעים. ביקשתי רביזיה על ההחלטה בעניין יעד הגירעון של 1.7%. מחר בבוקר נעשה את ההצבעה, לא עכשיו. 

היו"ר יעקב ליצמן:

	הפער הוא 6 מול 10. גם אם תעשה הצבעה נוספת התוצאות לא ישתנו. 

ישראל כץ:

	עד מחר הרבה מים יזרמו בתקציב. 

היו"ר יעקב ליצמן:

	אנחנו עוברים להצעת חוק התקציב לשנת הכספים 2006, התשס"ו-2006. אין הסתייגויות לחוק התקציב, לכן נצביע על חוק התקציב. נקרא את סעיפי הצעת החוק, נצביע על חוק התקציב ונלך הביתה. כל ההסתייגויות יעלו למליאה. 

ראובן (רובי) ריבלין:

	אני רוצה להוסיף לחוק התקציב הסתייגות, שיעד הגירעון יהיה 1.7%. אני רוצה שיצביעו על כך במליאה. 

חיים אורון:

	יעד הגירעון עכשיו הוא 2.5%, ועם ההתנתקות יעד הגירעון הוא 3%. 

קובי הבר:

	אני רוצה להגיד לפרוטוקול, כדי שהנושא יהיה ברור, כי חברת הכנסת יחימוביץ מוטרדת מיישום ההסכמים הקואליציוניים. 

שלי יחימוביץ:

	סליחה, אני לא מוטרדת. יש בעיה ביישום ההסכמים הקואליציוניים. זה לא מצב נפשי שלי אלא עובדה. אני מבקשת לדייק בניסוחים. 

ישראל כץ:

	מר קובי הבר, נראה לנו שאתה מוטרד יותר. 

קובי הבר:

	אני לא מוטרד. כל עוד חבר הכנסת אורון בצד שלי אני לא מוטרד ...

	בתוך ההסכמים הקואליציוניים הממשלה צריכה להגיש 4 הצעות חוק: תיקון לחוק שכר מינימום, תיקון לחוק קצבאות זקנה, ביטול ההפחתה של 1.5% בקצבאות זקנה, ותוספת לקצבאות הבטחת הכנסה לקשישים –  תוספת של 75 שקלים ליחיד ו-100 שקלים לזוג. 

אבישי ברוורמן:

	ותיקון קצבאות ילדים. מה עלות ארבעת הסעיפים?

קובי הבר:

	לכל אחד מהסעיפים יש עלות. על-פי מה שסוכם בשכר המינימום העלות התקציבית, לא המשקית, כ-200 מיליון שקל; בקצבת הזקנה הכללית העלות 200 מיליון שקל שנתי, 100 מיליון שקל חצי שנתי; בביטול הקיצוץ של 1.5% בקצבאות זקנה העלות 130 מיליון שקל שנתי, 65 מיליון שקל חצי שנתי; ו-75 שקלים ליחיד ו-100 שקלים לזוג קשישים עלותם 200 מיליון שקל שנתי, 75 מיליון שקלים חצי שנתי. 

היו"ר יעקב ליצמן:

	לא ייערך על כך דיון. זה נוגע לקואליציה, לא שייך אלי. 

שלי יחימוביץ:

	זאת הטעיה. 

קובי הבר:

	הממשלה תגיש את החקיקה בהקדם האפשרי על-פי מה ששר האוצר עדכן אותי.

ישראל כץ:

	מאין הכיסוי התקציבי? 

היו"ר יעקב ליצמן:

	חבר הכנסת ישראל כץ, אני מבקש, זה לא שייך אלינו, עם כל הכבוד, זה ביניהם. אני לא צד לזה. 

סטס מיסז'ניקוב:

	אם זה ביניהם אז למה הוא מכריז על כך כאן?

היו"ר יעקב ליצמן:

	אני חייב לתת לו אפשרות להגיב על מה שאמרה חברת הכנסת שלי יחימוביץ. 

חיים אורון:

	הוא חייב כי זה מופיע בהסכם. 

קובי הבר:

	לפי פעולת שר האוצר, בתיאום עם ראש הממשלה, נשתדל להביא את זה לוועדת השרים לענייני חקיקה תוך כשבוע ימים, ואחרי כן בתהליך הרגיל להביא את זה לקריאה ראשונה בהקדם האפשרי, תוך 2-3 שבועות. יש כאן עניין שאינו נמצא בשליטה שלנו.

שלי יחימוביץ:

	זה לא נכון, אתה מטעה את החברים. 

קובי הבר:

	אני לא מטעה אף אחד. תני לי להשלים את המשפט בבקשה. 

סופה לנדבר:

	מה תעשו עם העודפים?

קובי הבר:

	הדבר היחיד שלא נתון בשליטה שלנו זה כמה זמן היועץ המשפטי יקבע שיהיה תזכיר חוק.

שלי יחימוביץ:

	מדוע אין לזה סעיף תקציבי? אני רוצה לדעת. למה להשלמת הכנסה לקשישים ללא הכנסה משום מה כן יש סעיף תקציבי ואילו לסעיפים שציינתי אין סעיף תקציבי?

חיים אורון:

	השאלה על סעיף תקציבי שייכת לכאן. 

ראובן (רובי) ריבלין:

	מעניין אותי מאין תתקצב את זה. 

היו"ר יעקב ליצמן:

	כשיביאו בפנינו את התקציב, נדע. 

ראובן (רובי) ריבלין:

	מה ששאלה חברת הכנסת יחימוביץ נוגע לוועדה. 

היו"ר יעקב ליצמן:

	אין לך רשות דיבור. אתן לך לדבר אחרי שנצביע. 

ראובן (רובי) ריבלין:

	הוא אמר לנו כאן דבר כאילו אנחנו לא מבינים שום דבר. מאין מר קובי הבר ייקח את הכסף?

אביגדור יצחקי:

	מה זה עניינך?

ראובן (רובי) ריבלין:

	זה לא ענייני?

היו"ר יעקב ליצמן:

	זה לא נוגע לנו. 

חיים אורון:

	מאין הכסף? 

היו"ר יעקב ליצמן:

	יהיה קיצוץ flat. האם יש לך ספק בכלל?

ראובן (רובי) ריבלין:

	הפחתת הגירעון והגבלת ההוצאות התקציביות יהיו רק 1%, לא נוכל לעלות מעבר ל-1%. מאין ניקח את התקציב הזה?

ניסן סלומינסקי:

	מתקציב הביטחון. 

ראובן (רובי) ריבלין:

	לא, זה יבוא מהחינוך, מהרווחה. 

ניסן סלומינסקי:

	רק מהביטחון. 

היו"ר יעקב ליצמן:

	תודה רבה. אין לאף אחד רשות דיבור כרגע. 

הלית מגידו:

	הצעת חוק התקציב לשנת הכספים 2006, התשס"ו-2006.


	סעיף 1 – הגדרות 

"בחוק זה – 

"סעיף תקציב" – סכום או מספר משרות הנקובים בשורת הכותרת שסימנה קו כפול מקוטע. 

"תחום פעולה" – סכום או מספר משרות הנקובים בשורת הכותרת שסימנה קו נקודה. 

"תכנית" – סכום או מספר משרות הנקובים בשורה בלי סימון. 

"שנת הכספים 2006" – התקופה המתחילה ביום א' בטבת התשס"ו (1 בינואר 2006) והמסתיימת ביום י' בטבת התשס"ז (31 בדצמבר 2006).

כל מונח אחר – כמשמעותו בחוק יסודות התקציב, התשמ"ה-1985 (להלן – חוק יסודות התקציב).

	סעיף 2 – תקציב ההוצאה וחלוקתו
	
הממשלה רשאית להוציא בשנת הכספים 2006 סכום של 271,437,014 אלף ש"ח. חלוקת סכום זה לחלקים וכל חלק ממנו לסעיפי תקציב, לתחומי פעולה ולתכניות, תהיה כמפורט בטור הראשון של התוספת הראשונה הנקרא "הוצאה".

	סעיף 3 – תקציב ההוצאה המותנית בהכנסה

בנוסף לכל הסכומים שהממשלה רשאית להוציא לפי סעיף 2, היא רשאית להוציא בשנת הכספים 2006, כהוצאה מותנית בהכנסה, 12,770,026 אלף ש"ח. חלוקת סכום זה לחלקים וכל חלק ממנו לסעיפי תקציב, לתחומי פעולה ולתכניות, תהיה כמפורט בטור השני של התוספת הראשונה הנקרא "הוצאה מותנית בהכנסה".

	סעיף 4 – שיא כוח אדם

הממשלה רשאית, בשנת הכספים 2006, למלא 56,472 משרות. חלוקת מספר זה לחלקים, וכל חלק ממנו לסעיפי תקציב, לתחומי פעולה ולתכניות, תהיה כמפורט בטור הרביעי של התוספת הראשונה הנקרא "שיא כוח-אדם".

	סעיף 5 – תקציב מפעלים עסקיים

(א)	בנוסף לסכומים שהממשלה רשאית להוציא לפי סעיפים 2 ו-3, היא רשאית להוציא בשנת הכספים 2006 את הסכומים הנקובים בטור הראשון של החלק השני בתוספת השנייה (להלן – תקציב מפעלים עסקיים). חלוקת סכומים אלה לסעיפי תקציב, לתחומי פעולה ולתכניות, תהיה כמפורט באותו החלק. 

(ב)	בנוסף למספר המשרות שהממשלה רשאית למלא לפי סעיף 4, בשנת הכספים 2006, היא רשאית למלא 18,133.5 משרות במפעלים העסקיים. חלוקת מספר זה לסעיפי תקציב, לתחומי פעולה ולתכניות, תהיה כמפורט בטור השלישי של החלק השני של תקציב המפעלים העסקיים. 

(ג)	תחזית ההכנסות לכיסוי תקציב המפעלים העסקיים בשנת הכספים 2006 היא כמפורט בחלק הראשון של התוספת השנייה. 

	סעיף 6 – הוראות לענין סעיפים מסוימים

לפי בקשת שר האוצר לגבי שימוש ברזרבה הכללית, לפי סעיף 12 לחוק יסודות התקציב, למטרה שבמסגרת הפעילות של משרד ראש הממשלה – תבוא בשנת הכספים 2006, במקום הועדה, ועדה מיוחדת שתמנה ועדת החוץ והביטחון של הכנסת מקרב חבריה. 

	סעיף 7 – תחילה

	תחילתו של חוק זה ביום א' בטבת התשס"ו (1 בינואר 2006).

	סעיף 8 – פרסום 

	חוק זה יפורסם ברשומות תוך שלושה חודשים מיום קבלתו." 

היו"ר יעקב ליצמן:

	למה הפרסום לוקח 3 חודשים?

הלית מגידו:

	מכיוון שזה חוק מורכב במיוחד, גם מבחינת האורך שלו.

סמדר אלחנני:

	זאת השגרה, בכל פעם כותבים את זה. 

היו"ר יעקב ליצמן:

	מי בעד הצעת חוק התקציב לשנת הכספים 2006, התשס"ו-2006? מי נגד? מי נמנע?

הצבעה

בעד הצעת חוק התקציב לשנת הכספים 2006, התשס"ו-2006 – 9
נגד – 6
נמנעים – 2
הצעת חוק התקציב לשנת הכספים 2006, התשס"ו-2006 נתקבלה.

היו"ר יעקב ליצמן:

	הצעת חוק התקציב נתקבלה. 

שלי יחימוביץ:

	איך אני יכולה להצביע בעד תקציב שאין בו יישום של ההסכמים הקואליציוניים? אני נמנעת כל עוד לא נכנסים השינויים של ההסכם הקואליציוני. 

היו"ר יעקב ליצמן:

	תודה רבה. הישיבה נעולה. 

הישיבה ננעלה בשעה 23:15

